
Cy commencent les rubrices de ce present volume
nommé le somme abregiet de theologie.
Prologue du livre nommé le somme abregiet de
theologie fait et composé par tres excellent docteur
en theologie de l'ordre des freres prescheurs,
Albert le grant archevesque de Ratispone
comme on dist. .J..
S'ensieut le premier livre dudit traittiet, qui
parle de la nature divine. Le premier chapitle
preuve et demonstre que Dieux est. IJ..
Cy demonstre qu'il est ung seul Dieu sans aultre. IIIJ..
Cy demonstre que ung seul principe est. V..
Cy preuve que Dieu le Pere est. VJ..
Cy demonstre que le Filz est. VIJ..
Cy demonstre que le Filz est l'ymage du Pere. VIJ..
Cy demonstre que le Saint Esperit est. IX..
Cy demonstre que le Saint Esperit est l'amour
du Pere et du Filz. X..
Cy demonstre que le Saint Esperit est clarité et
don des saints. X..
Cy demonstre que la trinité des personnes est
unité d'essence. XIIIJ..
Cy demonstre que la trinité est en moult de
manieres. XVJ..
Cy demonstre que equalité est es personnes. XVJ..
Cy demonstre que difference est entre l'essence
et personne. XVIJ..
Cy demonstre que Dieu est sans mesure. XVIIJ..
Cy parle de la infinité de Dieu. XVIIJ..
Cy parle de la incomprehensibilité de Dieu. XIX..
Cy parle de la incirconscriptibilité de Dieu, c'est
a dire comment Dieu est par tout et en tous
lieux sans estre conclus et avironnéz par determination
de lieu. XXJ..
Cy parle de la trinité de Dieu. XXIIJ..
Cy parle de la incommutabilité de Dieu. Que
Dieu est immuable. XXIIIJ..
De la simpleté de Dieu sans quelque composition.
 XXVJ..
Cy parle de l'excellence de Dieu. XXVIIJ..
Cy parle des notions de Dieu, c'est a dire qui
apartiennent a Dieu. XXVIIJ..
Cy parle des noms divins. XXIX..
Cy parle que Dieu est ineffable. XXXJ..
Cy parle des ydees et du livre de vie. XXXIJ..
Cy parle des choses appropriees aux personnes
divines. XXXIIJ..
Cy parle de la puissance de Dieu. XXXIIIJ..
Cy demonstre comment se font les miracles. XXXV..
Cy demonstre que Dieu scet toutes choses. XXXV..
Cy parle de predestination. XXXVIJ..
De reprobation. XXXIX..
Cy parle de la voulenté de Dieu. XL..
De la justice de Dieu. XLIJ..
De la misericorde de Dieu. XLIIJ..
Cy finent les rubrices du premier livre.
S'ensieuvent les rubrices du second livre.
Cy commence le second livre, qui parle de la
creation des choses, et parle ou premier chapitle
de trois manieres de decours ou de tresble
effluction de la souveraine bonté. XLV..
Cy parle de la distinction des creatures en general.
 XLVJ..
De la distinction des cercles, des planetes et des
elemens. XLVIJ..
De la nature des cieulz et des corps souverains
ou de deseure. XLVIJ..
De la nature des estoilles en commun. .L..
Cy parle de lumiere. LJ..
Cy parle des planettes en especial, chascune
selon sa nature. LJ..
De la nature des quatre elemens. LIIJ..
Des impressions de l'air. LIIIJ..
De la mesure du temps. Comment il est mesuré. LV..
Des angeles en commun et en general. LVJ..
Des jerarchies des angeles. LVIIJ..
Des proprietés des angeles en commun. LIX..
Des proprietés et offices de une chascune ordene.
 LIX..
De la congnoissance et du mouvement des
angeles. LX..
De la prelation et souveraineté des angeles. LXJ..
De la confirmation des angeles. LXIJ..
De la garde des angeles. LXIJ..
De la loquution des angeles et de leur maniere
de parler. LXIIIJ..
Des especiaulz noms des angeles. LXV..
Cy demonstre que Dieu fist tous les angeles
bons. LXV..
Du cas et trebuchement du deable. LXV..
Du cas et trebuchement local du deable. LXV..
De la restauration et du restor de la ruyne et
trebuchement des angeles. LXVJ..
Pour quoy le pechié du deable est sans remission.
 LXVJ..
Des proprietés des deables. LXVJ..
De la malice du deable contre nous. LXVIJ..
Cy parle de Lucifer. LXVIIJ..
Cy parle de l'ame et quel chose est ame. LXVIIJ..
Quel chose est l'ame selon la realité. LXIX..
Quel chose est l'ame selon le nom. LXX..
De trois manieres et degrés des ames. LXX..
De l'ame vegetable et de ses potences et vertus. LXXJ..
Des potences pour aprehender qui se dient
aprehensives de l'ame sensible. LXXJ..
Des sens particulers. LXXIJ..
Du sens commun. LXXIIJ..
De l'ymagination et de la potence ymaginative. LXXIIIJ..
De la vertu estimative. LXXIIIJ..
De la fantasie. LXXIIIJ..
De la memore et de sa vertu et potence. LXXVJ..
De la vertu sensible mouvante ou motivé. LXXVIJ..
Des potences et vertus de l'ame raisonnable. LXXVIIJ..
De la division et partissement des potences
de l'ame humaine. LXXVIIJ..
Des potences congnoissives. LXXIX..
De la maniere de congnoistre les choses. LXXIX..
De l'entendement agent et possible. IIIJxxJ..
De l'entendement speculatif et practicien. IIIJxxJ..
De raison et de ses parties. IIIJxxIJ..
Des potences et vertus de l'ame motivé selon
raison. IIIJxxIJ..
De la voulenté. IIJxxIJ..
Quel chose est sinderesis. IIIJxxIIJ..
De la conscience. IIIJxxIIJ..
Des operations de l'ame. IIIJxxV..
De la quantité de l'ame. IIIJxxV..
De l'immortalité de l'ame. IIIJxxVJ..
Du libere arbitre. IIIJxxVJ..
De la nature du corps humain. IIIJxxVIJ..
Cy parle de la phisonomie. IIIJxxVIIJ..
Cy parle des rigles generales de phisonomie. IIIJxxX..
De l'homme composé de l'ame et du corps.
Des proprietés de l'homme. IIIJxxXIJ..
Des premiers parents. IIIJxxXIIJ..
Des commandemens donnéz a Adam. IIIJxxXIIIJ..
Du paradis terrestre. IIIJxxXV..
De la trebucheure du premier homme. IIIJxxXV..
De l'ordre de temptation de noz premiers parents.
 IIIJxxXVJ..
Cy finent les rubrices du second livre.
Cy commencent les rubrices du tiers livre.
Cy commence le tiers livre et parle ou premier
chapitle du mal generalement. IIIJxxXVIIJ..
De la diffinition de pechié. IIIJxxXVIIJ..
Quel chose est pechié selon la realité. IIIJxxXIX..
Quel chose est pechié selon le nom. IIIJxxXIX..
Dont vient pechié et de son commencement. .C..
De la division de pechié. .C..
De l'effect de pechié. CIJ..
De la corruption de la beaulté, de la maniere et
de l'ordene. CV..
Du pechié selon la realité. CVJ..
Du pechié originel selon le nom. CVIJ..
Des premiers mouvemens. CVIIJ..
De la longue delectation et du consentement
en pechié. CIX..
Du pechié veniel. CX..
Des effects du pechié veniel et de ses fais et
euvres. CXJ..
Des sept pechiéz mortelz en general. CXIJ..
Des VIJ. pechiéz mortelz en especial. CXIIJ..
Du pechié d'envye en especial. CXV..
Du pechié de ire. CXVJ..
Du pechié de parresse. CXVIJ..
Du pechié d'avarice. CXIX..
Du pechié de gloutonnie. CXXJ..
Du pechié de luxure. CXXIJ..
Cy demonstre quant les dessus dits sept pechiéz
sont mortelz ou venielz. CXXIIIJ..
Quant envye est mortel ou veniel pechié. CXXV..
Quant ire est mortel ou veniel pechié. CXXV..
Quant accide, c'est a dire parresce est pechié
mortel. CXXV..
Quant avarice est pechié mortel ou veniel. CXXVJ..
Quant gloutonnie est mortel ou veniel pechié. CXXVIJ..
Quant concupiscence de luxure est mortel ou
veniel pechié. CXXVIJ..
Du pechié contre le Saint Esperit. CXXVIIJ..
Denombrement des pechiéz du cuer. CXXIX..
Des pechiéz de la bouche. CXXIX..
Des pechiéz de l'euvre. CXXX..
Des pechiéz de obmission, non faire ce qu'on
doit et est tenus. CXXX..
Cy finent les rubrices du tiers livre.
S'ensieuvent les rubrices du quart livre.
Cy commence le quart livre et parle ou premier
chapitle de l'incarnation de Jhesu Crist. CXXXJ..
De la salutation angelique faite a la vierge
Marie. CXXXJ..
De la response de la vierge Marie. CXXXIJ..
De la sanctification de la mere. Comment elle
fu sainctefiee haultement. CXXXIJ..
De la conception de nostre Seigneur. CXXXV..
Cy demonstre les raisons de l'incarnation de
Jhesu Crist. CXXXVIIJ..
De la maniere de l'incarnation. CXL..
De l'union et de la nature prinse en Dieu et par
lui. CXLJ..
De l'utilité et prouffit de l'incarnation. CXLIIJ..
Des choses merveilleuses de l'incarnation Jhesu
Crist. CXLIIIJ..
De la nativité de Jhesu Crist. CXLV..
De la circoncision de nostre Seigneur. CXLVJ..
Du baptesme de Jhesu Crist. CXLVIIJ..
De la plenitude de grace de Jhesu Crist. CXLVIIJ..
De la plenitude de sapience de Jhesu Crist. CL..
De le merite de Cristus. CL..
De la voulenté de Cristus. CLJ..
Des deffaultes que Cristus prind avec nostre
dame. CLIJ..
De la passion de Jhesu Crist. CLIJ..
De l'effect et utilité de la passion. CLIIJ..
De la croix de Jhesu Crist. CLV..
Comment Cristus descendit en enfer. CLVJ..
De la resurrection de Cristus. CLVIIJ..
De l'ascencion de Cristus. CLIX..
Du siege ou de l'assiegement de Cristus a la
dextre du Pere. CLXJ..
Cy finent les rubrices du quart livre.
S'ensieuvent les rubrices du cincquiesme livre.
Cy commence le cincquiesme livre intitulé des
vertus et met au commencement ung brief prologue.
 CLXIJ..
Du commencement original de grace. CLXIJ..
De la distinction des graces. CLXIIJ..
De l'effect de grace et quel chose elle fait et
euvre. CLXIIIJ..
Des vertus et quel chose est vertu.
De le qualité des vertus. CLXV..
De la pareilleté des vertus. CLXVJ..
De la conjoincture des vertus. Comment elles
sont acouplees ensemble. CLXVIJ..
De la recommendation des vertus. CLXVIJ..
De l'effect des vertus. CLXVIIJ..
Du merite des vertus. CLXIX..
De le habilité a la grace. CLXX..
De queles euvres merite est cause. CLXX..
De la fin des actions. CLXXJ..
Quel chose nous desservons. CLXXJ..
De la difference des vertus. CLXXIJ..
De la difference des vertus cardinaulz. CLXXIIJ..
Des vertus theologicques. CLXXIIJ..
De la vertu de foy. CLXXIIIJ..
De l'effect de la foy. CLXXVJ..
Des articles de la foy. CLXXVJ..
Cy parle de la foy. CLXXVIJ..
De charité. CLXXVIIJ..
De la difference entre charité et les aultres
amours. CLXXIX..
De l'effect et prouffit de charité. CIIIJxx..
A queles choses charité ressamble. CIIIJxx..
De l'excellence de charité. CIIIJxxJ..
Des signes de dilection. CIIIJxxJ..
Des degrés de amour. CIIIJxxIJ..
De l'ordre de charité. CIIIJxxIJ..
De la dilection du proxme. CIIIJxxIIJ..
De la dilection des ennemis. CIIIJxxIIJ..
Des vertus cardinaulz en general. CIIIJxxIIIJ..
De la vertu de prudence. CIIIJxxV..
De la vertu de temperance. CIIIJxxVJ..
De la vertu de fortitude. CIIIJxxVIJ..
De la vertu de justice. CIIIJxxVIIJ..
Des dons. CIIIJxxX..
Du don de cremeur. CIIIJxxXJ..
De la cremeur servile. CIIIJxxXJ..
De la cremeur iniciale. CIIIJxxXJ..
De la cremeur filiale. CIIIJxxXIJ..
Du don de pitié. CIIIJxxXIJ..
Du don de science. CIIIJxxXIJ..
Du don de conseil. CIIIJxxXIJ..
Des dons de sapience et d'entendement. CIIIJxxXIIJ..
Des VIIJ. beatitudes ou benoitetés en general. CIIIJxxXIIJ..
De la premiere beatitude. CIIIJxxXIIJ..
De la seconde beatitude. CIIIJxxXIIJ..
De la tierce beatitude. CIIIJxxXIIJ..
De la quarte beatitude. CIIIJxxXIIIJ..
De la Ve. beatitude. CIIIJxxXIIIJ..
De la VJe. beatitude. CIIIJxxXIIIJ..
De la VIJe. beatitude. CIIIJxxXIIIJ..
De la VIIJe. beatitude. CIIIJxxXIIIJ..
Des sens espirituelz. CIIIJxxXIIIJ..
De deux services divins,duliaetlatriaselon le
latin. CIIIJxxXV..
Des fruits de l'esperit. CIIIJxxXV..
Des commandemens en general. CIIIJxxXV..
Du premier commandement. CIIIJxxXVJ..
Du second commandement. CIIIJxxXVIJ..
Du tiers commandement. CIIIJxxXVIJ..
Du quart commandement. CIIIJxxXVIJ..
Du Ve. commandement. CIIIJxxXVIIJ..
Du VJe. commandement. CIIIJxxXVIIJ..
Du VIJe. commandement. CIIIJxxXVIIJ..
Du VIIJe. commandement. CIIIJxxXVIIJ..
Du IXe. et Xe. commandemens. CIIIJxxXVIIJ..
Des consaulz ou consilles en general. CIIIJxxXIX..
Des consaulz en especial. CIIIJxxXIX..
Cy finent les rubrices du cincquiesme livre.
Cy commencent les rubrices du siziesme livre.
Cy commence le siziesme livre, qui traitte des
sacremens.
Le prologue. IJcIIJ..
De la diffinition du sacrement. CCIIJ..
De l'institution des sacremens. CCIIIJ..
De l'effect des sacremens. CCV..
Du nombre des sacremens. CCV..
De la dispensation des sacremens. CCVJ..
Du caractre ou l'imprentement et de la reiteration
des sacremens. CCVIJ..
De la difference des sacremens. CCVIJ..
Du baptesme. CCVIIJ..
Du cathecisme et exorcisme. CCX..
De confirmation. CCXJ..
Du sacrement de l'aultel. IJcXIJ..
De la dignité de l'eukaristie du sacrement de
l'aultel. CCXV..
De l'effect d'eukaristie et du saint sacrement de
l'aultel. CCXVJ..
De la maniere de recepvoir et prendre le corps
Jhesu Crist. CCXVIIJ..
De abstinence en ce sacrement. CCXIX..
De l'office de la messe. CCXX..
Des negligences qui sont faites en la messe. CCXXJ..
Du sacrement de penitance. CCXXIIJ..
De la qualité de penitance. CCXXIIIJ..
De l'effect de penitance. CCXXVJ..
Des parties de penitance en commun. CCXXVJ..
De contrition. CCXXVIJ..
De confession. CCXXVIIJ..
De la qualité et effect de confession. CCXXX..
Cy demonstre a qui doibt estre la confession. CCXXX..
Du seel de confession. CCXXXJ..
De satisfation. CCXXXJ..
Des parties de satisfation en commun. CCXXXIJ..
Des singulieres parties de satisfation. CCXXXIJ..
De la justification du mauvais. CCXXXIJ..
De la penitance des pechiéz venielz. CCXXXIIJ..
Par quoy pechié veniel est pardonné. CCXXXIIIJ..
De extreme unction. CCXXXV..
Du sacrement d'ordre. CCXXXVJ..
De l'ordre episcopale. CCXXXIX..
Des qualités des ordres et de ceulz qui les rechoivent.
 CCXL..
De celle ordination. CCXLJ..
Du sacrement de mariage. CCXLIJ..
Cy finent les rubrices du siziesme livre.
S'ensieuvent les rubrices du septisme livre.
Cy commence le septisme livre parlant de la fin
du monde.
Prologue. CCLJ..
Cy parle de purgatore et de la paine d'icellui. CCLJ..
De l'acerbité et orreur de purgatore. CCLIJ..
Des suffrages de l'eglise. CCLIIJ..
Desquelz les suffrages prouffitent et a qui. CCLIIJ..
Cy demonstre a scavoir se indulgences proufittent
et valent aux trespasséz. CCLIIIJ..
De l'aornement d'Antecrist. IJcLIIIJ..
De la mauvaise vie d'Antecrist. CCLV..
Des quatre manieres par lesquelles il decepvera. CCLV..
Des compaignons de Antecrist. CCLVJ..
De Goth et Magot. CCLVJ..
De Enoch et Helye. CCLVJ..
De la duration d'Antecrist. IJcLVIJ..
De la mort d'Antecrist. CCLVIJ..
De la fin et confragation du monde. CCLVIJ..
De la resurrection generale. CCLVIIJ..
De l'extreme jugement. CCLVIIJ..
De ceulz qui jugeront. CCLIX..
De ceulz qui seront jugiéz. CCLX..
De l'innovation du monde. CCLX..
Des paines d'enfer. CCLXJ..
De la diversité des paines. IJcLXIJ..
De la glore des saints. CCLXIIJ..
Des douaires. CCLXIIJ..
Des douaires de l'ame en general. CCLXIIIJ..
Des douaires de l'ame en especial. CCLXIIIJ..
Des douaires du corps en general. CCLXV..
Les douaires du corps.
De aureole. CCLXVIIJ..
Ousquelz est deue aureole. CCLXVIIJ..
De la joye des cieulz. CCLXIX..
Cy fine la table des rubrices de ce present volume
contenant sept livres.

Cy commence le prologue de ce present volume qui se dit le somme
abregiet de theologie fait et composé par tres excellent docteur en theologie de l'ordre des freres prescheurs, Albert le grant
archevesque
de Ratispone comme on dist. La haulteur de la verité theologienne qui est ung ray
de la souveraine
lumiere esclarcissant l'entendement et comme ung appareil de viandes royales delicieuses repaissant et refectionant le desir
affectueux
de la creature raisonnable, comme ainsi soit, il me samble estre
chose digne de recueillier ung abregiet sommier des escrips des grans et renomméz theologiens, par quoy puist estre
eschevee et reboutee prolixité, c'est a dire trop longue narration, mere de annuy, et
telement
que pour enquerir pluseurs choses, la voie soit donnee et occasion
au sage.
Pour certain, la sapience theologienne est princesse et royne de toutes sciences, a laquelle toutes les aultres ars et
sciences servent
comme chambrieres. Car des natures des choses, theologie en prend
seulement pour son usance desquelles elle puist forgier ung mireoir,
ouquel elle puist veoir son createur et facteur.
Ceste est une science surmontant les aultres sciences, eslevee par dessus toute speculation et consideration naturele,
qui se dist phisique
congnoissance ou science naturelle, et est ceste science theologique et divine preferee a toutes sciences par dignité et utilité comme
la plus
digne, utile et prouffitable.
Car combien que philosophie se partist et divise en trois manieres, c'est asscavoir en raisonnable, naturele et morale,
philosophie naturele
n'enseigne congnoistre si non les creatures et non pas le createur d'icelles. Philosophie raisonnable, combien qu'elle enseigne
conclure
et par force d'argumens faire conclusions humaines en disputant
homme contre homme, toutevoies se n'enseigne elle pas comment on doibt en arguant et resistant conclure contre le deable.
Et philosophie
morale, combien que elle enseigne de acquerir vertus coustumieres comme fortitude, prudence, justice, attemprance, liberalité et
pareilles,
qui se acquierent par operation et excercites humaines et continuees
par long temps, toutevoies point n'enseigne comment on doibt et puet acquerir charité pour amer Dieu comme creature
raisonnable le doibt
amer.
Mais nostre philosophie, c'est assavoir la verité de theologie,
enseigne et fait par son operation tout ce quefontles aultres
philosophies.
Car elle enseigne amer Dieu, combatre et resister au deable et labourer par excercites vertueuses acquerir charité
pour amer Dieu
parfaitement. Ceste theologie est une apotiquairerie de confections divines, plaisante et delicieuse« plus que miel ou quelque
doulceur ». Ceste est ung tresor desiré« plus que or et pierres precieuses ».
Et avec ce, c'est une fontaine procedant et issant du lieu de plaisance,
atouchant le paradis de l'eglise militante, la presente eglise
catholique, qui milite en combatant contre ses adversaires, qui sont le deable, le
monde
et la char.
Finablement cest present escript j'ay divisé et parti par distingant en sept libelles, petis livres, et en un chascun d'iceulz, j'ay
approprié
et assigné leurs materes singuleres et leurs propres rubrices.
Le premier livre est de la propre nature de la divinité.
Le second est des euvres du createur.
Le tiers est de la corruption du pechié.
Le quatriesme est de l'umanité de Jhesu Crist. Le Ve. est du sainctefiement et de la sanctification
des graces.
Le VJe. est de la vertu et effect des sacremens. Et le VIJe. est des temps derreniers, qui seront environ la
fin du monde,
et des paines des mauvais et dampnéz, et des loiers et retributions des benois saints, c'est a dire de la glore de paradis et des paines
d'enfer. Se aucune part en cest escript et libelle j'ay erré
ou failli, il me soit pardonné, car ce a esté par ignorance. Se aussi j'ay procedé
droitement selon la verité, soit loee la grace de Jhesu Crist, a l'honneur
de qui et de sa tres benoite mere j'ay fait et composé le present euvre et
traittié. S'ensieut le premier livre dudit traittié, qui parle de la nature
divine et
preuve et demonstre ou premier chapitle que Dieu est.
On puet demonstrer en moult de manieres que Dieu est. Car ce
tesmoingne la droicte et vraie foy catholique, la saincte escripture le dist et la comparoison des choses creés a lui, qui est createur, le
demonstre
estre. Premierement dont que Dieu est, la foy le tesmoigne,
car la foy catholique croit Dieu, croit en Dieu, et croit a Dieu. Croire
Dieu est croire que Dieu est. Croire en Dieu est en creant Dieu le amer
et aler a
lui par amour et estre encorporé avec ses membres et estre reputé
entre les membres de son corps. Mais croire a Dieu est croire a ses
paroles,
doctrines et enseignemens. Le premier, croire Dieu estre, et le tiers, croire a Dieu et a
ses paroles,
apartient et est commun aux bons et aux mauvais, mais le second, croire en Dieu en le amant et tendant en lui par amour,
apartient
seulement aux bons. Et par ainsi, Dieu seul et non aultre a parfait estre. Ce est apellé estre parfait duquel riens, qui
apartient a sa
perfection, est dehors de lui. Et pour ce que nostre estre a aucune chose hors de lui, il est imparfait, car aucune chose nous fault
laquelle
de nostre estre est passee, ou aucune chose qui est a advenir et encore n'est. Mais le estre divin et de Dieu, pour ce qu'il est tout
ensemble sans distinction de temps passé ou advenir, il est
tres parfait.
Secondement que Dieu est, l'escripture le dist et parle. Comme afferme le PSALME parlant a Dieu:« Tu es eternelement sans
principe
et jusques au siecle, qui est sans fin. »Et ou livre apellé EXODE:« Cellui qui est m'a envoié a vous. »
Laquelle sentence exposant, ung docteur Johannes Damascenus
dist que« entre tous les noms et apellations qui se dient de Dieu, c'est la
plus
principale que il est et estre cellui qui est ».
Tiercement que Dieu est se preuve par la comparoison des choses creés a lui comme createur, car la relation des creatures au
createur
demonstre qu'il est et que Dieu est.
Le estre de Dieu est tant vray et eternel sans principe et sans fin que son estre comparé a nostre estre, est riens et non estre.
Ainçois Dieu, par la presence de son estre, donne estre a toutes choses,
telement
que, se il se soustraioit des choses creés sans leur soustenant, comme elles sont faites de neent, tantost se
convertiroient en neent.
Comme dist Saint Gregore:« Toutes les choses humaines qui sont justes et belles comparees a la justice et beaulté de Dieu ne sont
justes ne belles, mais encore nullement sont », car leur estre est come
neent.
Quartement que Dieu est, les saints bons et justes le preschent et
afferment. Saint Anselme en son livre qu'il apelleSOLILOQUIUM,
c'est a dire seul parler, car il parle a soy mesmes seulement devant
Dieu en son secret:« Sire, nous creons que tu ez une chose tele que plus grande ne puet estre pensee. »Saint Denis dist que« la
divinité,
qui est la souveraine par dessus toutes substances, est le estre de toutes choses ». Mais ce se doit entendre
causalement et non substancialement,
c'est a dire que son estre est cause de l'estre de toutes
choses, non pas qu'elles sont de la substance de Dieu formalement.

Encores comme dist Saint Augustin:« Celle chose a souverainement estre laquelle est tres loingz de nostre estre, c'est a scavoir
celle qui n'a point estre aprez estre, ne estre aprez non
estre, et ne puet estre pensee ou entendu non estre », c'est a dire que nulz ne puet
penser ne
entendement concepvoir que Dieu ait non estre que toudiz n'ait esté.
Quintement, les creatures clament que Dieu est. Toutes choses selon leur maniere de parler dient:« Il nous a fait et n'avons
pas fait nous mesmes. »Car il est Dieu, la voix de
nature, par quoy toutes choses sont belles, le tesmoingne disant qu'il est tres bel. Les
choses doulces dient qu'il est tres doulz. Les choses haultes et eslevees
dient qu'il est tres hault. Les choses pures et nettes dient qu'il est
tres pur et net. Et ainsi samblablement font toutes aultres choses, chascune
selon sa proprieté naturele. Car comme ou pays du royaume
des cieulz
Dieu est comme« mireoir », auquel nous veons nostre createur par contemplation parfaitte, ouquel reluisent les creatures, tout ainsi
en la voie par laquelle nous alons a nostre dit pays, les creatures sont
mireoir,
par lequel nous veons par contemplation nostre createur. Comme dist l'apostle Saint Pol:« Nous veons maintenant
comme par ung mireoir »par nostre ame faite a l'ymage de Dieu, aiant
entendement, mais obscurement tant que l'ame est en ce corps mortel. Car
« les
choses invisibles de Dieu nous veons et congnoissons par les choses
faites ». La VJe. maniere demonstre que Dieu est. La
creature raisonnable le dit et afferme, car par l'effect et par ce qui est fait parvient
jusques a la congnoissance de la cause, qui est le createur. Toute chose
creee a affaire d'aucune chose afin qu'elle soit. Et encore ce mesmes
qui fait aucune chose, a besoing d'aultre chose, laquelle il est, et afin
qu'il
soit en estre, et encores ce mesmes a affaire d'aultre chose pour estre. Et par ainsi ce sera proces sans fin et comme ung cercle,
qui se
retourne en soy mesmes, dont on ne puet scavoir n'apparoir principe
ne fin, ou il convient parvenir a une chose qui est cause effective de
toutes choses sans avoir estre d'aultrui ou par aultre chose. Le cercle, qui se moeut rondement d'un point en
l'aultre et en soy
mesmes, n'est pas en toutes choses. Car par le mouvement reond et circulaire, il convient qu'il ait premierement aucun estre et estre
aprez
estre. Et pas ne sera par tel mouvement reond et circulaire proces sans fin, car il convient par tele maniere que aucune chose soit
premierement devant celle qui est aprez, et aussi l'université
des choses
causees qui ont cause precedente est toute faite et causee, soit aiantfin ou sans fin. Et pour tant elle a besoing d'aucune chose, afin
qu'elle soit en estre, laquelle il convient qu'elle soit hors et par
dessus de l'université des choses causees. Et tele chose est Dieu, duquel
toutes
choses descendent et decourent.
Chose qui est vray, ung et bon se convertissent, c'est a dire que a l'un d'iceulz s'ensieuvent les aultres, car ce qui est, est vray,
ung et bon. Car bien s'ensieuvent: tele chose est en nature, ergo elle
est vraie, une et bonne. Item tele chose est vraie, ergo elle est et une et
bonne. Item tele chose est une, ergo elle est et vraie et
bonne. Item tele chose
est bonne, ergo elle est et vraie et une selon son estre. Comme dist Aristotile ou livre apelléPERI ARMENIAS, qui
traitte
de la maniere de exprimer par dictions et sentences deuement ce que en l'ame par l'entendement a esté et est conchupt et traittié:
deux manieres sont de verité. L'une est qui procede
d'une extremité a l'aultre, et ceste est apellee verité adoublee ou conjointe comme
verité
d'aucune proposition en orison. Et tele verité pas ne se convertist avec l'estre des choses qui s'apellent ens. L'aultre est verité
simple en elle, et tele verité est celle qui se convertist et est samblable
avec estre en general. Car comme dist le Philosophe ou second
livre de METHAPHISIQUE:
une chascune chose, ainsi qu'elle a ordonnance a estre, ainsi a et autant a verité. Et pour tant s'ensieut: se tele
chose est et a estre, elle a verité d'estre, et s'elle a verité d'estre, elle
est en essence et estre. Item la chose qui est une est, car estre et estre ung sont
ung et
se convertissent comme dit est.
Ce qu'on dist ung se dist et partist en deux manieres. La premiere
maniere si est de dire ung comme commencement de nombre. Et par
tele consideration pas ne se convertist avec ens, c'est a dire l'estre
d'une chascune chose. Raison si est, car comme il soit ainsi que estre en general soit chose tres generale au regard des dix
predicamens, qui
sont comme principes de toutes choses, il contient par sa generalité
toutes les choses contenues dessoubz les aultres principes generaulz de
toutes choses qui s'apellent predicamens. Pour quoy s'ensieut que
comme nulle chose generale par souveraineté se puet convertir avec celle qui est mendre et dessoubz elle, ne aussi la
chose plus especiale avec celle qui est generale et souveraine. Car nous ne disons pas
d'aucune
chose elle a ame, et pour tant c'est homme qui a ame raisonnable.
Ung comme commencement de nombre est au predicament de
quantité discrete, c'est a dire au principe de toutes choses qui ont quantité et grandeur numerable, comme sont tous
nombres comme
ung, deux, trois, quatre et cet. Et par ceste maniere a considerer la
nature de ung, il se convertist avec ens, c'est a dire avec estre en general, car toutes choses qui sont, ont estre pour ce qu'elles
sont ens
participant estre particuler. Et pour tant sont subject a ens, qui est general et souverain des X. principes des choses,
qui s'apellent predicamens.
Car comme une chascune chose a estre par sa forme propre et une, il s'ensieut qu'ilz se convertissent, car il s'ensieut par
consequence de toutes choses qui ont estre: tele chose est ens, ergo elle est
ung. Et au contraire: tele chose est ung, ergo elle est ens. Et encores:
elle est
ens, ergo elle est bonne. Et ce se preuve ainsi: En nature des choses mal n'est quelque chose. Car riens nen'i
est
positivement, c'est a dire que mal ne presente a nostre entendement
aucune chose qui a estre en nature, mais est privation et destruction
de ens et de bon, car mal n'a estre ne bonté. Car comme dist Saint Augustin: toute chose qui est et a estre, en tant
qu'elle est, elle est bonne. Par quoy s'ensieut que toute chose d'autant qu'elle
participe ou partist en entité, c'est a dire de estre naturel et formel,
autant a et
partist de bonneté.
Cy demonstre qu'il est ung seul Dieu sans aultre.
Qu'il est ung seul Dieu, il est demonstré par auctorité. Car il est escript ou livre qui s'apelleDEUTERONOMIUMou derrenier
chapitle
ou cantique de Moyses, ouquel Dieu parle a son peuple d'Israel et dist:« Advisez et sachiez que je suis seul et que aultre Dieu
n'est si
non moy. »Item l'apostle Saint Pol dist:« Ung Dieu est, une
foy, ung baptesme. »
Et Saint Bernard dist:« Se dire se puet, Dieu est tres ung, c'est a dire par dessus toute unité, il est parfaitement une. Il est
toudis sans varier par une maniere, car riens n'a en lui si non soy mesmes.
Ceste
chose est vraiement une en laquelle est nul nombre. Dieu est ung, ung n'est pas nombre, mais commencement de nombre. Riens
est en Dieu
si non son estre et ce qu'il est. »
Item que ung Dieu est se demonstre par raison. Car la simple forme de la divinité, s'elle n'estoit une par unité nombrable, mais
communicable comme la forme de humanité a Sortes et a Platon, elle se
contrairoit en pluseurs suppos particuliers par aucune addition
ou adjoustement
a l'estre singuler ou particuler, et par ainsi seroit composee et adjoincte avec aultrui. Comme la forme humaine, l'ame est
conjoincte
avec les corps humains, comme de Jehan, Pierre, Jaques, Phelippeet cet. Et s'ensievrroit qu'elle, c'est a scavoir la forme
de divinité, ne fust tres simple en son estre, laquelle chose
n'est pas vraie, car au souverain bon riens ne puet estre adjousté, entendu qu'elle
est totalement
du tout en tout simple sans quelque composition.
Notes que se« ung »se prend et entent comme commencement de
nombre, par tele maniere pas ne compete a Dieu quant on dist ung Dieu. Mais a le considerer comme il se convertist avec
ens, qui est
general a toutes choses, qui sont et ont estre, par tele consideration
plus compete a Dieu que a aucune chose creee. Car comme ung est indivisible en soy sans quelque division et partissement, et est
separé
de toutes aultres choses, excepté seulement de Dieu, il n'est chose quelconque en laquelle on ne puist entendre aucune
division de fait
et actuel, ou par habitude de pouoir recepvoir division.
Quant unité ou aucun nombre se dist de Dieu, riens ne met en
estre, comme aucuns docteurs dient, mais seulement prive et segnifie privation. Et pour tant quant on dist« ung Dieu », il se entent
que pas
n'en sont pluseurs.
Aucune chose puet estre ditte non estre une par trois manieres,
c'est a scavoir par pluseureté selon les diverses formes, comme les
angeles et les estoilles ne sont pas ung.
Secondement par muableté, comme ung homme est dit estre pluseurs, pour ce que maintenant est sain, maintenant malade,
maintenant
riche, maintenant povre. Tiercement aucune chose n'est pas ung par propagation ou par
generation
selon une mesmes espece formele, comme ung homme qui
engendre pluseurs filz, qui sont hommes comme lui, est dit et se puet dire pluseurs, a cause qu'il a engendré pluseurs
enfans, qui descendent
de lui par generation charnele. Mais riens de ces trois manieres de
pluseureté est en Dieu.
Du premier, nous avons le contraire au SYMBOLE, c'est a dire la confession de la foy faite par Saint Anastase de l'unité et
trinité, confessant ung Dieu en trois personnes en unité de ung Dieu,
auquel devons
honneur et reverence.
Au second parle le Psalmiste:« Ilz, c'est a dire toutes creatures,
periront et devendront neent, mais tu demeures. »
Et Saint Bernard dist que« Dieu par laps de temps ne se mue ne change, et selon sa substance point n'a aultre ne
second ».
Et Saint Leo pape: a la nature divine riens se puet adjouster ne
adjoindre pour sa tres grande simplesse.

Du tiers fait mencion le PSALME:« Pas ne chergeras en toy ung
Dieu recent »formé de nouvel ou [...] . Trois manieres de gens multiplient la divinité en
controuvant
pluseurs dieux. Les mauvais par ydolatrie, desquelz parle le Psalmiste
disant:« Les dieux des gens payens ne sont que deableries. »
Item les nigromanciens, qui par leurs enchantemens font ressusciter les mors et parlent avec eulz pour scavoir ce qu'ilz veullent
demander. Et telz forgent ung Dieu par leurs signes et figures
qu'ilz pourtraient
selon leurs soties et controuvemens.
Item les hommes charnelz, qui vivent selon la char, qui font de
leur ventre leur Dieu, comme gloutons, qui aourent leur ventre, ainsi
que dist l'apostle Saint Pol. Et les avaricieux, qui sur toute riens aiment argent
et peccune. Car comme dist l'Apostle:« Avarice est servitude des ydoles »,
car l'avaricieux
fait de son tresor son Dieu. Et par ainsi appert que en Dieu est parfaite unité pour la
simpleté
de sa nature, pour la fermeté de sa nature, car sans muance toudis est ung, et pour sa singularité, car pas n'est
communicable ne joingnable
a aultre chose creee, et pour la pareilleté et samblance a l'unité causee, c'est a dire ce qui est ung et creé. Car comme unité ne
descend
d'aultre nombre, et toute pluralité descend d'elle, ainsi Dieu ne
descend d'aultre chose, mais toutes choses procedent et viennent de
lui.
Item comme unité engendre de soy unité, ainsi Dieu le Pere engendre
ung aultre, c'est a dire, comme dist Saint Augustin, ung aultre
que lui, c'est a dire son filz, pareil a lui.
Item notez que ce nom« Dieu »s'entent et puet estre prins par trois manieres, c'est a scavoir naturelement, adoptivement
par adoption et
noncupativement par nomination.
Selon la premiere maniere, Dieu est Dieu naturelement, car a lui
compete divinité selon sa nature et non a aultre.
Secondement par adoption en recepvant et recongnoissant aucuns estre ses enfans par grace et singuliere amour et
dilection. Et par ceste
maniere les bons et justes homes, qui participent la divine bonté, sont
apelléz dieux. Comme dist le Psalmiste:« En la personne de Dieu
j'ay dit que vous hommes estes dieux et estes tous filz tres excellens
et haulz », par ce que estes fais a l'ymage et samblance de Dieu.Tiercement, les deables sont apelléz dieux par seule
nomination,
car la signification du nom de la divinité pas ne leur compete.
A prendre la signification de ce nom dieu selon la premiere maniere, il n'a pas de nombre pluriel, car il n'est que ung seul Dieu
naturelement,
et sa divinité pas ne rechoipt distinction ne pluseureté. Mais a considerer ce nom dieu par la seconde et la tierce
maniere, il a plurel nombre, car pluseurs bons et justes sont dieux par adoption et
participation,
et pluseurs sont apelléz dieux par nomination comme les mauvais
esperis deables.
Cy demonstre que ung seul principe est. Comme il est ung Dieu, ainsi est il ung principe,
et ce se preuve par pluseurs raisons. Premierement ainsi, car s'il y a deux principes,
l'un
tres et souverainement bon, et l'aultre souverainement mauvais, il convient qu'ilz aient communication et convenance en estre
particulier
par soy, comme Sortes et Plato, Phelippe, Jehan, si sont ensemble
en estre, ou ilz ont convenableté et convenience en estre ou non. Se non, ergo l'aultre d'iceulz sera ens par l'aultre, ouquel et par
lequel il est et a estre, et par ainsi ne seront pas deux principes. S'ainsi
est que l'un des deux a estre en l'aultre ou par l'aultre, mais estre par
soy et non par aultre est bon, et le principe mal seroit plus mal se il
n'avoit cellui estre qui est bon, ergo le principe de mal,
qui se dist mal, n'est
pas souverain mal, car s'il avoit estre par soy qui est bon, pas ne
souffreroit qu'il fust souverain mal.
La seconde raison est que es creatures quatre choses sont trouvees, c'est a scavoir multitude ou pluseurté, ordonnance, imperfection,
conjoincture. Et par un chascun de ces quatre on preuve que
seulement
ung principe est.
Toute multitude et compaignie, comme dist Saint Denis, se commence
de unité et prend commencement de ce qui est ung. Et pour
tant il est necessaire que de toute multitude soit ung principe. Item en toute chose ordonnee il y a devant et aprez,
et pour tant
il convient qu'il y ait ung principe.
Item comme dist Boece: toute chose imparfaitte prend commencement
de aucune chose simplement parfaite, et tel est nostre
Dieu. Item diverses choses conjoinctes ont cause deleur
conjoincture et
de leur conservation qui se fait par ung lequel est Dieu.

Item se il estoit ung mal souverainement duquel procederoient tous maulz, il s'ensievrroit que, selon le corps, Cristus seroit de
ce mal principe,
car en son corps a esté le mal de paine, comme sa passion et sa mort et aultres paines qu'il souffrit demonstrent,
laquelle chose dire
est abus, comme puet apparoir par les choses dessus dittes.
Et par ce que dit est, il appert que Dieu est ung premier souverain et seul principe, a cause qu'il precede et est devant toutes
choses et est cause de toutes choses, et a cause de dignité, car il est plus
digne
que toutes creatures et choses creees.
Cy demonstre que Dieu le Pere est. Que Dieu le Pere est eternel sans principe et sans fin, il se
demonstre et preuve par ce qu'il est tres puissant, tres sage et tres bon.
Il puet, il
scet et veult communiquier soy mesmes, c'est a dire donner a aultrui la plentureuseté et la plenitude de sa majesté. Et
pour tant Dieu le Pere eternelement a engendré son Filz pareil a lui, auquel il a
communiquiet
et participé l'estre, la substance et essence de sa divinité.
Comme dist Dieu par Ysaie son prophete:« Moy qui donne generation
aux aultres, demourray je brehaigne sans generation? »Le nom de Pere s'entent et prend en pluseurs
manieres. Le premier, Dieu le Pere est apellé Pere, pour ce qu'il engendre par
generation
eternele. Comme dist Ysaie:« Qui est cellui qui exprimera et dira sa
generation? »
Item est dit Pere par predestination. Comme dist l'Apostle:« Grace vous soit donnee de Dieu le Pere et paix,
qui nous a predestiné
et ordonné depuis le estre de son eternité pour estre ou nombre de ceulz qui sont apelléz ses filz par adoption », c'est a dire par
election,
participation et dilection et grace singulere. Item est dit Pere par creation. Comme il est escript ou IXe. 
chapitle du livre de Moyse apellé DEUTERONOME, ouquel Moyse
parle au peuple d'Israel disant:« Est il pas ton pere, qui t'a fait et
possessé et creé? »Il t'a fait selon le corps, il t'a creé quant a
l'ame, il t'a possessé
quant a l'ame et au corps comme sa chose.
Item Dieu est apellé Pere a cause de redemption. Comme dist Ysaie:« Sire, tu es nostre Pere, nostre redempteur,
devant le monde
ton nom est. »Item il est apellé Pere par renouvellement sacramentel, qui
se fait
par le mistere des sacremens. Comme dist Saint Pierre en sa premiere
epistle ou premier chapitle:« Benoit soit Dieu et le Pere de nostre
Seigneur Jhesu Crist, qui nous a engendré. »
Item est apellé Pere a cause de l'instruction de foy. Comme dist Saint Jehan ou premier chapitle de son evvangile:« Il nous a
donné pouoir de estre fais et reputéz filz de Dieu a ceulz qui croient
ou nom
de lui. »Item par adoption de grace. Comme dist Saint Pol
ou VJe. chapitle en l'epistle aux ROMMAINS:« Vous avez receut l'esperit des
filz qui sont fais par adoption, c'est a dire par amour et par parfaite
dilection,
auquel nous clamons disant »Abba« , c'est a dire »Pere« . »Item est apellé Pere a cause qu'il est collateur de glore.
Comme dist l'Apostle en l'epistle a ceulz de GALATE:
« Doresenavant vous n'estes serfz, mais estes enfans, filz et hoirs par Dieu »,
c'est a dire par les euvres et ayde de Dieu. Car noz bonnes euvres plus sont a
reputer
a Dieu que a nous, car combien que nous les faisons, Dieu toutevoies les fait par nous quant a estre meritores et pour desservir la vie
eternele
sans fin. Selon la premiere acception de ce nom Pere, il s'entent
personnelement
de la personne de Dieu le Pere et a lui compete seulement.
Selon la quatriesme maniere de prendre ce nom Pere a cause de
redemption non seulement faite de fait, mais aussi qui se fait par mistere sacramental et par le moyen des sacremens
seulement compete a la personne du Filz, car la maniere de nostre redemption fu
faite par
la mort de la personne du Filz.
Toutes les aultres manieres et acceptions de ce nom Pere competent
ensemble aux trois personnes, car les euvres de la trinité sont inseparables. Car ce que fait l'une des trois
persones, toutes les trois ensemble font, si non que l'une desdictes manieres d'estre
apellé Pere
conviengne et compete a l'une des personnes par approbation. Au regard de la generation divine on puet considerer quatre
generations par lesquelles on porra veoir se l'essence ou la substance
divine est generee ou s'elle engendre, c'est a dire se
l'estre de la divinité est
produit ou produit activement ou passivement. Et pour ce entendre,
quatre considerations par maniere de questions se font.
La premiere est ceste: essence engendre et produit essence.
La seconde est ceste: essence genre persone.
La tierce est ceste: personne genre essence.
La quarte est ceste: personne genre personne.
De ces quatre propositions, les trois premieres sont faulses, la
 IIIJe. est
vraie.
Une rigle est en theologie que l'essence divine ne gendre ne est gendree. Toutevoies nous pouons dire que le Pere
par la vertu et pouoir de son essence enfant en lui engendre, pour ce que au Filz par
generation
communique et donne essence comme au Saint Esperit par procession, c'est a dire que le Saint Esperit a son essence
commune
aux troix personnes, par ce qu'il procede du Pere et du Filz.
Cy preuve que le Filz est. Comme il soit ainsi que le Pere et le Filz se raportent ensemble
comme par relation et comme relatifz l'un a l'aultre, c'est a dire que
en disant et exprimant le Pere, il s'entent qu'il est pere d'un filz,
et nommant le Filz, il s'entent qu'il est filz d'un pere, par les mesmes
raisons il est demonstré que le Filz en divinité est par lesquelles
le Pere est. Mais
encores, il se preuve par aultres raisons.
Premierement que entre toutes les manieres de generation ou de proceder une personne de l'aultre, la tres parfaicte raison de
la emanation,
c'est a dire de proceder par generation ou par procession l'une personne de l'aultre, est que le filz totalement est
pareil et samblable au pere, laquelle chose pas ne compete aux aultres choses qui
procedent
l'une de l'aultre.
Et pour tant pour ce qu'il compete et appartient a la fontaine de
bonté tres copieuse et habondante une emanation, ung decours tres parfait, procedant d'elle comme une riviere d'une
eaue et fontaine, il
appert que Dieu le Pere, qui est fontaine de bonté, gendre le Filz pareil a lui, auquel il communique et donne la plenitude et
plentureuseté
de sa majesté.
Du Filz de Dieu dist Anastasius docteur moult catholique de Grece en ung sien libelle, qui est intitulé et nommé DU DEBAT
ET ALTERCATION
CONTRE UNG HERETIQUE APELLé ARRIUS, que Dieu le Filz est le sens, par lequel toutes choses sont cogitees et
pensees, et est la sapience, par laquelle les choses pensees sont disposees et
ordonnees,
est aussi la vertu et pouoir, par laquelle les choses disposees sont
acomplies.

Item est le mot et le dit, par lequel sont donnéz a congnoistre et denonciés estre completes et parfaites, et aussi le luire, par
laquelle,
quant elles sont adnoncees, sont congneutes et manifestees.
Le Filz dont est apellé la sapience du Pere, non pour tant que le pere est sage par la sapience engendree, mais pour
ce qu'il a engendré son Filz, auquel est approprié sapience. Et pour ce, il est
escript que« Dieu le Pere a fait toutes choses en sapience », c'est
a dire en son Filz,
ou par sapience, qui est son Filz, car les euvres de la trinité sont
indivisibles. Et est a noter que quant on dist que Dieu le Pere
a fait toutes choses en son Filz, c'est a entendre que le Filz par l'auctorité
du Pere a auctorité de creer les choses, et que la preposition« in »
filiosignifie
une auctorité donnee et commise par le Pere au Filz. Generalement il
est vray que ce que la personne a, ou elle le fait personnelement, ou
elle l'a de la personne de laquelle elle est.
Pour scavoir comment le Filz est du Pere, il convient scavoir que ceste preposition « de », du Pere, signifie aucune fois cause
active, comme quant on dist: Jhesu Crist est conceut du Saint Esperit,
c'est a dire par l'operation du Saint Esperit. Aucune fois signifie la
cause materiele, comme quant on dist: Jhesu Crist est néz de la
vierge Marie.
Aucune fois signifie pareilleté d'essence, comme quant on dist: le
Filz de Dieu est engendré de Dieu le Pere. Aucune fois signifie une
maniere de mutation et treschangement d'une substance en l'aultre,
comme quant on dist que le corps de Jhesu Crist est fait du pain de l'ostie. Aucune fois signifie une maniere d'ordre
ou d'ordonnance,
comme quant on dit que la creature est faicte de neent.
Cy demonstre que le Filz est l'ymage du Pere. Trois manieres d'ymage sont, c'est a scavoir equalité,
pareilleté, la premiere. La seconde est qui se dist imitation, c'est a dire
ensieuvableté, comme quant une chose se pourtrait selon l'aultre.
La tierce s'appelle
de representation, quant une chose represente une aultre, comme l'ymage du crucefix represente nostre redempteur pendant en la
croix,
quant il souffrit mort et passion pour nous. Selon la premiere acception, le Filz de Dieu est l'ymage de
Dieu le
Pere par equalité, car il est pareil a lui. Par la seconde maniere, l'homme est fait a l'ymage de Dieu,
car la benoite trinité reluist en lui selon l'ame, entendement, raison
et voulenté,
qui sont en elle. Et ainsi s'entent ce que est escript ou livre de
GENESIS, quant Dieu dit comme ung Dieu en trois personnes:
« Faisons l'homme a nostre ymage. »Mais pour mieulz entendre, il convient noter que« ymage »
veritablement
se dit et raporte a ce, dont elle porte la similitude et samblance, et pour poursieuvir ou ensieuvir ce pour quoy est faite. Et ce se
puet faire et advenir par deux manieres. L'une au regard de la nature
specifiee et du signe du specifiement, et par ceste maniere
l'ymage de l'homme est en son filz, lequel ensieut par ressamblance de
forme et
figure humaine son pere, et ceste est parfaicte ymage.
Secondement se doit entendre quant au signe seulement et non pas a la verité de nature, comme nous disons que une statue, c'est
a dire une ymage painte en une paroit ou entretaillié de
pierre ou de boiz,
est l'ymage d'aucun homme, et tele ymage est apellee ymage
imparfaitement. Selon la premiere maniere, le Filz est ymage du Pere, car il
participe
et communique en nature avec son Pere. Selon la seconde maniere, l'ymage de Dieu est en
l'homme moins
parfaictement.
Selon la tierce maniere de representation, le monde est le mireoir
de Dieu et par ainsi est ymage de Dieu, mais non pas a l'ymage de
Dieu comme le Filz. Item bien fait a noter que quant on dist aucune
chose estre a l'ymage de l'aultre, celle preposition« ad »segnefie
distance et eslongement
entre ce qui est ymage et ce qui est a l'ymage, laquelle distance n'est pas entre le Filz et Dieu le Pere, car pas n'est dit estre
a l'ymage
de Dieu le Pere comme l'homme ou l'angele. Et est non mie ymage, mais a l'ymage comme cest monde, qui proprement n'est
pas dit ymage de Dieu, mais mireoir du createur et comme le pas du piet
empressé
en terre est ensigne du piet. Car combien que le monde represente
la trinité, toutevoies pas ne l'ensieut par similitude comme l'homme qui est a l'ymage de Dieu, et point n'est capable,
c'est a dire disposé pour congnoistre et entendre son createur
comme le homme. Toutevoies l'homme est fait a l'ymage de Dieu, car Dieu n'avoit
aultre exemplaire a l'ymage duquel et samblance il fesist les creatures
si non
soy mesmes.
Il est une ymage qui est ymage genree, comme le Filz est ymage de
Dieu le Pere.

Il est une aultre qui se dist ymage creee comme l'homme et
l'angele.
Il est une tierce qui se dist ymage faite par ung ouvrier, paintre ou
entretailleur comme la statue de Hercules, qui les presente. Par les choses dessus dittes, il appert que estre a
l'ymage appartient au createur et a la creature. Au createur appartient, car au Filz,
qui est l'ymage du Pere. A la creature compete quelconques elle soit
corporele
ou espirituele ou composee de l'une et de l'aultre.
Toutevoies a parler proprement, on dist que la creature corporele est comme le pas du piet au regard du piet pour
congnoistre le createur. Comme dist l'Apostle:« Les choses invisibles de Dieu sont
entendues
par les choses qui sont faites visibles. »Et est a scavoir que la preposition« per »ne nous donne pas a entendre que par les
choses
faites, comme par ung moyen disposant et ordonné a ce, soient pour congnoistre les choses invisibles de Dieu consideree
la creature en soy, mais comme moyen mouvant en tant qu'elle est similitude et
samblance
du facteur. Car la creature consideree en soy pas ne dispose a congnoistre le createur, mais ainçois par tele maniere seroit
empeschié la congnoissance, car entre le createur et la creature est plus
grant
different que n'y a de similitude et samblance.
La creature espirituele est ditte la samblance du createur. Comme il est escript ou livre de Ezechiel le prophete au XIIJe. 
chapitle, ou il parle au premier angele Lucifer:« Tu ez comme le seel et
signacle de la similitude et samblance de Dieu », car en toy reluist la
samblance de Dieu plus excellentement qu'en nulle aultre
creature, come l'emprainture
est plus parfaitement ou seel que en la cyre. Car en l'angele pour
la simpleté de sa nature, qui est moins composee, la samblance de
Dieu est plus expressee que en l'homme, qui est composé de corps, qui
est materiel, et de l'ame, qui est espirituele. La creature composee come l'homme est dicte a
l'ymage de Dieu.
Comme est escript ou livre deGENESISou premier chapitle:« Faisons l'homme a nostre ymage et samblance. »Et la cause si
est, car
en l'homme sont trouvees pluseurs samblances et similitudes de la benoite trinité que en l'angele, et pour tant l'homme est plus
dit estre
a l'ymage de Dieu que l'angele. Le Filz de Dieu possesse trois excellences, comme donne a
entendre
l'Apostle en l'epistle aux HEBRIEUX ou premier chapitle, ou ilparle du Filz de Dieu disant:« Lequel comme ainsi soit qu'il
est clareté
de la glore paternele et la figure ou l'impressure de la substance et essence ou de l'estre naturel d'icellui son
Pere, c'est a dire qu'il est
parfaite representation de son Pere d'une mesmes substance, nature et estre, pourtant toutes choses terriennes et celestiennes par
le mot
et commandement de sa vertu, puissance et bonté », et cet.
L'une excellence est au regard du Pere, duquel est produit, et a celle cause est dit estre la clarté de la glore du
pere. Car, comme dit
Saint Denis, le Filz est comme ung ray procedant de la fontaine du
Pere, manifestant et esclarissant en soy la glore paternele.
La seconde excellence de haulteur que a le Filz est au regard du Saint Esperit, lequel il produit de soy avec le Pere, et a ceste
cause est dit qu'il est figure et samblance de la
substance du Pere. Car le Filz est une aultre personne que la personne du Saint Esperit comme
il est
aultre personne de la personne du Pere, lequel personnage le Saint
Esperit pas n'a prins du Pere comme le Filz. La tierce excellence que compete au Filz est au regard des
creatures, lesquelles par lui sont produittes, et a ceste cause
il porte toutes
choses par le mot et commandement de sa vertu.
A cause de la premiere excellence, le Filz est apellé le mot ou la
parole du Pere, car parfaitement il parle et prononce la bonté et la
souveraine largesse et liberalité du Pere, qui ne veult avoir aucune chose que ne donnast et communiquast en la faisant
commune au filz. Ce mot du Pere est eternelement engendré de lui, temporelement
et a certain temps promis par les prophetes, preschié par les apostles,
annonchié
par l'archangele Gabriel en l'incarnation, quant ledit angele fut envoié a la vierge Marie pour annuncier ladicte incarnation
dudit mot et parole du Filz de Dieu a prendre nostre nature
humaine d'elle,
en elle et par elle. Pour la seconde excellence, le Filz est apellé l'ymage du Pere.
Combien que toutes les trois personnes soient equales et pareilles en
eternité
quant a l'estre sans commencement et sans fin, quant a la majesté, grandeur et haulteur, et quant a la vertu et puissance,
toutevoies le
Filz est plus proprement dit l'ymage du Pere que le Saint Esperit. Car
non seulement a convenableté de dedens avec le Pere en pareilleté d'essence comme le Saint Esperit, mais aussi a convenience
exteriore par dehors avec le Pere, pour ce que ainsi que le Filz procede
du Pere, pareillement du Filz procede le Saint Esperit. Mais
du Saint Esperitnulz ne procede. Car selon la raison d'entendre tel regart par
maniere de raport et de referer l'un a l'aultre sont dehors l'essence
des personnes,
car plus sont dependant d'aucune chose que en aucune par essence,
mais sont comme accidens, qui sont dehors les choses essencieles, qui ont estre par eulz sans dependence d'aultrui.
Car pour bien entendre la nature et l'estre des relations, laquelle est ung
regart et raport a ce a quoy sa raporte, riens ne sont que regards et rapors
d'une chose a l'aultre, et pour tant se je n'ay pas de pere, je ne
suis pas filz. Pour la tierce excellence, le Filz est dit vertu et le pouoir du
Pere [...] et la sapience de Dieu. Pareillement
aussi en nous est trouvee
aucunement l'ymage de la trinité, car nous avons memore, entendement
et voulenté. Item reluist encores en nous l'ymage de trinité, car en nous
sont
entendement, congnoissance et amour, par lesquelles trois choses par ordre nous avons samblance et similitude avec le Pere,
le Filz et le
Saint Esperit. Exemple: Par la memore nousscavons que noussommes et
avons
estre come le Pere. Et par ce que nous scavons que nous avons estre et que nous sommes, de tele memore entendible s'engendre une
congnoissance comme le Filz du Pere, par laquelle nous avons
congnoissance
quelz et queles creatures nous sommes. Et de ce que avons
memore que nous sommes et congnoissance quelz nous sommes, procede et sourt une voluntaire amour en la maniere du Saint
Esperit,
qui procede du Pere et du Filz conjointement. Car amour procede de memore et de congnoissance, car non seulment nous
nous amons pour ce que nous sommes, mais avec ce que nous congnoissons et
scavons
quelz et quele creature nous sommes.
Cy demonstre que le Saint Esperit est. Pour bien entendre cest chapitle, il convient declarier que
signifie emanation. Et quant a ce, le segnefiement ne se
puet simplement a parler exposer comme il apartient au regard du Saint Esperit,
auquel
proprement compete de emaner, c'est a dire de proceder du Pere et du
Filz, comme aucunement du soleil et de son ray procede la chaleur,
et de la fontaine et du fleuve, sourgiant de la fontaine, decourant en bas a la valee, procede et par la manacion et le
decours de l'eaue vientet descend et se produist ou est produite la riviere. Et ainsi
emanation est le decours et le proces par quoy le Saint Esperit procede
du Pere
et du Filz.
Or venons au texte et a la lettre. Es personnes divines, nous trouvons deux manieres
de emanacions. L'une est naturele et par maniere de nature, et ceste est ditte
generation, selon laquelle le Filz est du Pere. L'aultre est par maniere de
voulenté,
et ceste est dicte procession appropriee. Et a parler proprement est dicte spiracion, par laquelle le Saint Esperit procede et ist
du Pere
et du Filz.
La cause pour quoy emanation est dicte par maniere de voulenté si
est, car le Saint Esperit est apellé amour. Et amour proprement est selon la voulenté et en voulenté. Le Saint Esperit procede du
Pere par moyen et sans moyen: par moyen, car le Filz l'espire et de lui
procede par le Pere, duquel cellui compete, sans moyen, car
du Pere procede
par maniere de spiration sans le moyen du Filz.
Cy demonstre que le Saint Esperit est l'amour du Pere et du Filz. Le Saint Esperit est apellé l'amour de Dieu par IIJ. manieres
et tresblement,
c'est a scavoir selon l'essence et essencielement, personnelement
et exemplairement. Il dist essencielement l'amour de Dieu pour tant qu'il est
ung Dieu avec le Pere et le Filz. Ces trois personnes pour tant qu'ilz
sont une chose en essence et nature, ilz se entreaiment d'amour essenciele,
qui
est appropriee au Saint Esperit. Le Saint Esperit est dit amour personnelement en
tant qu'il est le
loyen du Pere et du Filz, car le Pere et le Filz se entreaiment par amour procedant d'eulz deux, qui n'est pas le Pere ne le Filz,
mais le
Saint Esperit. De cest amour, qui est loyen du Pere et du Filz, dist Saint Augustin: en ceste trinité il y a ung loyen, qui ne se
puet bonnement dire ne exprimer, lequel pas n'est gendré, mais
une souefveté et doulceur du Pere et du Filz respargissant et arrousant par tres
grant
largesse toutes creatures selon leur capacité et leur pouoir de le
recepvoir.
Exemplairement le Saint Esperit est dit amour, car de l'amour en nous donné gracieusement sans desserte, le Saint
Esperit non seulement
est cause active et effective, mais aussi exemplaire et finale.
L'amour, qui est en nous, est et vient du Saint Esperit activement,
pour ce que le Saint Esperit est Dieu.

Exemplairement le Saint Esperit est en nous, pour ce qu'il procede par maniere de amour du Pere et du Filz. Mais
finablement est en nous nostre amour, pour ce que le Saint Esperit, duquel nostre amour
est, a
raison du premier bon, ouquel tend nostre amour.
Est a scavoir que amour qui est le Saint Esperit, de la maniere de proceder est ung loyen de la trinité, mais pour sa procession et
maniere de proceder il est distinguié de la personne du
Pere et du Filz. Et pour la perfection de la nature divine [...] simpleté sans
aucune composition,
il est Dieu et souverainement bon. Et pour ce, le Saint Esperit
est amour par lequel le Pere et le Filz se ayment.
Quant on dist le Pere et le Filz se aiment par le Saint Esperit, il s'entent en deux manieres. Premierement qu'ilz se
aiment par le Saint Esperit, c'est a dire par l'amour qui est le Saint Esperit. Et
celle exposition
est vraie.
Secondement se puet entendre ainsi que le Pere et le Filz se ayment par le Saint Esperit ou par l'amour qui est le Saint Esperit. Et
selon cest entendement, tele proposition n'est pas a
conceder comme vraie,
car l'entendement selon tele exposition seroit entendu que le Saint Esperit seroit principe en la trinité, laquelle proposition
n'est pas vraie, car il procede du Pere et du Filz. Et la cause si est, car
illec n'y a riens par le regard duquel ceste distinction« per »donne
a entendre
principe. Car une rigle si est que ceste diction ou proposition« per »
dist et signifie raison de principe au regart d'aucune chose posee en la
locution
et parole d'aucune proposition. Exemple: quant on dit« le Pere fait et euvre les creatures par le Filz », l'entendement est
que par le Filz come aiant raison de principe, le Pere euvre et
que le Filz est commencement de l'euvre. Pareillement ceste proposition est
confessable et a conceder« le Filz euvre par le Pere », car raison de
principe est au Pere par double regart, c'est a scavoir au regart du Filz et
au regart
de l'euvre. Cy demonstre que le Saint Esperit est charité et
don des saints. Comme on treuve ez saintes escriptures que souvent le Saint
Esperit est apellé charité et don, il convient noter songneusement
comment ce se doit entendre, et se le Saint Esperit est charité, par
laquelle nous
amons Dieu et nostre proisme. Et pour ce fait a scavoir que amour ou charité s'entent et puet estre prinse en trois
manieres. Premierement effectivement selon qu'i fait amer. Et par ceste
maniere
sans doubte il est vray, le Saint Esperit est amour par lequel nous amons Dieu, car le Saint Esperit fait et euvre en nous ung
habitement
et maniere de charité. Secondement se prend exemplairement par maniere
d'exemple, et par ceste maniere, le Saint Esperit est charité par lequel nous
amons Dieu et nostre proxme, car charité qui est le Saint Esperit est
exemplaire
de nostre charité. Tiercement se prend charité formelement par maniere de estre
etenherdre en nous. Et selon ceste maniere, charité
est ung habitement
de vertu en nous ou en nostre ame, par lequel nous amons Dieu et nostre proxme. Et selon ceste maniere, charité n'est pas apellee
charité. Et ce n'est pas contre la doctrine de Saint Augustin au livre
DE LA TRINITé ou il dist: c'est une mesmes charité par laquelle Dieu
nous
aime et nous l'amons, car combien que ce soit vray, toutevoies c'est par diverse maniere. Car ce que Dieu nous aime, ce n'est pas par
charité
formelement. Et nous l'amons et nous mesmes par charité effective
et exemplaire, non pas formelement ne par charité formele. Car tout estre et faire procede de la forme qui ahert par dedens a
cellui qui fait activement aucune chose, laquelle forme est
principe et commencement
formel de faire et ouvrer, comme la chaleur au feu est principe
formel par lequel le feu donne chaleur et eschauffe.
Toutevoies il est a scavoir que le Saint Esperit est donné quant son
don est donné, car le Saint Esperit est amour et le premier don. Le second don n'est pas donné sans le premier. Et
pour encore plus declairier,
le corps mistique assamblé par unité par une amour et voulenté
est ung par amour. Et pour tant comme ainsi soit que riens ne soit creé ung en divers suppos particuliers, il convient que les
membres du
corps mistique soient unis en une amour non creé, laquelle amour est le Saint Esperit. Et que plus est, comme dist Saint
Augustin, tout le mal que l'homme seuffre est qu'il use des choses espiritueles et
eterneles comme des choses materieles et transitoires. Et des choses
transitoires,
il en use comme se elles estoient perdurables. Et toutevoies tout le contraire est et l'opposite est tout son bien. Toutevoies
a user par fruition des choses comme il appartient, deux
choses sont requises,
c'est a scavoir la presence de la chose, et de ce dont on use par fruicion et deue et convenable disposition d'icellui qui doit
user par
fruicion.

Nous usons des choses utiles, transitores et temporeles, mais proprement nous fruissons et joyssons des choses
eterneles et espiritueles
ou celestes. User proprement d'aucune chose est de le prendre
en la faculté selon le pouoir de la voulenté, mais fruir et user en
joyeuseté realement, non pas en espoir, mais de fait. Par quoy appert que fruir est plus general que user, car quiconques fruyt, il use,
mais
qui use, pas ne fruyt.
Or retournons a la lettre. Et ainsi il appert qu'est requise la presence du Saint Esperit et
son don qui est amour par lequel on adhert et est conjoinct a lui.
Toutevoies
quant on nous donne le Saint Esperit, il ne commence pas estre en lieu nouvel, mais par nouvelle maniere, pour ce
qu'il produist nouvel effect et nouveau regard, par lequel le createur se maintient
et est
ordonné aultrement au Saint Esperit que par avant. Pour quoy il est dit aultrement en la creature qu'il avoit esté. Car il est
en elle qui le
congnoit et aime que par avant n'avoit esté. Par ce que dit est dessus, il appert que quant
Dieu nous justifie que en ceste justification double charité nous est donnee, c'est a
scavoir charité creé et non creee, c'est a scavoir celle par laquelle
nous amons,
qui est creee, et celle par laquelle nous sommes améz, qui est non creee. Or on puet entendre que nous est adont donnee charité
 [...] par laquelle nous amons effectivement et de fait, car
nostre amer, par lequel
nous l'amons, il le cree et fait estre.
Des choses dittes puet on recueillier que combien que Dieu soit en tous par essence, par presence et par puissance, toutevoies
chascun ne
l'a pas par grace et pas n'est en tous par grace. L'envoy du Saint Esperit est de deux manieres come
celle du Filz.
L'une est visible, comme il apparut sur Jhesu Crist en maniere et
espece de coulon, et sur les apostles en figure de langues ardantes comme feu. L'aultre est invisible, par laquelle est envoié es
cuers et pensement de l'ame pour sainctefier la creature. Et cest
envoiement se
fait afin que habiter et demourer en la creature raisonnable, mais le premier envoiement se fait pour demonstrer l'enhabitation des
aultres.
Pareillement l'envoy et la mission du Filz est de deux manieres. L'une est visible par l'incarnation, quant il prind nostre
humaine nature,
l'aultre invisible, qui se fait quant cilz enlumine par dedens nostre entendement en esclairissant les sens de
nostre ame.
Il est a noter que l'envoy et la mission du Filz et du Saint
Esperit sont inseparables et ne se peuent desjoindre l'une de l'aultre.
Mais on
l'apelle l'envoy du Filz, quant l'ame est enluminee ou alumee par grace pour congnoistre Dieu, et est apellee mission ou l'envoy du
Saint Esperit, quant l'affection et la voulenté est
enflammee et embrasee
pour amer Dieu.
Est a scavoir que seulement au Pere il appartient d'envoier et non estre envoiéz. Et pour ce que le Filz produist et est produit,
pour tant il envoie et est envoié. Car comme il est ainsi que le Pere ne
procede d'aultrui, pas ne puet estre envoié. Et pour ce que
le Filz produist et est produit, pour tant il envoie et est envoié. Mais le Saint
Esperit,
pour ce qu'il est produit eternelement et pas ne produist selon le temps et temporelement, pour tant a lui apartient proprement
d'estre envoyé et non envoyer se non a la conversion. Et pour le
convertissement du peuple, les apostles ont esté envoiéz du Saint
Esperit. Et ainsi seulement ont esté envoiéz au regard de la creature, et si non
par adventure
que l'en porroit dire que le Saint Esperit envoie, quant il prend ung homme et le transporte d'un lieu a l'aultre. Comme
nous
lisons ou livre des ACTES DES APOSTLES que Saint Phelippe fu
transporté et ravy par l'esperit de Dieu. Mais encores le Saint Esperit se envoie, pour tant que avec le
Pere et le Filz il est une chose en l'essence de la trinité, non pas
au regard
qu'il est personne. Pareillement le Filz envoye soy mesmes. Comme
dist Saint Augustin ou livre DE LA TRINITé:« Entendons celle incarnation du Filz de Dieu et
de la vierge la nativité, en laquelle le Filz se entend estre envoié, par une mesmes
operation du Pere et du Filz estre faite inseparablement de et par eulz
conjoinctement
avec le Saint Esperit. »Et ainsi il appert que teles propositions
ne se peuent proprement entendre sans exposition. Le Saint Esperit se envoie et envoie le Filz, le Filz envoie soy
mesmes, se on ne l'entent selon ce qu'il est néz de la vierge, car le Filz comme
Dieu se
envoie comme homme. Et selon ce, elle est vraie, le Filz se envoie. La raison si est, car envoier signifie une maniere de auctorité a
cause de la
produicte ou production eternele. Par quele maniere le Saint Esperit aist esté donné
en signe visible, est a scavoir qu'il a esté donné en feu, afin qu'il eschauffast
les frois en la foy. Item en langues pour enseigner les ignorans, et en son
pour
espoenter les rebelles.
Item le Saint Esperit s'apparut encores en trois manieres.
Premierement en figure de nuee du temps de Moyse pour le
conduire par la columpne en figure de nuee, comme il est escript ou livre de
Ysaie le
prophete au LXIIJe. chapitle.
Secondement, il apparut sur nostre saulveur, quant il fu baptisié
pour demonstrer la plentureuseté de grace estre en lui. Item apparut en l'essoufflure que fist nostre
saulveur de son alaine aprez qu'il fu ressuscité pour demonstrer que l'affection, le
desir et les passions et actions de la voulenté estoient rievlees es
disciples par
mortifiement et revivement, car la soufflure de l'alaine procedant de l'esperit de dedens, segnefie la vive vigueur de l'affection et
du desir
de la voulenté.
Le Saint Esperit fu donné deux fois aprez la resurrection: une fois
en terre pour signifier l'amour de laquelle nous devons amer nostre proxme. Secondement fu donné du ciel aprez que Jhesu Crist fu
montéz
ez cieulz le jour de la Penthecouste pour demonstrer l'amour par
lequel nous devons amer Dieu.
Item il fu donné en terre pour signifier le pouoir de pardonner les pechiéz. Comme il est escript au XXe. chapitle de l'evvangile
Saint Jehan:
« Jhesu Crist essouffla en ses disciples et leur dist: prenez le Saint Esperit, a ceulz ausquelz pardonrez leurs pechiéz, ilz
seront
pardonnéz. »
Et du ciel a esté donné pour les conforter et leur donner pouoir de
faire miracles. De ces deux manieres, il est escript au PSALME XXXIJe. :« Les cieulz, c'est a dire les apostles ont esté
conferméz par le mot et la parole de Dieu », c'est quant au premier, quant
il fu donné en terre,« et par l'esperit de sa bouche toute
leur vertu consiste et
procede. »
La tierce collation du Saint Esperit fu faite aux apostles devant la
passion, quant ilz furent baptisiéz. Car leur baptesme est demonstré
par celles paroles de nostre Seigneur, quant il dist:« Qui est lavé,
riens ne lui est besoing si non qu'il lave ses piez. »
En signe de ces trois donnemens du Saint Esperit nous sommes enoingz trois fois, c'est a scavoir au baptesme, par la
confirmation et a
la mort par la derreniere unction ou enoingnement.
Quatre manieres d'effect et de prouffit ont obtenu les apostles par la presence du Saint Esperit. Premierement eloquence
es langues, car
ilz avoient ung langaige bien ordonné et attempré et de beau parler aorné. Secondement ilz avoient hardiesse en parler sans crainte de
menaces
ne de tourmens. Tiercement ilz avoient pouoir de faire miracles. Quartement ilz avoient protection et garde contre les vices, car
aprez
la Penthecouste onques ne pecherent mortelement.
Et encore de nostre temps, les pecheurs rechoivent utilement a leur prouffit et salut le Saint Esperit pour les purgier. Comme
dist Saint Mathieu en son evvangile au IIJe. chapitle:« Il vous
a baptisié
du baptesme du Saint Esperit en feu de charité. »Item les repentans rechoivent le Saint Esperit pour
prouffiter de
bien en mieulz. Comme dist le Psalmiste:« Ton bon esperit me
conduira. »
Item les parfais rechoivent le Saint Esperit pour le saintefier et
justifier. Comme dist l'Apostle en l'epistle aux ROMMAINS:« Qui
nous a donné le gage du Saint Esperit. »
Item les benois le recoipvent pour fruir et en user par fruition de
veoir Dieu face a face.
Item ceulz qui sont en tribulation le rechoivent pour leur consolation.
Comme dist Saint Pol en son epistle aux ROMMAINS:« Vous n'avez pas receut l'esperit de servitude en cremeur
pour bien faire par
crainte de paine. »
Item le rechoivent les ignorans pour leur instruction. Comme dist Saint Jehan en son evvangile au XIIIJe. chapitle:« Le
consolateur et
l'advocat que mon Pere envoiera en mon nom, cellui vous enseignera
toutes choses. »
Or convient dire de quele heure fu donné le Saint Esperit, et de
qui et en quel temps. Car il fu donné le cincquantime jour aprez la resurrection pour donneraentendre qu'il est l'acteur
de la remission et cellui qui pardonne les pechiéz. Car l'an de la jubilee, qui
est le cincquantisme, est deputé et sert a la remission.
Et vint et fut envoié
au dymence, qui est jour de renouvellement, car aussi en tel jour fu
creé le monde. Et fu donné a l'heure de tierce, car a tele heure le
premier homme par son pechié perdit la grace de Dieu. Et pour tant
il estoit convenable que a tele heure fust rendue aux apostles. Item et pour demonstrer que a l'heure de tierce nous
est rendue
la grace de Dieu, est encores a scavoir que selon la moralité trois
heures sont que on apelle heures morales, c'est a scavoir contrition ou
repentance, confession et satisfation. De ce nom« Spiritus Sanctus »il est a scavoir comment
se puet entendre une maniere d'exposer ung nom propre, et en tele
maniere
seulement apartient a la tierce persone de la trinité, et adont ce nom« le Saint Esperit »n'est que une diction, mais a le prendre
pour deux dictions« sainct »et« esperit », adont le« saint »est
adjousté par maniere
de raison. Par tele maniere compete a toutes les trois personnes, car
chascune est apellee Saint Esperit.
Le Saint Esperit a pluseurs noms. Il est apellé« esperit », pour ce qu'il respire et donne respirement en faisant respirer. Comme
il est escript ou troiziesme chapitle de son evvangile:« L'Esperit
respire et donne vie ou il veult. »Selon ceste maniere, ce nom« esperit »
est commun aux trois personnes de la trinité, mais au Saint
Esperit compete
come appropriéz a lui. Secondement il est dit« esperit », pour ce qu'il est spiré
passivement.
Et par ainsi le nom d'esperit compete proprement au Saint Esperit, car il procede par maniere de spiration et d'essouflement. Et
adjoust on« saint »en disant le Saint Esperit, pour
ce qu'il est n'et ferme et
sans terre ou aucune chose terrienne, tele est la signification de ce nom« sanctus », laquelle sainteté compete non seulement au
Saint
Experit au regart de lui, mais avec ce par comparoison au regard de nous. Car par la grace du Saint Esperit, nous sommes nettoiéz et
lavéz de noz pechiéz, conferméz en bien et separéz des
choses terriennes.
Et pour tant, le Saint Esperit est saint non seulement au regard de lui, mais avec ce qu'il nous fait saints par celle saincteté, dont
parle Saint Denis:« Il est une saincteté nette et pure, de toute
ordure france, et parfaite et pure sans aucune tasche ou ordure
quelconques. »Item le Saint Esperit est apellé« joincture »,
« unité »et« embrachement »
selon le regard et comparoison au Pere et au Filz. Item est apellé le« don du tres hault », et ce par
comparoison a
nous. Car« toute chose tres bonne donnee et tous dons parfais
descendent et viennent a nous de par le Pere de lumiere de lassus ». Item est apellé« fontaine vive », pour ce que
par sept rivieres qui sont les sept dons, il descend en nous et nous arrouse. Comme il est
escript ou livre d'Ysaie au IXe. chapitle:« L'esperit de sapience,
l'esperit d'entendement, l'esperit de conseil, l'esperit de fortitude,
l'esperit de
science, l'esperit de pitié et l'esperit de la cremeur de Dieu. »Item il est apellé« feu », pour ce qu'il embrase
l'affection et le desir
de la voulenté. Item est dit« charité », non seulement pour ce qu'il est
l'amour du
Pere et du Filz, mais pour ce qu'il nous fait amer et estre amans. Item est apellé« unction »ou« ointure espirituele », pour
ce que toutes les tribulations mondaines, il les fait estre souefves
et les adoulcist etfait estre joyeuses selon que dist Ysaie:« Il est repoz en
labeur, en
chaleur attemprement ou refroidure, en pleurs et tristesse soulas. »Item est apellé le« doigt de la destre main de Dieu », pour
ce que
ainsi que toutes choses corporeles nous les demonstrons au doigt, pareillement par le Saint Esperit sont demonstrees les
choses espiritueles
pour les veoir de l'ueil espirituel. Item est apellé« consolateur », pour ce qu'il degoutte en noz
cuers
les consolations celestiennes et divines. Item est dit estre le« meilleur maistre »par dessus les
aultres, pour ce qu'il enlumine l'entendement pour congnoistre
Dieu et soy mesmes.
Cy demonstre que la trinité des personnes est unité d'essence. En l'unité de la nature divine sont trois personnes, entre
lesquelles la
premiere est de nulle aultre. La seconde par generation est seulement
de la premiere personne. La tierce par commun soufflement et par spiration commune est de la premiere et seconde.
Toutevoies ainsi est que la trinité des personnes pas n'empesche l'unité de l'essence,
et se n'est contraire, ne refuse la simpleté, la non mensurableté,
la eternité, la immuableté d'icelle. La raison si est que on porroit cuidier
que Dieu ne se peusist souverainement communiquier et soy participer a
aultre, et par ainsi nyeroit la puissance de Dieu. Et qui cuideroit
que Dieu
se porroit communiquier, mais que pas ne scavroit, il nyeroit en lui estre sapience. Et qui cuideroit que ce porroit et scavroit, mais
pas ne vouldroit, il nyeroit la bonté de Dieu. Par quoy s'ensiut que
Dieu le
Pere pouoit, scavoit et vouloit soy communiquier souverainement. Il le fait eternelement, c'est a scavoir en aiant amour
et une ame et le Filz, qui est son ame, et le Saint Esperit, qui est sa dilection
et son
amour.
Encores fait assez a ce propoz la sentence de Saint Denis disant
que a la nature du bon appartient de soy espardre. Et pour ce que le Pere est fontaine de bonté, l'emanation, c'est a
dire le decours et le
communiement de sa bonté doibt estre tres parfaicte. Et celle est par generation eternele, par laquelle il engendre Filz, et l'emanation,
decours
et proces tres amoureux et joyeux, qui procede par maniere de benignité et de liberalité. Et ceste emanation par maniere de
joincture du Pere et du Filz est dicte dilection et amour,
qui est dicte le Saint
Esperit procedant du Pere et du Filz. Car amour est le premier don, [...] procedant [...] de dedens, don donnant ouquel c'est
a scavoir
amour tous les aultres dons sont donnéz.
Ceste benoitte trinité, nous la congnoissons par trois manieres. Car elle est manifestee par les escriptures. Elle est
demonstree en figure et
reluist es creatures.
Premierement la benoitte trinité est manifestee par les escriptures
principalement.
Le pape Leon notable docteur saint et souverain theologien dist: nous creons la benoitte trinité, le Pere, le Filz
et le Saint Esperit, ung
Dieu tout puissant, d'une substance, d'une essence et de une
puissance.
Le prophete Ysaie oyt les Seraphins trois fois clamans et disans« Sains, sains, sains »en l'honneur et loenge de la trinité,
et s'ensieut en nombre singulier« Dieu, Seigneur, Sabaoth »,
c'est a dire Seigneur de excercite, de puissance et de vertus, pour la confession de la
divine
essence.
Se trois personnes n'estoient en la trinité, pas ne seroit escript ou livre deGENESIS:« Faisons l'homme a nostre ymage », mais sero
it dit« je feray l'homme ». Ne point diroit
« a nostre ymage », mais« a la mienne ». Et encores se trois estoient et non une essence ou
substance, pas ne seroit dit« a nostre ymage », mais« a noz ymages ».
Et encores pour demonstrer estre ung Dieu et trois personnes, il est escript
par le
Psalmiste:« Dieu, nostre Dieu nous beneisse, Dieu nous beneie »et cet. Et toutevoies aprez s'ensieut:« Et criengnent »,
non pas« les criengnent »,« tous les fins de la terre », c'est a dire tous
les habitans en
ce monde autant qu'il s'estend. Et le prophete Jeremie dist:« Ha, ha, ha. »Et puis il dist
et adjoint
en nombre singulier« Sire, Dieu ». Et l'Apostle dist que Dieu est cellui« duquel
toutes choses, par lequel toutes choses et en qui sont toutes choses, a lui soit
glore ». Et est a noter que la preposition« ex »disant de Dieu
sont toutes choses, dist et signifie estre de nul aultre et qu'il a auctorite, et
ce compete au Pere, qui est commencement sans principe. Mais la preposition
« per »disant par lui sont faites toutes choses, c'est
a dire par son fait et l'operation de lui, et par son moyen toutes choses sont faites,
et que il est d'aultrui, c'est le Filz, qui est engendré eternelement
du Pere,par lequeltoutes choses sont faites et creés. La
preposition« in »disant en lui sont toutes choses, signifie conservation et estre des
aultres, et
ce appartient au Saint Esperit, qui est contenant et gardant tous
biens.
Item la benoitte trinité est demonstree en figures. Premierement la
benoitte trinité est figuree par les trois amis de Job.
Item par les trois doigs desquelz est soustenu et pendu comme en
une balance la grosseur et pesanteur de toute la terre.
Item par les trois citéz de refuge lesquelles equalement estoient eslongiés l'une de l'aultre. Les citéz de refuge estoient
ordonnees par Moyse, ausquelles s'enfuioient ceulz qui avoient fait
homicide,
esquelles ilz estoient asseuréz. Item par trois choses qui sont difficiles a enquerir,
comme dist Salomon
ou livre des PROVERBES. Item par les trois portes de la cité que le prophete Ezechiel
vit par
vision espirituele.
Encores la benoitte trinité reluist ez creatures, comme le piet est representé par son pas. Car par la grandeur des
creatures est congnute la puissance du Pere, et en la disposition et gouvernement des
choses
creés est demonstree la sapience du Filz, en la conservation et la
beauté bien aornee des choses reluist la bonté du Saint Esperit. Item
en chascun suppost on treuve verité qui apartient au Pere, beaulté formele qui est appropriee au Filz, et utilité qui
est attribuee au Saint Esperit. Item par le soleil ouquel sont trois choses, c'est a scavoir
l'essence, par laquelle il est, la clarté, par laquelle il resplendist,
et la chaleur, par laquelle il reschauffe et meurist les biens de terre, par
lesquelles trois choses on puet congnoistre le Pere, le Filz et le Saint
Esperit. Item par trois choses qui sont en l'ame humaine,
c'est a scavoir memore,
entendement et voulenté, sont signifiees les trois personnes de la
trinité. Item par les gerarchies, c'est a dire ordre des esperis angeliques.
Par
la souveraine est representé Dieu le Pere. Par la moyenne ordre est representé le Filz, par la plus basse le Saint
Esperit. En la souveraine en laquelle sont les Cheraphins, il est comme
charité.
Item les Cherubins esquelz il est comme verité. Item les Throsnes
esquelz il est comme majesté. Item est demonstree laditte trinité par les IIJ. vertus
apellees theologiennes, c'est a dire divines, c'est a scavoir foy,
espoir et charité. Item est representee par les trois douaires de l'ame, c'est a
scavoir
comprehention, congnoissance et dilection. Comprendre Dieu est
conferé et se raporte a la puissance du Pere, cognition a la sapience du
Filz, dilection a l'amour du Saint Esperit. Encores est a scavoir que Dieu est aultrement ez creatures de ce monde estans
en ceste pelerination
et passage, et aultrement ez benois, qui sont ou royaume des cieulz et ou pays de repos eternel. Comme on puet ce declarier
par le
mireoir ouquel nous veons aultrement une chose que congnoissons et
aultrement ce que no congnoissons. Car ce que nous congnoissons, nous le veons ou mireoir. Et ce que ne congnoissons,
nous le veons par
le mireoir.
Par les choses dessus dittes, il appert que en la creature corporele et espirituele et par celles qui sont composees de l'une et de
l'aultre, la
benoitte trinité est congneue, combien que par diverse maniere selon que le monde est comme le pas au regard du piet
qu'il represente. Et la creature espirituele est comme similitude et samblance, et la
creature
humaine est comme l'ymage, comme dessus a esté exposé au title
« Que le Filz est l'ymage du Pere ».
Finablement est a scavoir que, comme dist Saint Bernard, c'est presumption et oultrecuidance de vouloir enquerir
et au plain entendre la pluralité des persones en l'unité d'essence, ou l'unité
d'essence en la pluralité des personnes. Le croire ainsi est sainte, le
congnoistre
est vie eternele.
Cy demonstre que la trinité est en moult de manieres. La trinité est en moult de manieres selon les
escriptures. Une, la principale trinité est celle qui est non creee, laquelle
on ne puet exprimer ne declarier en quelque maniere, car elle est
ineffable,
c'est a dire non declarable par aucune maniere de parler. Il est une aultre trinité par laquelle l'home chut en pechié,
c'est a scavoir l'enhortement du deable, la delectation de
la sensualité et de la char et le consentement de raison, lesquelles trois choses sont
signifiees
par le serpent, par la femme et l'homme en paradis. La IIJe. trinité est en laquelle chut l'homme par son
pechié d'inobedience,
c'est a scavoir ignorance de verité, impotence de bien, c'est a dire difficile, fraile et impotent a bien faire,
et concupiscence de
mal, par quoy l'homme est enclin et prest a mal faire.
La quarte maniere de trinité est par laquelle l'homme, qui est
chut, par pechié se relieve, c'est a scavoir foy, espoir et charité. La Ve. trinité est par laquelle nous sommes reparéz et
recouvrons la grace de Dieu, c'est a scavoir la tresble
substance qui est en Jhesu
Crist, la divinité, l'ame et la char.
La VJe. trinité est par laquelle nous sommes reparéz, c'est
a scavoir l'esperit, l'eaue et le sang. L'esperit de Dieu nous saintefie,
l'eaue de
baptesme nous lave et nettie, le sang de nostre redempteur nous a racheté de la mort eternele et de la subjection et
servitude du deable,
come dist Saint Jehan en sa canonique au premier epistle. La VIJe. trinité est par laquelle nous sommes reforméz a
la glore eternele, comme les trois douaires de l'ame, c'est a scavoir
congnoissance,
comprehencion et dilection, c'est a dire congnoistre Dieu par presente vision, comprehender Dieu par possession
et joyssance, amer
Dieu par charité parfaitte. Il est encores une trinité laquelle est es creatures en moult de
manieres,
car les creatures sont comme le pas du piet de la benoitte et increee trinité, comme dessus est dit ou title« Que la trinité
des personnes
est et la unité d'essence ».
Cy demonstre que equalité est es personnes. Equalité et pareilleté est entre les personnes de la trinité,
comme dist Saint Augustin, pour trois choses, car« nulle des personnes ne
precede
l'aultre en eternité, toutes trois sont sans commencement et sans fin. Item nulle des personnes passe l'aultre par
grandeur. Item nulle
des personnes surmonte l'aultre par puissance, car toutes trois sont
toutes puissantes. »
Que en Dieu est equalité par ces trois manieres, il se demonstre ainsi. Car es choses d'embas qui sont en nostre region, ces trois
choses sont substance, equalité et quantité, c'est a dire
la substance par quoy la chose est, l'equalité par laquelle elle est bonne ou mauvaise,
vertueuse
ou vicieuse, saine ou non saine. Par la quantité, la chose est
grande ou petite, longue ou briefve, large ou estroicte. Unité en substance cause ydemptité, c'est a dire que les choses qui
sont unies en substance et d'une substance sont equales et
pareilles en substance. Item unité en qualité fait et cause samblableté, comme deux
hommes
justes, bons et vertueux sont samblables en qualité et ressamblent l'un a l'aultre. Item unité en quantité fait les choses equales
selon
qu'elles sont d'une longueur, d'une laieur et d'une grosseur. Es personnes qui sont ung Dieu par une essence est
equalité tant
seulement selon tresble quantité, combien que proprement a parler quantité n'est pas en Dieu se non par une maniere d'entendre.
Premierement
en Dieu est quantité de vertu au regard de sa puissance. Secondement selon la quantité de durableté, qui est eternité.
Tiercement selon la quantité de grandeur, par laquelle il
est entre toutes
choses et est dehors toutes choses et contient les lieux de toutes
choses.
L'equalité des personnes se puet encores aultrement demonstrer es dittes trois choses, car en la creature tresble grandeur est
trouvee, c'est a scavoir de temps, de mesure et de puissance. La
grandeur de temps est es choses muables. La grandeur mesurable est es choses
corporeles. Et la grandeur vertueuse par puissance est ez choses espiritueles
creees. A ces trois quantités sont en la trinité Dieu createur trois
aultres
qui sont respondantes a icelles esquelles les personnes divines sont equales et pareilles, c'est a scavoir eternité
sans commencement et fin en estre ou en essence, grandeur sans mesure et vertu en pouoir
toutes choses. Et combien que ces trois choses sont en Dieu selon la
verité de la chose, toutevoies selon la difference de la chose, c'est a
dire selon la signification d'une chascune quantité en soy consideree, pas
ne sont en Dieu, mais selon que elles regardent nostre
entendement, afin que
le puissons entendre selon nostre faculté et enfermeté d'entendre.
Il est dont a dire que en les choses divines, on ne doit ne puet mettre que deux gendres, c'est a dire deux predicamens, c'est
a scavoir le predicament de substance et cellui qui s'appelle« ad
aliquid », c'est a dire que tout ce qui est en la benoitte trinité
est ou substance absolute
ou est par maniere de relation et de regard a aultre. Car comme dist Saint Augustin:« Tant parfaicte equalité est en la trinité que
les deux
ne sont pas plus grans que ung et les deux pas ne sont plus grans que
une chascune singulerement. »Qualité et quantité sont de la nature de
substance, comme equalité
et similitude sont apellees relations, mais substance est comme aux trois personnes. Et la nature des relatifz est d'estre ensemble.
Et pour tant nullement le Pere est premier devant le Filz, ne selon la
substance, ne aussi selon la relation, c'est a dire selon le regard qui est
relatif selon les personnes l'une a l'aultre, ne selon ce
qui est absolut en soy
sans aucun regard relatif, qui se refere et raporte a aultre.
Item ce se demonstre par exemple en nature. Car la clarté du soleil, combien qu'elle vient et procede du soleil, toutevoies se le
soleil estoit eternel sans commencement et fin, se seroit sa clarté coeternele,
c'est a dire qu'elle seroit eternele du soleil dont
elle procede.

Cy demonstre que difference est entre l'essence et personne.
Selon les docteurs de Grece quatre dictions sont, dont ilz usent en leur langaige et maniere de parler, c'est a scavoir usye, usyosis,
ypostasis et prosopon, lesquelles selon le latin valent a dire et se
raportent en
signification a ces quatre dictions essence, substance, subsistence et
personne, entre lesquelles est celle difference: Usya selon le grec et essence selon le latin signifient la
nature d'aucune
chose comme humanité la nature humaine. Substance selon le latin et usyosis selon le grec dist et signifie ce qui est et
soustient nature, comme homme est une substance aiant et soustenant
nature. Ypostasis selon le grec et subsistence selon le latin dist et
signifie une
chose distinguibile, c'est a dire une chose qui se puet distinguier et estre separee et a par elle, mais point n'est distincte ne
determinee par aucune proprieté [...] apartenante a la dignité d'elle,
come Pierre, qui
est ung nom propre. Car tout ainsi que pluseurs hommes particulers sont distinguiéz
l'un de l'aultre par propres qualités, comme l'un est bon et sage,
prudent et vertueux en une maniere, l'aultre en une aultre, et l'un est
d'une condicion, l'aultre d'une aultre, ainsi le Pere, le Filz et le Saint
Esperit sont distinguiéz par leurs propres noms. Et
come les Grecs dient que le Pere, le Filz et le Saint Esperit sont trois ypostases, ainsi
selon le latin nous disons qu'ilz sont trois substances ou subsistences,
c'est a dire trois choses, trois ypostases qui n'ont necessité ne affaire
d'aultre
chose par laquelle elles soient. Consideree dont la divine essence en elle et
selon soy, elle est totalement sans distinction et diversité. La personne en soy
est distinguié et separee par ses proprietés. Mais consideree l'essence es
personnes ou la personne en l'essence, elle tient et garde la moyenne
maniere, car elle tient unité selon l'essence et distinction selon la
personne. Et ce puet apparoir par les qualités appropriees,
comme puissance, sapience et bonneté, lesquelles conviennent a toutes les trois
personnes,
mais neentmoins plus sont appropriees et determinees a l'une que
a l'aultre.
Est a scavoir que souvent ce nom substance se prend pour essence, mais essence jamais ne se transporte pour
signifier la persone. Ceste diction« personne »se expose par trois manieres de
diffinitions
et declairemens.
La premiere est que personne est une substance individuee,
c'est a dire sans division et separation, non distinguié d'une creature
raisonnable. Et ceste diffinition se prend selon la nature de
la chose.
L'aultre diffinition est selon ung notable docteur apellé Richard de Saint Victor, et est tele: personne est chose subsistente,
c'est a dire qui d'elle a estre pour surporter aultre chose et soustenir sans
ayde d'aultre chose selon et par une maniere singulere. Ceste
diffinition se prend selon l'ethymologie, c'est a dire
l'interpretation de la diction et
du mot, car personne selon l'interpretation du nom vault a dire
comme chose par soy une. La tierce diffinition est magistrale selon l'entendement des
maistres et est tele: personne est une chose distinguié et determinee par
proprieté, c'est a dire par propre qualité appartenante a
la dignité d'icelle laquelle les Grecs apellent ypostasis et les latins l'appellent
subsistence. Et est a noter que ces quatre noms selon qu'ilz sont exposéz
dessus et demonstréz par exemples, c'est a scavoir essence, substance,
subsistence
et personne, sont differentes realement, non seulement selon les noms ez creatures, mais en la divinité seulement
ont difference
selon la distinction raisonnable non reale.
Cy demonstre que Dieu est sans mesure. En Dieu n'a pas de quantité mesurable, mais de vertu et de
puissance,
et point est par tout par grandeur corporele, mais par presence de majesté. Et par ceste maniere il est apellé
sans mesure.
Mais est a noter que l'immensité, c'est a dire la non mesurableté, en comprend quatre choses, c'est a scavoir infinité qu'il est sans
fin, incomprehensibilité
que nulle creature le puet comprendre, incirconscriptibilité,
c'est a dire qu'il n'est en aucun lieu determiné et est par
tout et en tous lieux, et eternité en perdurableté. Se on veult considerer et querir Dieu en soy, il est infini
sans fin. Comme dist le Psalmiste:« Le nostre Seigneur est grand et trop
loable
et sa grandeur n'a pas de fin. »Se on le veult considerer en comparant a nostre
entendement, il est incomprehensible. Comme dist l'apostle Saint Pol en
l'epistle aux ROMMAINS en le XJe. chapitle:« O haulteur des richesses
de sapienceet de science. »Et pour ce, l'escripture dit qu'il« siet sur les
Cherubins »,
c'est a dire sur la plenitude et la plentureuseté de science et par
dessus tous entendemens. Se on le considere par comparoison au lieu, il
est incirconscriptible,
c'est a dire que nul lieu le puet contenir ne avironner. Comme dist Saint Ambroise:« La trinité n'a chose aucune qui le
adevance par certaine determination, ne aucune chose qui le avironne tout
autour
par maniere d'un cercle, ne aucune chose qui soit determinee par mesure. Point n'est close en lieu, pas n'est
conclute par estimation ou
prisie, point se change par variation et diversité de eage. »
Se on considere la trinité par comparer au temps ou a durableté, il
est eternel sans commencement, sans fin. Comme dist l'Apostle:« Au roy des siecles immortel, invisible, seul et sans aultre
Dieu, honneur soit et glore par tous les siecles et eages seculeres
et transitores. »
De ces quatre manieres nous dirons es chapitles qui s'ensieuvent par
ordre.
Il est dont a tenir certainement que en Dieu proprement a parler, n'est ne longueur, ne layeur, ne haulteur, ne parfondeur, mais
sont en Dieu ces quantités a parler par maniere de
methafore, c'est a dire en attribuant a Dieu par transport des mots ce que proprement
apartient
aux creatures et choses corporeles et temporeles. En Dieu est laieur de charité, par laquelle il nous revoque et
rapelle
de nostre erreur. Comme dist Jheremie le prophete:« En charité perpetuele je te ay delaissié, et pour tant par
pitié je t'ay retraitté. »
En Dieu est aussi longueur de patience, par laquelle il seuffre les mauvais, car« il dissimule les pechiéz des homes pour la
penitance et
satisfation ».
Est encores en lui haulteur de sapience, par laquelle il surmonte tous sens et entendemens. Comme dist l'Apostle:
« Toutes choses
lui sont nues, descouvertes et ouvertes. »Encores est en Dieu parfondeur de justice, par laquelle il
dampne
les pecheurs. Comme il est escript en l'evvangile Saint Mathieu:
« Alez, vous mauldiz, au feu eternel sans fin. »
Cy parle de la infinité de Dieu. Pas n'est a doubter que Dieu est infini, car comme il soit ainsi
que en Dieu une mesmes chose est puissance et essence, il appert que
l'essence
de lui est infinie comme sa puissance. Et comme ainsi soit quela puissance de Dieu ne puist en tant de choses qu'elle ne
puist encores plus, tout ainsi l'essence de Dieu n'est pas tant restrainte
par ce qu'elle est es choses creees qu'elle ne puist estre en pluseurs
aultres. Mais que plus est, se il estoit des mondes sans nombre autant et
telz
que est ce monde, tout rempliroit comme cest monde. Et encores comme ainsi soit que Dieu est cause effective et
formele et finale de toutes choses, comme dire de lui on ne
puet que comme il est cause faisant que il soit cause faicte, ne en tant qu'il est
cause formale qu'il soit cause ou chose formee, par pareille raison on ne
puet dire que come il est cause finale qu'il soit finie aiant fin.
Pour quoy en
nulle maniere on ne puet dire que Dieu est fini selon sa substance, si non de dire il est fini, car il est parfait et
acompli.
Est dont a scavoir que ceste diction« infini »se puet entendre par
trois manieres, c'est assavoir par negation, par privation, par
contrarieté.
Infinitumprins negativement dit abnegation de fin, et par ainsi infinitum est ce que ne puet avoir fin. Mais a le
considerer et prendre par maniere de privation, ainsiinfinitumest ce que de sa nature p
uet avoir fin, mais point se fine, ne a fin. A considererinfinitum
par maniere
de contraire ou par separation et comme diverse, ainsiinfinitum
est chose qui a contraire disposition pour avoir fin. Selon la premiere consideration, l'essence divine
est du tout infinie, car elle n'a point de fin et pas n'est disposee a avoir fin.
Pareillement selon la tierce consideration est infinie. Mais selon la seconde
consideration a le prendre par maniere de privation, par ainsi l'essence
divine ne puet estre ditte infinie, car elle n'est pas disposee a avoir
fin. Ains elle est celle qui fine et fait finer et donne
fin a toutes choses.
Item est a scavoir que fin se dist en trois manieres. Premierement fin se prend pour terme, et par tele maniere
quantité continuele, comme ce qui est long, lee et parfond, est infinie,
car elle est divisible infiniement, pour ce que en chose qui a quantité
continuele n'a point de terme en division, comme ne en
nombre n'a point
de terme en adjoustant.
Secondement fin se prend pour perfection, et ainsi une chose qui
est parfaite et acomplie a fin. Tiercement fin est cequepour chascune chose se
fait
finablement.
Selon la premiere maniere Dieu est infini sans fin, non pas par quantité mesurable, qui est en lui, car pas n'y est, mais
selon la quantité
de vertu et puissance, qui est en lui.
Mais pour ce qu'en Dieu n'est aucune division partissable
et est totalement simple selon la vertu, puissance et
essence, il ne puet estre
infini selon la vertu qu'il ne soit aussi infini selon l'essence.
Selon la seconde maniere la matere, qui est ung des principes de choses corporeles et visibles, est infinie, car elle est imparfaite
et sans perfection. Par la tierce maniere le mal de coulpe et de pechié
est infini,
car pas n'est ordonné.
Cy parle de la incomprehensibilité de Dieu. Le createur ne puet estre congneut de la creature plainement en
ceste pelerination et en cest voiage, ne aussi au pays du royaume des
cieulz, car nulle proporcion, nulle convenience puet estre de la chose
infinie qui n'a point de fin a celle qui a fin. Comme dist
Saint Eusebe: la
trinité est congneue seulement a soy mesmes et a homme Jhesu Crist. Et Saint Bernard dist:« Riens n'est tant present que Dieu
et riens
plus non comprehensible et moins a comprendre que chose est plus presente a une chascune chose que son estre. »Seurement
l'estre de toutes choses est Dieu, non pas pour tant qu'elles
sont ce que est Dieu, mais pour tant que« de lui, par lui et en lui sont toutes
choses. »
 [...] nostre entendre et entendement comparé a celle lumiere a
quelle nulle creature ne puet attaindre ne approcier beaucop moins que l'ueil de la chuette ou de la caudsoris au soleil, comme
dist le philosophe Aristote ou premier livre de
METHAPHISIQUE. Pour quoy au livre de Daniel prophete il est escript que« Dieu
ambule sus les pennes des vens », c'est a dire sur les intelligences et
entendemens
aussi angeliques.
Toutevoies Dieu puet estre comprins et congneut par foy aucunement en ce voiage. Comme dist Saint Augustin: le
agument de l'entendement
humain a tant petite vigueur en si excellente clarté qu'elle ne se puet affiquier ne adherdre en elle, s'elle n'est nettoiee
par netteté de foy. Et a ce propos dist Saint Bernard:« Dieu est es
creaturesnonraisonnables telement que toutesfois ne puet estre
comprins d'elles. Toutes creatures raisonnables peuent
comprendre Dieu par congnoissance, mais des bons tant seulement est comprins par
amour. »
Nous disons dont que Dieu nous pouons scavoir ce qu'il n'est pas,
mais scavoir ne pouons ce qu'il est. Comme dist Saint Augustin:« Entendons Dieu estre bon sans qualité, sans quantité estre
grant, estre createur sans besoing et necessité de creature,
sans situation president, c'est a dire sans siege, sans seoir ou estalenguier, sans gesir
ou estre
droit, il a presidence sur toutes choses, sans avoir contenant toutes choses, sans lieu par tout asseuré, sans temps a tousjours
permanent,
sans soy muer, changier ou mouvoir faisant les choses muables, sans
souffrir quelque mal ou doleur ou contrarieté. »
Encores Dieu est comprins au pays eternel par spece, c'est a dire
par sa forme, en sa beauté naturele, face a face selon la dignité et
desserte des merites d'un chascun.
Comme dist Saint Augustin parlant a Dieu: nous verrons l'essence de ta majesté et ung chascun tant plus clerement
qu'en ceste vie aura
vesqu plus purement.
Exemple nous avons en la mer lequel se offre et presente selon sa grandeur totale a nostre veue, et toutevoies selon la reondeur
et circuité
de lui ne puet du tout estre veu de nous. La cause si est pour sa lueur et pour l'indisposition non proportionnee a
tant grande et ample
lueur et extencion au regard de nostre veue.
Il est a tenir et a croire que en cest voiage nous pouons congnoistre Dieu que il est et au pays du royaume des cieulz tel qu'il est
et comme il est. Jamais toutevoies ne icy ne lassus porrons le congnoistre
tout ce
qu'il est.
La veue corporele est empeschié par trois manieres: par tenebres,
par faulse lumiere et par aversion de la chose visible, come cellui qui tourne le doz au soleil ou a la chandeille, pareillement se
empesche la
veue espirituele au regard de la congnoissance de Dieu. Premierement par tenebre de pechié et de erreur.
Comme dist Saint Jehan en sa premiere epistle canonique:« Qui fait pechié, il
est en tenebres. »Et Saint Pol en l'epistle aux HEBRIEUX:« Encores
quant on list Moyse, c'est a dire les cincq livres de Moyses, la
couverture est
sur leurs cuers. »
Secondement par faulse lumiere, et ce advient quant on mesure
les choses eterneles selon les natureles. Exemple nous avons du boiz pourry qui reluist de nuit et samble qu'il ait lumiere tele quele,
mais
quant le jour survient, ce n'est riens.
Tiercement par soy advertir de la chose visible ou congnoissible, et ce advient quant on delaisse le bien non muable,
qui point ne se mue, pour le bien muable et transitore. Aux yeulz de telz, pour tant
qu'ilzsont malades, la lumiere est nuysible et hayneuse, laquelle est
amiable
et gracieuse aux yeulz purs et sains.
On congnoist Dieu par dedens et par dehors. Par dedens en deux manieres: par inspiration divine, et ce est donné
a pou de gens desquelz estoit l'Apostle, quant il dist en l'epistle a ceulz de
CHORINTHE
en la seconde ou XIJ. chapitle:« Je scay homme ravy jusques au tiers ciel »et cet. Aucune fois par raison, selon laquelle
maniere les
philosophes eurent congnoissance de Dieu. Comme dit l'Apostle en l'epistle aux ROMMAINS ou premier chapitle que
« les choses invisibles
de Dieu sont congneutes de la creature du monde par les choses
faites et creés ».
Par dehors aussi Dieu est congneut par deux manieres, c'est a scavoir par les creatures. Comme dist l'Apostle:« Nous veons
maintenant come par ung mireoir », lequel sont les
creatures qui sont maintenant comme mireoir du createur. Et en l'aultre siecle Dieu sera
mireoir
des creatures, lesquelles nous verrons et tout ce qui apartendra a
l'acomplissement de nostre joye.
Item par doctrine. Comme dist l'Apostle:« La foy de Dieu est par la predication des prescheurs qui nous adnoncent
Dieu. »Et ainsi par oir nous creons Dieu et le congnoissons ainsi qu'on congnoist
le vin par ouir, par veir, par flairier, par gouster, ainsi aucunement
par pareille maniere nous congnoissons Dieu par oir [...] la parole
de Dieu et
le croire. Par veue le congnoissent les theologiens, qui
es escriptures lisent et voient aucunement Dieu, et les philosophes, qui le voient es
natures
des choses creees. Les bons le congnoissent par goust espirituel.
Comme dist le Psalmiste:« Goustez et considerez la doulceur et souefveté de Dieu. »Et ceste maniere de congnoistre Dieu
en ceste vie
est la plus seure et parfaite.
Saint Denis dist que par trois manieres Dieu est congneut, c'est a scavoir par oster l'imperfection ou par negation, c'est a
dire« Dieu n'est pas ce ne cela, tel ou tele ». Pour quoy dist Saint Denis:
les propositions
negatives de Dieu sont vraies, les affirmatives sont non
conjoinctes. Item est congneut par souveraineté, comme quant l'en treuve
en la creature puissance, a Dieu est et doibt on attribuer souveraine
puissance,
et ainsi des aultres choses. Item par cause congnoist on Dieu, car il est cause de toutes
choses.
Et ainsi par icelles comme les effects on devient
a la congnoissance de
la cause.
Item par la congnoissance de ces choses qui se moeuvent et par le
mouvement on devient a la congnoissance du mouveur.
Item notez que l'ame par sentement perchoit les corps et congnoist les choses corporeles par les formes qui sont en
matere present le
corps. Mais par ymagination et par la vertu ymaginative congnoist les
samblances et similitudes des corps et des choses corporeles. Par formes abstraictes et separees de matere en l'absence du corps
et par raison, c'est a dire par la vertu de l'ame raisonnable congnoist
la nature des corps et des choses corporeles. Et par
entendement elle congnoist
l'esperit creé comme les angeles et soy mesmes. Par intelligence, c'est a dire par icelle excellence virtuele que l'entendement
humain est une maniere de participation de la lumiere et clareté divine,
elle congnoist
l'esperit increé, qui est Dieu. Est a scavoir, toutevoies que entre les choses
congnoissibles les
aucunes sont en dessoubz raison, comme celles que nous congnoissons
par les sens corporelz comme les choses blanches, noires et verdes, doulces, ameres, dures, moles, les aultres sont prochaines a
raison lesquelles
nous percepvons moyennant raison, comme les choses vraies et faulses, justes et injustes. Les aultres sont par
dessus raison lesquelles seulement sont comprehensibles et entendibles par revelation
divine ou par l'auctorité des saintes escriptures sont creables
comme nous
creons trois personnes et ung Dieu.
De la incirconscriptibilité de Dieu, c'est a dire comment Dieu est par tout et en tous lieux sans estre conclus et
avironnéz par determination
de lieu. Par tout et en tous lieux Dieu est et toutevoies nulle part
est, car il n'est absent par eslongement d'aucun lieu, ne est comprins en
ou par
aucun lieu. Saint Augustin dist que Dieu est au monde non enclos, hors du monde sans estre exclus, par dessus le monde
sans estre eslevé,
dessoubz le monde sans estre deprimé ou debouté.
Et ainsi appert que Dieu est dedens toutes choses, pour ce qu'il
remplist toutes choses et par tout est present. Item il est dehors toutes choses, car il contient toutes choses,
ne en
quelque lieu puet estre constraint ou retrait.
Mais est a noter que ceste proposition« extra », quant on
dist Dieu est« extra », dehors toutes choses, pas ne dist ou signifie
presence actuele et de fait au regard du lieu et habilité de pouoir et vertu de
Dieu, qui est sans mesure, laquelle puet et porroit remplir pluseurs
mondes
sans nombre se ilz estoient. Il est aussi par dessus toutes choses, car il preside et plus
puet et vault que toutes choses et nulle chose n'est pareille a lui.
Et pour ce qu'il soustient toutes choses, il est dedens toutes choses, et
sans lui
riens puet estre ne subsister par soy en nature actuelement. Nous disons aussi que Dieu est par tout, non
pas qu'il aist besoing et necessité des choses et que aultrement ne porroit estre si
non en elles, mais ainçois les choses ont afaire et besoing de lui et
de sa presence, afin que par icelle puissent subsister et avoir estre reel en
nature.
Car devant la constitution du monde Dieu fut ou il est presentement, c'est a scavoir en soy, car il souffist a soy
mesmes.
Et pour tant est a scavoir que de dire aucune chose estre en lieu par circonscription determinee et par diffinition naturele,
comme est ung corps, il se entent que a cause de sa longueur, leeur et
parfondeur elle est en lieu par circonscription et selon sa nature finie et
en lieu diffinitivement. Et aucune chose est en lieu
diffinitivement et non par circonscription mesurable comme l'esperit angelique, qui
selon sa nature est creature finie aiant vertu et pouoir determiné.
Aucune chose n'est en lieu ne par circonscription, ne par diffinition
comme Dieu. Et la cause si est, car pas il n'est individué, c'est
a dire determiné ou singularisié, par matere comme les corps et
les choses corporeles,
ne par suppost comme l'angele. Aucune chose est en lieu en
partie pour circonscription comme chose corporele et aucunement par diffinition comme suppost ainsi que l'angele, par laquelle
maniere le
corps Jhesu Crist est soubz le sacrement, car il est totalement et entierement dessoubz toute l'ostie sans restrainte
ou restriction des membres corporelz. Et par ainsi est en lieu par circonscription
determinee
comme ung corps, et aussi dessoubz l'ostie selon la quantité d'icelle, telement qu'il n'est pas par tout [...] , car il
est creature, et pour tant quant a ce ne puet estre equal ou appareilliet au
createur. Toutevoies ledit corps est en pluseurs lieux
selon qu'il est dessoubz diverses hosties. Et est ce pour l'union du corps avec la
personne duFilz de Dieu, pour quoy c'est bien raison que tel corps aist
previlege par dessus aultres creatures, c'est a scavoir qu'il puist estre
en pluseurs
lieux. Par les choses dessus dittes, il appert que estre
par tout et en tous lieux simplement compete seulement a Dieu createur, et non
estre que en ung lieu compete a la creature, mais estre en pluseurs
lieux et
non par tout appartient au corps de Jhesu Crist. Notez que Dieu est ez choses creees par moult de manieres,
c'est a scavoir par nature, et ainsi il est par tout.
Item par puissance, par presence et par essence. Item par grace, et ainsi est ez bons.
Comme dist Saint Jehan l'evvangeliste:« Cellui qui demeure en moy
et moy en lui, tel produit grant fruit. »Item par glore, et ainsi
est en l'ame selon la partie raisonnable come verité. En l'ame selon qu'elle
est concupiscible, c'est a dire convoiteuse, appetissante, desireuse,
est comme
bonité.
En la partie de l'ame qui s'appelle irascible est comme pitié ou piteux. La partie irascible est en maniere dicte, car par icelle,
l'homme courrouchié par bonne jalousie enflammee d'une fervente amour
d'aucune chose juste, honneste, grande, prouffitable et
salutaire se expose pour l'apprehender en pugnissant et en deboutant ce qui est
injuste et deffendant virilement ce qui appartient a justice et au bien
commun
piteusement, non furieusement. Item Dieu est ez choses par union. Ainsi fut ou ventre de la
vierge Marie uniz et conjoint a nature humaine, et au
sepulcre fut uny a la
char, et en enfer a l'ame de Jhesu Crist. Item Dieu est dit estre aucune part par revelation des
choses couvertes.
Comme dit Jacob ou livre de GENESE:« Veritablement Dieu
est en ce lieu. »Item par l'excellente representation de ses
signes et similitudes. Et par ceste maniere est dit estre ou ciel, car illec trop plus
reluist sa puissance,
sa sapience et bonté. Item est es choses par pareilleté de nature, et par ceste
maniere est le Filz ou Pere et le Pere ou Filz et le Saint Esperit en tous
deux, c'est
a dire ou Pere et ou Filz ensemble.
Item par faire miracles. Comme est escript ou livre d'EXODUS, quant les enchanteurs du roy d'Egipte veirent les choses
merveilleuses que faisoit Moyse, lesquelles ne pouoient faire, disoient:
« C'est icy
le doigt de Dieu. »
Item Dieu est ez choses par gouvernement et par
conservation, et par ainsi est ou monde, lequel il gouverne et maintient et
garde.
Dieu est en soy mesmes comme alpha et o, principe et fin. Comme
dist ung sage: dy moy ou adonc estoit Dieu quant riens n'estoit que lui seul. Et respond a sa demande: il estoit adont ou il est
maintenant, en soy mesmes. Par quoy puet apparoir la solution
de la question que
font aucuns simples ou estoit Dieu avant que le monde fust.
Item Dieu est ou monde comme ung roy en son royaume. Car comme dist Saint Bernard: Dieu est, par tout regne, par tout
commande,
par tout est sa majesté, il remplist toutes choses. Il comprend
et embrache l'université des choses. Il est ez angeles comme beaulté, en tant qu'il est verité
 [...] et
comme goust et saveur, en tant qu'il est bonté. Il est en l'eglise comme ung pere de famile en sa maison.
Comme il dist en l'evvangile:« Je suis avec vous jusques a la fin du
monde. »Il est aussi ez esleuz comme gardeur et gardant
de mal et les aidant en bien. Comme dist Saint Bernard:« Dieu est ez creatures
merveilleux, ez hommes amiables, ez angeles desirable, en soy mesmes
incomprehensible,
ez reprouvéz intollerable, non portable. »Et aussi ez
dampnéz comme terrible terreur et horreur. Augustin parlant a Dieu dist: qui te delaisse ou va il se non
te toy
apaisiet, a toy courrouciet? Car nous ne pouons eschapper la main de Dieu. Comme dist David le prophete:« Se je monte es cieulz,
tu y
ez. Se je descens en enfer, tu y ez present. »Se on doubte se leDieu estou dyable, il est a
scavoir que aucuns noms sont lesquelz emportent et signifient natures
selon que les natures sont et en telles Dieu est. Les aultres noms sont par lesquelz
sont entendues les difformités, les defaitures, qui sont ez natures,
come ce nom deable. Et en tel, point est Dieu, si non que on adjouste
aucune chose comme disant Dieu est ou deable, non pas comme deable,
mais
comme esperit ou nature espirituele. Item Dieu est en l'ame bonne et leale, comme ung espeux en
chambre
avec espeuse chaste et pure, comme ung roy en son royaume,
comme une tour ou chastel, ou comme le maistre et ses escoliers,
comme la fontaine ou gardin, comme lumiere ou tenebres, ou comme le thor ou pré et ou champ, come le vin ou celier,
comme la carboucle en l'or, ou comme la manne en l'arche, comme seel en la carte,
comme la medecine en l'apotheque, ou comme la harpe ou disner et
l'ymageou mireoir, le miel en chire, ou comme le fruit en l'arbre,
comme
l'uyle en la lampe, comme la fleur du liz en la valee.
De la trinité de Dieu. Ainsi que Dieu est par tout et toutevoies pas n'est conclut
ne contenu en quelque lieu, pareillement il est eternel, et toutevoies par
nul temps il n'est mesuré, car le temps present, ne le temps passé, ne
le temps advenir ne lui compete. Car le temps present n'a pas estre
demourant,
mais passé. Dieu demeure tousjours tout ung. Saint Hylaire dist: estre n'est pas chose accidente a Dieu
comme pouoir estre et non estre, mais son estre est verité estant et
subsistence par soy et cause permanant et demourant de l'estre de toutes
choses. Pareillement le temps passé pas n'est maintenant et pas n'a
estre estant et estable. Comme dist le prophete David:« Ilz,
c'est a dire les choses creees, les cieulz, periront, car ilz seront changiéz et
renouvelléz, mais tu demeures sans muableté. »Pareillement le temps
advenir pas n'est, mais on l'attent. Dieu est sans faillir tousjours
en ung mesmes
estre. Comme dist ung philosophe apellé Mercurius: sola monas, c'est a dire seule ceste essence ou substance
apellee monas, pour ce qu'elle est singulere souveraine et principale, est alpha
et o, c'est a dire principe sans principe, et fin sans fin. La cause pour
quoy il est eternel si est, car il est totalement simple de nature
sans avoir en soy aucunement principe de contrarieté, qui est cause de
corruption. Pour scavoir quele chose est eternité selon la
reale signification, il est a scavoir que proprement eternité est dicte sans principe
et sans fin et sans muance ou muableté. Et selon ceste signification,
eternité compete
seulement a la nature divine, en laquelle est duree sans mesure. Eternité selon l'interpretation a la lettre vault autant a
dire comme« hors des termes », pour ce que elle n'a
terme nul, c'est a scavoir ne au regart du commencement, ne au regard de la fin. Mais selon la
diffinition
de Boece ou livre DE CONSOLATION DE PHILOSOPHIE« eternité est une possession joyeuse et toute ensemble
parfaite de vie
sans terme », c'est a dire sans principe et sans fin. Pour la declaration de ceste diffinition, afin qu'elle soit
plus evidente,
il est a considerer que en aucunes choses est une maniere d'estre sans terme simple au regard de la fin seulement,
comme sont les choses qui s'engendrent et corrompent et sont de leur nature
generables et corruptibles. Et a la difference d'icelles il est mis en
ladicte diffinition« interminable », sans terme,
c'est a scavoir sans commencement
et sans fin, qui sont deux termes, c'est assavoir au regard du temps precedent et advenir, lesquelz termes pas sont en
l'eternité. Et bien proprement ladicte diction« non terminable »est posee
par adjoustement
de negation disant interminable, non terminable, sans terme, car les choses simples de simple nature
et mesmement les choses divines ne peuent mieulz estre manifestees si non par
remotion
et par negative, comme dist Saint Denis. La raison si est, car la
nature des choses simples nostre entendement ne puet parfaitement
entendre ou comprendre si non par negation, par quoy se remeuvent les choses qui ne competent a icelles pour leur
simpleté. Et par teles
negatives et remouvemens, nostre entendement est comme mené a la
main pour congnoistre aucunement les choses simples sans composition
et divines.
Item en aucunes choses est une maniere de non avoir terme selon leur essence, leur nature et substance, mais non
de vie, comme ez corps celestielz, c'est assavoir ou sont les estoilles et
planettes. Et pour ceste cause en ladicte diffinition est adjousté« vie »sans
terme. Car a parler de Dieu comme dist l'Apostle a Saint Augustin,« c'est
cellui qui seul et non aultre a immortalité ». Car en toute nature
muable, la muableté est une maniere de mort, car la mutation
fait estre en eulz aucune chose que n'estoit par avant la mutation et fait non
estre ce que par avant estoit. Et pour tant l'homme, quant il naist,
il commence
aucunement a morir.
En aucunes choses est vie sans terme, mais avec misere et maleurté comme ez deables et ez dampnéz. Et pour ceste
cause, il est adjousté en ladicte diffinition« possession »et pour entendre
quelle possession, il est adjousté joyeuseté de felicité. Car adont la possession
d'aucune
chose est ditte joyeuse quant on l'a a son plaisir et desir.
En aucunes choses est possession de vie sans terme et joyeuse, mais pas n'est toute ne parfaite comme ez hommes benois et saulvéz
devant
le derrain jugement, qui sont benois selon l'ame et non selon le corps. Pour quoy en ladicte diffinition est adjousté« toute »,
car proprement
une chose est toute qui n'a aucune diminution ne amenrissement
et n'a riens dehors de lui. En aucunes choses est possession toute de vie sans
terme comme ez benoiz angeles devant le jugement, car selon toute leur
substance ilz ont vie benoite et sans terme, mais pas ensemble a une fois,
mais successivement
leurs joyes accroissent au regard de l'acomplissement dunombre des saulvéz, qui sera en la fin du monde. Et pour ce
est adjousté
« ensemble », c'est a dire tout ensemble. En aucunes choses est possession de vie sans terme toute et
ensemble,
mais non parfaite. Par celle maniere que nous disons une chose« parfaite »qui n'a besoing de riens ne aucune
necessité, ainsi est ez angeles et ez hommes benois aprez le jugement, pour quoy en
ladicte diffinition est adjousté« parfaite », c'est
a scavoir sans avoir quelque
indigence pour son benoit estre. Et par ce il appert par laditte diffinition que trois conditions
sont inseparables de l'eternité non creee que Dieu est, c'est a
scavoir sans
quelque terme, de interminable vie possession. Secondement ce que est adjousté en icelle
diffinition toute ensemble, par quoy est signifié que en la trinité n'est aucune varieté.
Tout
est ensemble en elle sans variation quelconque. Tiercement qu'en elle est parfaite simpleté. Celle chose est
tres et souverainement parfaite a laquelle nulle addition est possible et
riens
n'y puet estre adjousté.
Par le premier Dieu est separé de toute chose corrompable, par le second de toute chose variable et muable, par le tiers de toute
chose
composee non simple de nature.
Pour tant notez que ce qui n'a commencement ne fin est eternel comme Dieu, car son estre est increé sans estre
fait ou creé et interminé
sans terme de commencement et de fin. Mais les choses qui ont commencement et ne ont fin, teles sont proprement apellees
perpetueles
comme les angeles et les hommes. Celles qui ont commencement
et fin sont dittes temporeles, comme sont les choses corruptibles,
qui se corrompent, comme arbres, plantes, qui croissent, et les
bestes et les choses sensibles, et ainsi des aultres pareilles.
De la incommutabilité de Dieu. Que Dieu est immuable.
Dieu est incommutable et imparmutable. Imcommutable est que en lui ne chiet aucune motion ou mouvement accidental, c'est a
dire que aucune fois moeut et aucune fois non comme augmenter
et croistre,
car il ne croist pas, mais demeure tousjours en ung point et en une grandeur. Comme dist Leo pape: a la simple nature de la divinité
riens ne puet estre adjousté ne osté ou diminué, car tousjours est
ce qu'il est.

Item amenrissement ne lui compete. Comme dist le prophete Malachie:
« Je sui Dieu et pas ne sui mué. »Item en Dieu n'est nulle alteration, c'est a dire qu'il
n'est pas aultre, aucune fois liet, aucune fois triste, aucune fois doulz,
aucune fois amer, car tousjours est ung sans changier. Comme dist
Saint Jaque en sa canonique epistle:« En lui n'est aucune transmutation
comme d'une qualité en aultre », aucune fois courrouciet, aucune
fois apaisiet,
car tousjours est paisible sans estre troublé. Item ne se transporte ne mue de lieu en lieu, car par tout est
present.
Comme dist Ysaie le prophete:« Je remplis ciel et terre. »
Dieu est aussi imparmutable. Car en lui ne chiet aucun mouvement substanciel, c'est a dire de non estre a estre comme
generation, car pas n'a commencement ne onques n'eut, et n'est en lui mutation de
estre
a non estre comme corruption, car jamais n'aura fin.
Celle chose seulement se puet convertir en neent qui est faite de
neent. Il est incommutable, pour ce que ouvrant en riens
se moeut. A
Dieu seulement compete estre en repoz en son operation. Pour quoy
Boece ou tiers livre DE LA CONSOLATION DE PHILOSOPHIE par
maniere de exclamation comme esmerveillié dist ainsi escriant a Dieu:« O tu qui gouvernes le monde par raison perpetuele,
qui es semeur des terres et du ciel, c'est a dire qui ez
facteur des choses terriennes et celestiennes, qui commandes le temps aler en
procedant
depuis son commencement jusques a sa fin, tu estable demourant
donnes mouvement a toutes choses, car tu les meus et fais estre
meues. »Pour quoy quant Dieu fait aucune chose, nulle
muance ou mutation
se fait en Dieu, mais seulement en la chose en laquelle il euvre. Quant Dieu fist preschier ou prenuncier la destruction de la
cité de Ninivé et predire par Ysaie la mort du roy Ezechié, desquelz
ne l'un ne l'aultre ne advint, en telz fais pas ne change son propoz ou
conseil que avoit avec lui depuis son eternité, mais la
sentence laquelle avoit regard aux fais et negoces. Car la cité de Ninivé pour ses
demerites devoit estre destruicte, et le roy Ezechié estoit mort selon
les causes
de dessoubz, attendu sa maladie et les causes d'icelle, lesquelles ne
peurent faire necessité ne constraindre la puissance divine. Item est a scavoir que trois manieres de mouvemens
sont, c'est assavoir naturel, violent, contre le cours naturel et voulontaire. Le
cours ou le mouvement naturel est selon lequel les choses tendent
naturelement
a leur propre lieu. Comme dist le Philosophe: ung mesmes lieu
est de la terre et d'une glebe ou partie de terre. Le cours et mouvement violent est quant les choses sont
constraintes
d'estre hors de leur propre lieu, comme quant les choses griefves sont desseure et les legieres en bas. Mais le cours ou
mouvement
voluntaire est en ceulz qui ont ame, quant elles courent ou
euvrent. Et ceste motion est moyenne entre le mouvement naturel et le violent, car en partie est naturel, par ce que
la voulenté est conjoincte
a son fait et operation comme cause a son effect, et aussi
violent, par ce que les membres se meuvent contre leur mouvement naturel, pour quoy advient qu'ilz se lassent, car selon le
mouvement
naturel jamais ne se lassent. Pour tant premierement et selon la premiere
maniere de mouvoir, qui est naturel, en Dieu n'est aucun mouvement. Et ce se
preuve par
quatre raisons.
La premiere est, car tous mouvemens se font pour tendre a repoz et aucune necessité et indigence. Comme dist le Philosophe:
mais Dieu
n'a nulle necessité, car riens ne lui fault.
La seconde est, car comme ainsi soit que Dieu est par tout, il n'a nul besoing de soy mouvoir de lieu en lieu, car il est en tous
lieux. La tierce raison est, car en lui n'est graveté ne legiereté pour
mouvoir
en hault ou en bas, desseure ou dessoubz. La quatrisme raison est, car comme ainsi soit que
Dieu est et demeure en soy mesmes, il ne lui est besoing de querir aultre
lieu
propre et naturel a lui hors de lui comme les aultres creatures.
Item Dieu ne se moeut ne est mut par mouvement violent par force, car on ne lui puet faire force. Comme dist Job:« Se
on demande
de sa force, il est tres fort et rade. »Item pas ne se moeut par mouvement voluntaire, car pas ne se
lasse
ne traveille en son euvre comme les aultres qui ont ame. Et que plus
est, nostre pensee est instable, car maintenant nous deffaillons,
maintenant revivons, maintenant oublions, maintenant ramembrons, maintenant voulons, maintenant ne voulons,
maintenant par cogitations
esparses et divers consaulz nous vagons et discourons deça et
dela. Mais Dieu se a et tient egalement en ung estat sans mouvoir. Item il est ung aultre mouvement qui se dist circuler, reond a
maniere
de cercle tout autour.
Item ung aultre qui se dist droit.
Item ung aultre mouvement qui va du travers deça et dela.

Le mouvement circuler, reond, compete aux corps celestiens, comme se moeut le firmament selon sa forme, non pas selon sa
substance,
come dist le Philosophe, c'est a dire qui se moeut en son lieu tout autour, non pas de lieu a aultre. Le
mouvement droit est du hault en bas et du bas en hault, selon que les corps d'embas se
meuvent selon leur legiereté ou gravité. Le mouvement oblique, tortu ou de
travers est composé du reond ou du droit. Car pour tant qu'il se
reploie, il a ce du circuler, et de tant qu'il procede selon la line,
cellui vient du
droit mouvement. Par nulle des manieres de mouvoir dessus dittes Dieu se moeut,
car
les proprietés de ces mouvemens ne lui competent ne conviennent a Dieu [...] par mistere et espirituelement disant que Dieu se
moeut par
mouvement reond en maniere de cercle en regentant et gouvernant
toutes choses.
Item se moeut par mouvement droit en rendant aux bons leurs
dessertes et pugnissant les mauvais se moeut obliquement ou de
travers.
Pareillement on porroit dire que Dieu se moeut naturelement, pour tant que par sa bonté accoustumee et
naturele il se communique et rend doulz par pitié selon leur pouoir et capacité a tous
et a ung
chascun.
Item par mouvement violent, par force et rigueur en comdempnant
les pecheurs. Item se moeut par mouvement voluntaire, par ce
qu'il maintient toutes choses en estre. Et par ceste maniere se puet entendre la
sentence
du Philosophe qui assigne trois manieres de mouvoir: l'une du
centre, l'aultre au centre et l'aultre autour du centre.
Le centre du cercle est le moyen point du cercle, selon lequel le cercle se forme en reondeur, et aussi la droite
moyenne d'une chascune
chose. Le mouvement du centre est qui commence a la moyenne et s'estent jusques aux extremités et derrenieres et loingtaines
parties
de la chose corporele.
Exemple: quant l'eaue mise sur le feu commence a eschauffer jusques au boulir, elle s'estent et espart tant
qu'elle puet. Et pareillement la mer selon l'estat et le cours de la lune,elle
s'estent et passe ses
termes accoustuméz, lequel mouvement commence du centre moyen
et s'estent jusques aux extremités et encores les passe.

Le mouvement au centre se fait au contraire, car il commence des extremes et plus loingtaines parties en tendant et
retraiant envers le
centre moyen et en restraingnant, comme nous veons quant l'eaue
s'engele et la mer se retrait.
Le mouvement autour du centre est comme se moeut le corps reond autour du point qui fait le moyenne de la reondeur
equalement
distant et loingz des extremités tout autour. Dieu se moeut au centre a parler par mistere, quant il fut
incarné et prist nostre humanité, et se mut du centre, quant monta ez
cieulz, et
se moeut autour du centre en preschant.
Pour ces choses et pareilles est escript ou livre de SAPIENCE que« le Saint Esperit est muable ou mobile et
ferme et estable ». Mobile pour ce qu'il fait les saints prests et habiles a aourer.
Estable, car il les fait perseverer en bien, ou il est mobile en la voie de ceste
vie et estable ou pays du ciel, ou est mobile ez choses actives et estable ez
choses contemplatives, ou il est mobile ez aultres saints, mais est
estable en
home Cristus. Comme dist Ysaie:« Sur lui reposera l'esperit de
Dieu »et cet.
Item est a scavoir que aucunes operations sont attribuees a Dieu selon la causalité, c'est a dire selon qu'il est cause
d'icelles [...] et non selon leur essence comme mengier, courir. Aucunes lui sont
attribuees selon l'essence et non selon la causalité come
creer, justifier. [...] par auctorité [...] . Aucunes operations ne lui sont attribuees
par aucunes
desdittes manieres, car nullement ne lui competent comme pechier,
errer, mentir.
De la simpleté de Dieu sans quelque composition. Dieu est simple et l'angele et l'ame, mais
differamment, car en Dieu une chose est ce qu'il est et ce par quoy il est. Et tele est
parfaite simpleté. Et comme dist Saint Bernard:« Seule la nature
increee a elle a approprié ceste simpleté que en elle on ne puet trouver
aultre et
aultre chose, aultre part et aultre part, maintenant et maintenant. Aussi ce qu'il a et ce qu'il est, toudiz est
et par une maniere. »Mais en l'angele et en l'ame difference est entre ce qui est
et ce par
quoy est. Et pour tant en iceulz est une maniere de diversité qui se dist alterité au regard de l'estre et de la maniere d'estre.
Et est en eulz une composition, combien que ce ne soit pas mesure de quantité.
Pourtant dist ung philosophe apellé Mercucius: en
la nature qui surmonte les natures celestiennes est unité. Es natures celestiennes est
alterité, une maniere de diversité. Es natures et choses qui sont
dessoubz les celestes est pluralité. Et ainsi Dieu est simple en essence,
car en lui ne puet estre aucune chose si non son estre essenciel que c'est
il et nul accident ne puet estre en lui. Car riens ne lui
puet estre adjousté, pour ce que tout ce qui est en Dieu est Dieu. Comme dist Saint Leon
pape: a la simple nature de la divinité riens ne puet estre adjousté
ne diminué,
car toudiz est ce qu'elle est. Ce qui est propre a aucune chose, cellui est estre perdurable,
auquel une mesmes chose est vivre et entendre. Toutevoies
combien qu'en nature et essence est simple, toutevoies en dons il est
moult et pluseurs. Comme dist l'Apostle:« Aux aucuns est donné le
sermon de sapience »pour parler des choses contemplatives et
espiritueles. Aux aultres est donné« le sermon de science »pour parler des
choses temporeles et actives apartenans a la vie active. Aux
aultres est donnee foy, c'est a dire constance de foy et de preschier la foy et la
verité
d'icelle declarier. Et ainsi des aultres dons, car ung chascun a ung propre don de Dieu. Et Saint Jaques dist en son epistle
canonique:
« Toute chose donnee tres bonne et tout don parfait est descendant et
vient du Pere, de lumiere de dessus. »
En Dieu n'est aucune composition parciale aiant diverses parties
comme ung corps de divers membres ou ung arbre de diverses branches ou comme en une maison parties entieres, ne aussi parties
potenciales comme en l'ame sont diverses vertus, c'est a scavoir la
puissance intellective, par laquelle elle entent, la
puissance raisonnable, par laquelle elle raisonne et juge et discerne, la puissance volentive, par
laquelle
elle veult ou non veult, la puissance sensitive, par laquelle elle sent, et ainsi des aultres. Ne aussi composition de gendre,
comme en cest gendre animal aiant ame sont contenues diverses especes,
c'est a scavoir homme, cheval, beuf, asne et toutes bestes,
qui ont ame sensitive
par les sens corporelz, voyant, oyant, flairant, goustant, tastant.
Ne composition d'espece comme homme qui contient en lui tous les supposts personnelz, c'est a scavoir Jehan, Pierre, Jaques,
qui sont
hommes. Ne composition de matere et de forme comme ez choses corporeles. Ne composition qui se fait par
assamblement comme ung mont de pierres ou de blé ou d'aveine. Ne composition faite
par pluseurs
unités jointes et assamblees, comme en nombres deux unitéssont deux, et dix unités sont .X. et vingt fois ung font
vingt. Ne en Dieu est aucune composition de« quod est »et de
« quo est », c'est a dire de ce qu'il est essencielement et de ce par quoy
il est, car il est par soy et est ce qu'il est. Ne en lui n'est composition de substance
et accidens
comme ez suppostz personnelz. Exemple: Jehan, Pierre, Jaques sont homes selon la nature
humaine,
mais ung chascun est cest homme suppost personnel aiant ung chasun ses qualités comme blanc, noir, palle,
malvais, et leur quantité, l'un grant, l'aultre petit, l'un gros, l'aultre menu, l'un
pesant, l'aultre legier, chascun son lieu selon sa quantité, chascun certaine
situation et ordonnance des membres en leurs corps selon les diversitéz des
formes, chascun son« ubi », c'est a dire son lieu
determiné selon la disposition des membres du corps. Encores en Dieu n'est
aucune composition
de substance corporele et incorporele, comme en l'homme, qui est
composé du corps et de l'ame.
De ces compositions touche Saint Bernard:« En Dieu ne sont
aucunes parties, car pas n'est, ne consiste par parties comme ung corps, pas n'est allongié par affections comme
l'ame, car il a sans desirier tout ce qu'il veult et appete. Pas ne subsiste ou a estre en
formes
qui donnent estre a toutes choses faites. »
Encores ce que dit est puet estre demonstré par raison, car come
ainsi soit que toute chose composee est aprez ses parties desquelles elle est composee et que riens n'est devant ce qui
est premier, il convient
que Dieu qui est premier principe ne puet estre composé.
Item encores nulle chose composee est tout sans estre, pour quoy s'ensieut que Dieu, qui est tout, son estre n'est, ne ne puet
estre composé. Et a ce confermer dist Saint Bernard: Dieu n'est
pas formé, il est forme, non effect formé. Dieu est cause active
et faisant, non faicte,
ne passive. Dieu n'est pas composé, mais est simple de nature et
selon estre.
De l'excellence de Dieu. L'excellence de la dignité divine est tant grande que la pensee
et la cogitation humaine deffault en pensant de Dieu,
car il est incomprehensible.
Le sens humain ne le perchoit, car il est invisible. Langue nulle ne le puet expliquier ou declarier, car il est ineffable.
On ne puet assez dire ne parler de lui, plus parl on et moins dist on.
Nul lieu le contient, car il est incirconscriptible, c'est a dire nul lieu
le puet
avironner.
L'escripture sainte [...] l'explique et declaire, combien
qu'il est inestimable
 [...] sans mesure, par laquelle puissance tant soit grande et vertueuse on ne puet attaindre a lui, car il est inaccessible par
faulte de chemin. Il trespasse tous desirs et tous veux, car il est
imcomparable
sans comparoison. Et briefment a parler, toute creature comparee a Dieu est
deffectueuse
aiant deffaulte, car nulle proporcion est de la chose finie a l'infinie. Et ainsi appert que l'excellence divine n'a aucune
necessité, car elle est a lui souffissant bien. Car elle n'a que faire de
aucun corps pour estre, ne de lieu pour estre aucune part, ne de temps pour
estre aucun temps, ne de cause pour estre d'aultrui et par aultre,
ne de forme, ne de matere, ne d'aucun subject auquel elle subsiste
pour estre
ou auquel elle soit assistant comme servant ou acompaignant. Aussi il y a des aultres choses qui competent seulement a la
divine majesté et non a aultre creature, ne a aultre
des creatures, esquelles choses la dignité de son excellence appert, comme estre tout
puissant, le bien de tous, scavoir toutes choses, car il les congnoist
et les choses presentes et passees et advenir. Et toutes les choses singulieres et
particulieres
il congnoist tout ensemble en ung moment. Lui seul congnoist toutes choses subjectes au franc vouloir, qui se
dist le« liber arbitre », et les cogitations des hommes lui seul congnoist soy
mesmes.
Item a lui seul apartient par tout estre present, creer les choses de
neent, faire et ouvrer en ung moment et en ouvrant estre en repoz, faire choses merveilleuses, faire par son auctorité de chascune
personne ou creature tout ce qu'il veult, constraindre la
voulenté de
l'homme, susciter les mors en ung signe et lever ou mouvoir de l'ueil,
entrer subtillement en l'essence de l'homme, pardonner les pechiéz,
donner et infondre grace, garder le corps estant en feu perpetuel
ardant. Quant a la creature convient aucune chose que
compete au createur,
plus excellentement compete a Dieu et de lui est dit. Comme sa puissance est en la creature, il convient que en Dieu soit
souveraine puissance. Se sapience est creature en lui, elle est souveraine,
et ainsi des aultres choses. Car tout ce qui est dit de Dieu, se dist ou
superlatif souverainement, et pour tant Dieu est dit tres
puissant, tres sage, tres
bon, tres doulz, tres misericors, et ainsi des aultres. Augustin ou livre DE LA TRINITé dist:« Il convient que
souverainement
vivre et toutes choses sentir et entendre et non pouoir
morir, ne estre corrumpu, ne muer, ne estre corps, mais esperit tres puissant, tres doulz, tres bel, tres bon, tres
benoit que nous
confessons. »De ce que dit est que Dieu est tres excellent sans auctorité,
raison estre assignee, car tous biens sont plus excellentement en Dieu
que en
la creature, car toudis ung bien ou aucune chose est plus excellentement
en la cause que en l'effect.
Nous veons aussi que l'eaue est plus precieuse en la fontaine ou elle naist que au ruiot, qui sourt de la fontaine. Les rays du soleil
sont plus clers estans au soleil que en l'air. Et la doulceur est plus
grande ou
miel qu'elle n'est en ce qui est mielé. Des notions de Dieu, c'est a dire qui apartiennent
a Dieu. Cincq noms sont qu'on apelle notions, par lesquelz la trinité
nous est congneute, c'est a scavoir paternité, filiation, procession,
innascibilité
et commune spiration. La premiere et la quatrisme appartiennent a Dieu le Pere, la
seconde au Filz, la tierce au Saint Esperit. La cincquisme
est au Pere et au Filz. Par quoy appert que les trois notions sont par dedens au Pere, les
deux
au Filz, l'une au Saint Esperit.
Les trois premieres nocions sont dictes personnelles, pour ce qu'elles sont les personnes de la trinité et proprement les
distinguent et discernent l'une de l'aultre. Et seulement
ces trois premieres sont unités des trois personnes, par lesquelles les personnes sont
apellees trois. Et combien que le Pere ait pluseurs proprietés, toutevoies
le Pere par paternité seulement est ung, car le Pere par paternité est
sans division en soy et sans separation au regard de lui, et divisé
des aultres
persones. Mais innascibilité, non estre né, est ou Pere par dedens, et
le prend
on par maniere de privation, pour ce qu'il n'est de nul aultre. Et toutevoies fait le Pere estre congneut, comme la brebis non
signee par
ce qu'elle n'est signee est distinguié et separee des signees. Pareillement commune spiration ou spirement est
une notion et cognissement faisant congnoistre qui est une unité ou Pere et ou
Filz, et est distincte et separee de toute aultre notion, qui fait
congnoistre
les personnes. Il fait a noter que proprement a parler IIJ. sont proprietés
personnelles, c'est a scavoir paternité, filiation, procession,
car la proprieté
personnelle est celle qui compete et convient a une seule personne et
le distingue et separe de toute aultre chose. Mais quatre sont relations, c'est a dire quatre regards ou
referemens par maniere de rapors, par lesquelles relations les personnes se
raportent l'une a l'aultre, ou l'une aux aultres, ou les
aultres a l'une, ou
les unes aux aultres.
La premiere relation est du Pere au Filz, qui s'apelle paternité. La
seconde est au contraire du Filz au Pere et est apellee filiation. La tierce est du Pere et du Filz au Saint Esperit. La IIIJe. est
au contraire du Saint Esperit au Pere et au Filz, qui se apelle
procession, comme la chaleur du feu procede du feu et de la flamme, et la chaleur du
soleil
et de son ray.
Mais sont cincq notions, cincq noms pour congnoistre la trinité des personnes, car une chascune relation est notion, et encores
innascibilité, c'est a dire non estre né et non pouoir avoir
naissance de aultre, qui compete au Pere par privation de relation de se raporter a
aultre
principe [...] .
Les notions, c'est a dire les dictions signifians les distinctions des personnes, aians pluseurs noms, on les apelle notions, pour ce
qu'ilz
notifient les personnes et les nous font congnoistre.
Item sont apellees distinctions, car ilz distinguent les personnes. Item sont dictes relations, car les personnes se referent par
icelles
et se raportent ensemble.
Item sont apellees proprietés, car proprement elles sont de dedens
les personnes. Notez les rieules des notions, c'est a dire des noms qui
signifient les personnes et les font congnoistre. La premiere rieule est que
nulle des
notions se dist par predication des personnes. Car on ne puet dire paternitas est le Pere, filiation est le Filz, spiration est le
Saint Esperit, mais puet on dire par paternité est congneut le
Pere, par filiation congnoist on le Filz, par spiration ou spirement congnoist on le
Saint
Esperit. La seconde rigle est que nulle notion est d'icelle personne a
laquelle
elle est par dedens. La tierce rigle que chascune notion est essence
divine que Dieu est. Exemple: paternité signifie l'essence divine du Pere. Filiation
signifie l'essence divine du Filz. Item spiration donne a congnoistre
l'essence divine du Saint Esperit. Item toutes les notions sont une essence.
Item nulle notion est ens a la essence divine, comme distingant et
separant le estre d'icelle, car l'essence divine ne
distingue ne est distinguee.
Item les notions prinses par abstraction absolutement comme
de dire paternité, filiation se dient par predication de l'essence
divine, comme de dire essence divine est paternité, mais en concret, c'est
a dire par regard au subject ouquel est, [...] . Exemple: on dist bien,
essence divine est paternité, mais on ne dist pas essence divine
estengendrant. Itemnotionne emporte ou signifie toudis dignité de
persone comme innascibilité, c'est a dire non naissible ne estre né. Item
supposee la notion, pas n'est supposee la personne comme paternité, car
aucune chose compete a la notion que pas ne compete a la personne, ne
a elle convient. Car a la notion convient et compete de
distinguier et a la
personne estre distinguié.
Des noms divins. Quelconque nom se dit ou est dit de Dieu, est ou essenciel selon
l'essence,
ou personnel selon personne, ou notional signifiant ou emportant notion congnoissante. Entre les noms essencielz
aucuns sont substantifs,
qui subsistent, comme Dieu, divinité, createur et aultres pareulz. Aucuns sont adjectifz, comme adjoints a la substance,
comme
bon, eternel, sans mesure et aultres pareilz. Les noms personnelz sont comme le Pere, le Filz et le Saint
Esperit. Les noms notionalz sont paternité, innascibilité,
filiation, spiration
commune et procession, dont dessus au prochain chapitle est faite
mencion.
De ces noms est a scavoir que le nom essenciel, substantif et abstract, c'est a dire consideré simplement selon lui, nullement
puet estre trait ou appliquié a supposer ou a estre
mis ou submis ou lieu de
persone ou pour personne. Et pour tant teles propositions sont faulses: essence gendre essence ou divinité gendre divinité. Car
le fait de generation se met en terme et en signification concrete ou
conjoincte
avec ce qui signifie substance et a estre par lui sans dependre d'aultrui. Mais noms concrez, combien qu'ilz
soient essencielz signifians essence, si peuent ilz estre tiréz et appliquiéz a supposer
ou a estre submis pour personne ou en lieu de personne, et ce par
noms ou dictions notionales, qui signifient discretion ou separation des
personnes,
ou par proposicions notionales, qui font congnoistre les persones. Et pour tant ces propositions sont vraies: Dieu
a gendré Dieu,createur a gendré createur, ou Dieu est de Dieu. Pareillement est
a dire
des noms qui sont moyens entre abstract et concret comme lumiere de
lumiere. Item ce nom sapience, combien que pas n'est abstract, c'est a
dire de signification abstracte pour estre par lui sans
estre conjoinct avec substance ou suppost substanciel, toutevoies par coustume de
parler
puet estre prins comme abstract et puet on dire sapience est de
sapience. Entre les adjectifz essencielz, qui signifient par maniere
d'essence, aucuns se dient par predication purement l'essence
divine comme bon
et ens, car boneté et essence proprement competent a Dieu.
Aucuns noms par une maniere de signification meslee et aidié comme par privation de principe et de fin expriment l'essence
divine, comme ce nom adjectif« eternel »et ce nom« sans mesure »,
par quoy on entent l'essence divine par privation de certaine
mesure de lieu.
Aucuns principalement signifient l'essence divine et avec ce donnent
a entendre aucun effect en la creature en effect comme creer, justifier, ou par habitude comme ce mot misericors, ou par
maniere de
pouoir comme omnipotent, toutpuissant. Aucuns mots sont desquelz ne la signification
ne la maniere de
signifier est convenable a Dieu comme courir, aler, ambuler, car
mouvement signifie une diverse inclination du courage en demonstrant
les diverses affections d'icellui. La maniere de signifier n'est aultre si non une disposition de
voix, laquelle constitue et fait ou donne l'entendement
soubz tele maniere d'entendre et par consequent d'entendre celle chose. Quant on
dist de Dieu courir ou ambuler ou pareille chose, la signification de
ces mots, comme ilz sont de fait, n'est pas convenable a Dieu. Et la
maniere de signifier laquelle emporte imperfection au regard du mouvement
lequel est de necessité approprier ou convenir a Dieu,
est assez mal
sonant et inutilement.
Aucuns noms sont dont la signification convient a Dieu, mais pas
la maniere de signifier comme creer, faire.
Aucuns sont dont la signification aussi convient a Dieu. Comme il est escript ou livre de EXODE, quant Moyse fut
envoié de par Dieu au
peuple d'Israel, il leur dit comme lui estoit commandé:« Qui est
m'a envoié. »
Il est a scavoir que tous les noms et mots qui sont de perfection se
dient veritablement de Dieu, ceulz qui contiennent imperfection oupoint ne se dient de Dieu, ou se dient selon l'imperfection de
la nature
humaine, ou par maniere de transport.
Item es choses divines deux manieres sont de practiquier, c'est a
scavoir par maniere de substance et par maniere de relation, mais la
substance contient unité et relation multiplie la trinité. Aucuns noms sont dits de Dieu essencielement
selon l'essence comme estre seigneur, misericors, lesquelz avec leur signification
ont
ung effect selon l'abitude et l'abilité en la creature.
Aucuns se dient temporelement comme aians domination et faisans
misericorde, lesquelz noms avec leur propre signification donnent
entendre aucun effect real et de fait.
Aucuns mots se dient en pluralité comme les personnes. Aucuns se dient singulierement comme Dieu, qui se dit singulierement de
chascune
personne.
Aucuns se dient selon la proprieté des personnes comme gendre,
estre né ou naistre, proceder.
Aucunes dictions se dient appropriement comme sapience,
puissance.
Aucuns noms se dient positivement par maniere de position comme
juste. Aucuns par privation comme immortel. Et telz noms
se dient plus
proprement de Dieu ce qu'il n'est pas que les noms positifs, car
mieulz dist on de Dieu ce qu'il n'est pas que ce qu'il est.
Aucuns se dient par maniere de translation comme les noms qui se
dient de Dieu par maniere de signification et par proprieté, comme
quant on dist de Dieu qu'il est agniel, leon, ver. Theologie est distinguié en deux, c'est a scavoir simbolique et
mistique.
Theologie simbolique nomme Dieu par convenience des choses, comme quant nous disons de Dieu qu'il est agniel, lyon, et
ainsi des
aultres choses. Theologie mistique, c'est a dire couverte, secrete, nomme Dieu par ce qu'elle sent de Dieu en secret
par vision d'entendement
ou par contemplation, comme quant elle nomme Dieu doulz, souef, amiable, amé, et ainsi des aultres pareilz. Toutevoies
en l'une et en l'aultre Dieu est nommé par les creatures. Mais en la
simbolique Dieu est nommé par les creatures de dehors, [...] la
mistique par les choses de dedens et par les plus dignes desirs
et affections, lesquelz l'ame rechoit par dessus elle. Et ainsi les impose par le don
de sapience,
auquel compete de congnoistre par experience quel est Dieu.

Aucuns mots nomment Dieu par maniere de assamblee comme la
trinité et tresble. Aucuns noms expriment Dieu par maniere de relation
comme
equal, pareil, samblable.
Aucuns par maniere de regard aux creatures comme createur, refuge, deffenseur. Et toutes ces choses ne dient point relation,
raport
de Dieu a aultre chose, mais referant aucune chose a Dieu. Deux noms sont principaulz noms de Dieu, c'est
a scavoir« qu'il est »et« bon ». Par le premier est signifié l'estre de Dieu en
soy absolutement, et ainsi a considerer il est infini. Par le second est denoté
l'estre
divin comme cause, car pour sa bonté Dieu a fait toutes choses. En theologie on suppose« quid », c'est a dire on
submet l'essence par mots qui representent aucune chose comme par ce
pronome« quid ».
Exemple: Dieu, divinité, puissance, qui nous donnent a congnoistre« quid », quel chose est Dieu selon l'essence, car
Dieu, divinité, puissance, essence sont mots essencielz. Est aussi supposé« quis »,
c'est a dire« qui esse? »ou qu'il est, quant on suppose la
personne de la trinité, et aussi supposé« que », c'est a dire quelle,
quant est supposé notion, c'est
a dire ce par quoy est congnute la trinité quant aux persones. Encores par le neutre genre est dicte la substance divine. Par
masculin
genre est exprimee la personne de la trinité. Par le feminin genre la notion, par laquelle les personnes sont distinguees comme
paternité, filiation, procession. Et par ce il apert que en
l'hymne« Nunc sancte nobis spiritus », on ne doibt pas dire« unus patri
cum filio », car le Pere et le Filz ne sont pas« unus », c'est a dire une
personne, mais sont une chose en essence. Et pour tant on doibt chanter« unum
patri cum
filio » etc..
Cy demonstre que Dieu est ineffable.
On ne puet parler dignement quelque chose de Dieu pour le present pour l'excellence de lui. Car nous ne pouons proprement parler
de lui par noms, car les noms signifient substance avec qualité et la
est entendue
composition de forme avec matere, laquelle composition n'est pas en Dieu. Ne aussi par pronomes, car ce
qui est dit de Dieu ne se
puet demonstrer par demonstration au sens, car Dieu n'a point de corps. Ne aussi par congnoissance d'entendement, car pas n'est
congnoissable.
Dont se tu diz selon Precian que les pronoms, s'ilz ne demonstrent
aucune chose, de quoy servent ilz? Responce: ilz sont
demonstration de la foy. Ne aussi par verbes puet on demonstrer Dieu, car les verbes signifient avec certaines manieres
d'inclinations du courage diverses, et avec formes simples ou composees, avec
signification
de temps sans cas de faire ou de souffrir, mais teles choses ne
chieent en Dieu. Ne par participes puet on declarier Dieu, car ilz sieuvent la nature des noms et des verbes, ne par
aultres parties d'orison
qui pas sont subjectives ne predicables, c'est a dire qui ne puet
estre subject ou predicat. Et par ainsi il appert que nous ne pouons notiffier Dieu par
diffinement
si non telement quelement par maniere de parler. Comme dist Saint Bernard:« Quel chose est Dieu? C'est
cellui duquel toutes
choses procedent, par qui sont toutes choses et en qui sont toutes
choses. Que chose est Dieu? C'est cellui ou une chose que riens
mieulz ne chose meilleur porroit estre pensee ou cogitee. Que chose est Dieu? Voulenté toutpuissante, benivolence, vertu, lumiere
eternele, raison immuable, constante, perdurable, souveraine
benoiteté, invisible
en soy, auquel nulz puet approcier, visible es siens et seul
merveilleux. »Par pluseurs manieres aucune chose est affermee de Dieu.
Premierement
par naturele raison, laquelle dist que ung Dieu est rendant leur desserte aux bons ou remunerateur des bons et
puniteur des mauvais. Secondement par foy, par laquelle nous disons que Dieu est une
chose
en substance, ou ung en substance et tresble en personnes.
Tiercement par la sainte escripture.
Quartement par raisons probables. Quintement par predication par dehors. Mais par ces
deux dernieres manieres n'est pas a arrester, s'ilz n'ont fermeté en l'une
des trois
aultres manieres.
Une rigle est que quiconques afferme aucune chose de Dieu de quoy il n'est certain par raison naturele ou par foy ou par la
saincte
escripture, il presume et peche comme presumptueux.
Des ydees et du livre de vie.
Les ydees des choses et les exemplaires et raisons sont telement en
Dieu que ce nom ydee emporte cause active conforme et samblable a l'effect. Mais l'exemplaire emporte cause formele, et raison
emportecause finale. Dieu est principe de toutes choses
de qui sont, et est forme exemplaire a la pourtraiture du qui sont, et est la fin
auquel
sont.
Ces trois choses, ydee, exemplaire et raison ont tele difference entre eulz, car exemplaire est ung, car il emporte une maniere de
cause ou de causalité. Les choses causees et faites sont
ung en leur cause. Mais ydees et raisons des choses sont pluseurs, car elles sont
dictes par le regard aux choses. Et ainsi appert qu'il y a pluseurs ydees,
car elles
emportent avec leurs significations congnoissance. Mais les choses congnoissibles sont distinguees dedens le congnoissant en son
entendement. Pareillement les raisons des choses en Dieu sont
pluseurs, car une chascune chose creee est faite par ses propres raisons.
Chose bien
desraisonnable est de dire, comme dist Saint Augustin, que par une
mesmes raison sont creéz ung cheval et ung homme.
Mais il est a scavoir que pluseureté se dist diversement. L'une se dist selon la diversité des choses. Et selon ceste
pas ne sont en Dieu pluseurs ydees ou exemplaires, mais une chose est laquelle est
exemplaire de toutes choses, c'est a scavoir l'essence divine, a la
similitude de laquelle toutes choses sont faites par tant que bonnes sont.
L'aultre maniere de pluralité est selon la raison de l'intelligence ou
selon la maniere d'entendre. Et selon ceste pluralité
pluseurs ydees sont en Dieu. Car pour tant que toutes choses, en tant que elles sont
en estre, pourtraient l'essence divine, elle est ensieuvable par similitude,
toutevoies
non par une maniere, mais diversement selon les divers degrés. Et pour ce dont que la divine essence est pourtraiable par tele
maniere de samblableté de ceste creature, elle, la divine
essence, est propre
raison et ydee de celle creature, et ainsi pareillement des aultres. Et par ainsi sont pluseurs ydees en Dieu en maniere selon que la
divine
essence est entendue, selon les divers regars que les choses ont a elle
en le pourtraiant ou ensieuvant par similitude diversement. Ces ydees et exemplaires ou raisons sont entendues
non seulement de l'entendement creé humain ou angelique, mais aussi de
l'entendement
increé de Dieu. Car Dieu scet et a sceut depuiz son eternité que
diverses creatures seroient qui le pourtrairoient par similitude et l'ensievroient par ressamblance. Et selon ceste maniere, les
ydees et raisons ont esté depuis l'eternité en la pensee
divine pluseurs, selon qu'elles sont entendues comme propres raisons des choses
entendues
en Dieu.
C'est ce que signifie ce nom ydee, c'est a scavoir que ydees
soient
raisons en Dieu ou une verité et une lumiere et une essence, mais neentmoins sont dictes pluseurs raisons et pluseurs
ydees pour la pluralité des choses representees par les ydees. Exemple de ce
nous
avons ez nombres, car nous veons que toutes les lignes du cercle se ressamblent en ung ou centre, c'est a dire ou point indivisible
qui est
ou moyen du cercle, et toutevoies en departant et eslongant dudit
centre, ilz se divisent l'un de l'aultre.
Comme dist Saint Augustin:« Ydees sont formes principales des choses contenues en la divine intelligence. »Et pour tant
il est a dire que comme en la memore de l'ouvrier premierement est la
forme de la chose que l'ouvrage qu'il veult faire, et ainsi les ydees
des choses devant la constitution du monde estoient en la
pensee et memore divine, et n'est a dire que Dieu veoit aucune chose hors de lui
selon
laquelle il feroit le monde.
Ainsi appert que toute creature estoit premierement en Dieu que en elle mesmes. Et pour tant quant le monde proceda de lui par
creation, il commença aucunement eslongier de lui. Et
pour ce la creature raisonnable se doit retourner envers lui, auquel conjoinct estoit
avant
qu'elle fust, et ce par ydees, qui ne sont aultre chose que Dieu ne
estoit. Pareillement les eaues retournent au lieu dont sont issues.
Les choses creees, en tant qu'elles sont en Dieu, elles sont dictes vie, laquelle emporte et contient raison de bien.
Comme dist Saint Jehan l'evvangeliste:« Ce qui a esté fait en lui estant, estoit
vie. »Les
ydees sont apellees lumiere, laquelle emporte raison de chose vraie. Comme dist Saint Augustin ou livre qu'il fist sur le livre de
GENESIS:
les creatures sont apellees lumiere portant en Dieu, car estant en lui
ne sont mauvaises ne faulses. Difference est entre« exemplaire »et« le livre de vie »et
« mireoir ». Le
livre de vie est duquel le commencement est eternel sans principe et
fin. Exemplaire est dit au regard des choses come qui se retournent a
leur premiere cause. Car exemplaire avec sa signification donne
entendre la creature comme retournant en sa premiere cause. Mais« speculum »est le mireoir des choses comme estans
et aians estre.
Du LIVRE DE VIE dist ung docteur notable Hughes de Saint Victor: le livre de vie est duquel le commencement est eternel,
l'essence
incorruptible, la congnoissance vraie, l'escripture qu'on ne puetfoulger ne abraser, la inspection ou la lecture
desirable, la doctrine
legiere, la science doulce, la parfondeur que nulz ne puet enquerir ne
comprendre, les paroles ou les mots sont sans nombre, toutevoies ung
mot est tous les mots. L'ame selon la moralité a parler par moult de manieres est en
Dieu, c'est a scavoir comme la branche en l'arbre, la nef
ou rivage, le las en
sa chambre ou dortoir, le tresor ou champ, ung assiegé ou chastel, l'oiselet ou nyd, le poisson en la riviere, chascune chose en son
propre
lieu, l'estoille ou firmament, l'ymage ou mireoir, la cyre ou seel, la
pierre precieuse en l'or, le miel en cyre.
Cy parle des choses appropriees aux personnes divines. Combien que tous noms essenciaulz qui signifient par maniere
d'essence
peuent convenir equalement a toutes les personnes, neentmoins
au Pere est approprié puissance, au Filz sapience et bonté au Saint
Esperit. Et ce se fait pour debouter l'entendement charnel, c'est assavoir qu'on ne cuide ce que le Pere pour
l'anchienneté de lui ne soit reputé impotent, le Filz a cause de sa jonesse ne soit
reputé moins sage et le Saint Esperit a cause de sa soudaineté soit tenu estre
cruel. Ceste raison apartient aux simples. L'aultre apartient aux sages,
c'est
a scavoir que naturelement puissance precede sapience et puissance et
sapience precedent bonne voulenté.
Des choses attribuees aux persones divines on puet parler en deux
manieres: ou selon la realité, et par telement parler tous sont une
chose totalement, ou selon raison, et par ceste maniere aucuns d'eulz
se approprient, aucuns non. Car appropriation n'est aultre chose que atribution d'aucune chose a aultrui par especialité
a cause d'aucune
convenience ou conformeté avec ce qui est propre a la personne, ainsi
que puissance a similitude et pareilleté avec le Pere qui est principe
universel et general, et sapience avec le Filz et bonté avec amour.
Tele appropriation ou tel appropriement a la coustume des saintes
escriptures, laquelle a donné les euvres manifestans la puissance au Pere, et celles qui declairent les euvres de sapience au Filz et
les euvres
de bonté au Saint Esperit.
Saint Hyllaire fait l'approprement aux personnes aultrement:« Eternité est au Pere, qui n'a ne principe de commencement ne
principe d'estre d'aultrui. Beaulté est en l'ymage,
c'est a scavoir au Filz,
car il est souverainement beau principe, car sapience est adonnee au
Filz. »Comme dist le prophete David:« Tu az fait toutes choses en sapience », et pour tant en lui sont les formes de toutes choses.
L'usance
des choses creees est ou don, c'est a dire ou Saint Esperit, car
il est souverainement prouffitable et communicable.
Ceste chose Saint Augustin declaire par aultre maniere de parler
ainsi:« Ou Pere est unité, ou Filz est equalité ou pareilleté, ou Saint Esperit est concorde de unité et de equalité. »Unité
compete au
Pere, car comme unité ne descend d'aultre nombre et toute pluralité decourt d'elle, ainsi Dieu le Pere n'est d'aultrui
et les aultres personnes
sont de lui.
Et encores comme unité de soy engendre unité, ainsi le Pere engendre
de lui aultre lui, c'est a scavoir le Filz. Mais au Filz est ditte equalité, pour ce qu'il est equal au Pere non seulement en
puissance, sapience et bonté, mais encores en ce que ainsi
que Dieu le Pere donne sa bonté a aultre personne, ainsi pareillement fait le Filz.
Mais ou Saint Esperit est conjoincture et aliance de unité et de bonté,
laquelle
est l'amour des deux, c'est a scavoir du Pere et du Filz. Encores est une quatrisme appropriation, c'est que au Pere est
raison de commencier et d'estre principe original, car
il est souverainement
principe. Mais ou Filz est la raison d'estre exemplaire, car il est
souverainement bel. Mais ou Saint Esperit est la raison de faire, car il
est souverainement chose prouffitable et bonne.
De la puissance de Dieu. La puissance de Dieu est distinguee en deux, c'est
a scavoir absolute et ordonnee. Par la premiere maniere il puet moult de choses
lesquelles pas ne puet par la seconde maniere, car pluseurs choses sont
subjectes
a sa puissance lesquelles faire pas ne lui affiert, toutevoies porroit faire qu'elles fussent convenables, et par ainsi les porroit
faire. Dieu puet tout par toutes manieres, car il puet
produire de non estre en estre, et ce par creation. Puet aussi faire une chose non
complie
complete, et ce par appropriation et adjoustement. Item puet muer une chose complete en une aultre, comme il appert en la
transformation
du pain ens ou corps de Jhesu Crist. De teles choses dist Saint Augustin:« Donnons a Dieu pouoir d'aucune
chose et nous
non pouoir entendre. »
La puissance de Dieu appert en la creation du monde depuis le
commencement, et en la moyenne et en la fin. Au commencement,
car toutes choses crea de neent. En la moyenne du temps depuis la creation, pour ce que les choses de nature se
retourneroient en neent, se n'estoient soustenues par sa puissance. En la fin aussi, car
les mors
par merveilleuse hastiveté et soudaineté suscitera.
La puissance de Dieu appert ez choses espiritueles, car comme ainsi advient que le deable aist pooir en nous de muer le sens et
la fantasie, et l'angele a pouoir sur ce et encores de muer et
changer ou alterer
l'entendement, Dieu seul a puissance non seulement sur les trois
choses sus dictes, mais aussi de muer la voulenté.
Saint Augustin dist que Dieu nous devance et previent, afin que
nous veillons. Combien que Dieu est toutpuissant, toutevoies on lui a donné point aucuns fais coulpables comme mentir
et vouloir mal, ne
aussi les passions penibles comme cremir et douloir, ne les corporeles
come dormir, mengier et ambuler se non par adventure par maniere de transsumption, c'est a dire que ce qui s'attribue a Dieu est
par maniere de prendre, ce qui compete a ung est appliquié a cellui a qui
proprement ne compete selon lui, ne aussi fais non convenables,
qui peuent
estre par trois manieres. Premierement se aucun fait contredist a la
divine puissance comme de faire plus grant de lui. Secondement se la fait contredit a sa voulenté ou a sa verité come de faire aucune
chose
que en ung moment elle soit ou non soit, ou que chose passee soit et advenir. Tiercement se le fait contredist a sa
bonté come de dampner Saint Pierre et saulver Judas le traytre. Pour quoy Saint
Anselme dist que ung inconvenient, combien tres petit soit, est impossible
a Dieu
ou envers Dieu. De ces trois choses impossibles la raison est, car la puissance
Dieu, comme ainsi soit qu'elle soit tres parfaite, pas
n'est de neent ne dessoubz aultrui, ne a affaire d'aultrui, ne de chose qui soit.
Et pour tant elle ne puet faire pechié ne faire pechier, et ne puet aussi
faire
qu'elle soit subjecte ou submise en souffrant, ne avoir besoing ou necessité querant a aucuns subside ou ayde. Et par ainsi elle
ne puet choses coulpables, ne penibles, ne inconvenables
ou injustes.
Il est aussi a dire que Dieu puet toutes choses ou par soy, ou par
creature, c'est a dire toutes choses puet qui appartient purement a pouoir ou a puissance. Et ce je diz, pour ce que pouoir pechier
n'apartient
pas a puissance, mais a enfirmité et fragilité. A Dieu compete parfait pouoir et parfaite seignourie. Comme dist
Saint Denis:« Domination
n'est pas l'exces des pieurs seulement, mais de tous beaulz et
bons est toute et parfaicte possession ferme, forte et non poant
cheoir. »
Pour tant est il a noter que aucunes euvres et operations sont adonnees a Dieu selon la causalité, c'est a dire
selon qu'il est cause des choses, et [...] non selon l'essence comme boire, courir.
Aucunes sont attribuees selon l'essence et non selon la causalité comme
justicier, garir. Aucunes sont attribuees a Dieu ne selon la causalité, ne
selon
l'essence comme pechier, errer.
Comment se font les miracles. Pour ce que par la divine puissance se font les miracles, pour
tant il est
appartenant de traicter d'iceulz.
Saint Augustin apelle ce estre miracle, quant aucune chose haulte et non acoustumee se fait ou survient, et par dessus
l'espoir ou
faculté du esmerveillant appert.
A dire que aucune chose soit miracle, quatre choses sont requises.
Premierement qu'elle soit de Dieu. Secondement qu'elle previengne nature contre l'ordre de laquelle se fait. Tiercement qu'elle
soit evidente.
Quartement qu'elle soit pour le fortefiement de la foy. Et pour tant, se l'un de ces quatre poins deffault, c'est
merveille, non miracle.
Notez que aucunes choses sont par dessus nature, aucunes contre
nature, aucunes sans le cours de nature ou sans nature. Sur nature sont celles ausquelles nulles sont pareilles en nature, ne aussi en la
puissance
de nature, comme que une vierge enfante. Mais contre nature sont les choses qui se font contre l'usage de
nature, toutevoies elles se
terminent et conforment selon nature, comme de illuminer et faire veir ung aveugle. Mais sans nature [...] les choses qui se
font selon le pareil cours et ordre de nature, mais pas toutevoies selon le
commencement
original de nature, come en la mutation des verges en serpens. Car ce eust peu estre fait selon l'ordre de
nature par long pourrissement,
car celles verges avoient en elles les raisons des semences pour produire serpens, toutevoies pour ce que l'operation de
nature
n'y fut a ce faire, ce fu miracle. Toutes les fois que les choses sont faictes d'un ouvrier ou
facteur par pareille succession, c'est a dire par samblable
cours de nature, on le attribue a nature et dist on que c'est chose naturele. Mais
quant les
choses sont produites d'aucun acteur ou faisant non samblables a
l'operation de nature, mais soudainement, on l'attribue aux angeles et l'appelle on chose merveilleuse. Quant les choses sont produites
paraucun faisant non pareil a cellui de nature et
soudainement, on attribue
ce a Dieu et l'apelle on miracle.
Il est a scavoir que aucune fois aucune puissance et l'operation ou
le fait d'elle est naturel comme la veue et veir.
Aucune fois la potence est miracle et le fait est naturel, comme
quant ung aveugle est illuminé et voit.
Aucune fois et la puissance et le fait est miracle comme l'enfantement
d'une vierge.
Notez que les miracles et les choses merveilleuses se font aucune fois en choses estans, comme la station du soleil sans se mouvoir
ou le reculement d'icellui. Aucune fois se font en plantes
ou arbres, qui ont vertu de croistre ou de fructefier, comme la verge de Aaron,
qui flourit.
Aucune fois en choses sensibles, comme en l'asne de Balaam, qui parla. Aucune fois en creature raisonnable, comme en faisant
ambuler et aler droit les boisteux, ouir les sours, susciter les mors et
l'enfantement
de la vierge Marie.
Afin que nous sachons quant aucune chose est miracle, notez les differences entre les raisons causales et les semenceles et
les natureles. La raison causale est la puissance ou l'habitude passive de la
creature
sans aucune disposition que seulement Dieu fait d'icelle ce qu'il veult, comme il fist en l'enfantement de la vierge Marie. Et
en telz
fais est simplement sans aultre moyen miracle.
Mais la raison ou la secrete vertu semenciale que une chascune chose a en elle couvertement est en la puissance passive de la
creature avec certaine disposition longtaine, comme fu fait ez verges
desquelles furent fais les serpens soudainement en ung
moment. Nature eut fait ce mesmes petit a petit par longue putrefation. Et ainsi apert
que les choses qui se font selon les raisons semenciales, qui sont ez
choses, en
partie sont natureles et en partie miraculeuses.
Raison naturele est puissance passive estant ez choses par maniere de habitude avec disposition prochaine, comme
appert en la matere disposee, et aucune fois tant preste et tant prochaine qu'elle
est toute paree de recepvoir la forme. Et selon ceste maniere raison est
naturele
au grain, quant il est semé a produire blé ou fourment ou aveine ou
pois, et ceste maniere n'est pas miracle.

Cy demonstre que Dieu scet toutes choses. Dieu scet toutes choses presencialement, et toutes choses
ensemble,
parfaitement et immuablement. Presencialement, c'est a dire tant
purement, comme se toutes choses fussent en presence estans devant
lui. Il scet aussi toutes choses ensemble, car en soy voiant, qui est present a soy mesmes, il voit toutes choses.
Parfaitement, car sa congnoissance
ne puet estre amenrie, ne agrandie. Il scet toutes choses sans muableté. Il congnoist toutes choses par la nature de son
entendement,
qui est immuable. Et pour tant il est a dire que Dieu congnoist
les choses temporeles eternelement, les choses muables immuablement par celle science qui est en son Filz. Les choses
contingentes, qui
peuent advenir ou non advenir, qui se tiennent pour estre ou non estre, il les scet infailliblement. Les choses advenir, il les
scet comme presentes, les choses dependentes comme fermes par elles, les
choses creees comme increees, les choses aultres que lui, il les
congnoist par
lui et en lui. Notez la difference entre la science de Dieu, de Cristus, c'est
a dire de Dieu homme, et d'un angele et d'un homme. Car Dieu scet
toutes choses ensemble, car il voit pluseurs choses par lui, qui est
ung en soy
mesmes les voit. Car en la vision de Dieu n'est pas difference de ce qu'il voit et par quoy il voit, car il se voit
par soy, et en soy voit
toutes choses.
Cristus comme homme scet toutes les choses que scet Dieu, mais
point tant clerement.
L'angele de Dieu a l'entendement simple conforme, c'est a dire les choses qu'il scet, il les scet ensemble actuelement
par science de vision
comme Dieu, combien qu'il ne scet toutes choses que scet Dieu.
Mais l'homme scet seulement une chose actuelement, car combien qu'il voit pluseurs choses, toutevoies point les voit vivement
par une
maniere, mais par pluseurs, c'est a scavoir par pluseurs similitudes des
choses.
Combien que la sapience de Dieu en elle et en soy consideree soit
une et sans diversité, toutevoies elle sortist divers noms. Quant a ce
que la sapience de Dieu congnoist les choses possibles, qui peuent estre et non estre, elle est apellee science ou congnoissance.
Et en tant qu'elle congnoist toutes les choses qui se font au
monde, on l'apelle
vision.
Item en tant qu'elle congnoist les choses bien faites et les
bien fais,
elle est appellee appreuvement ou approbation. Item en tant qu'elle congnoist les choses advenir, elle est
apellee
provision. Item en tant que elle congnoist les choses a faire de Dieu et
par lui,
on l'apelle disposition.
Item en tant que elle congnoist les esluis, elle est apellee
predestination. Item en tant qu'elle congnoist ceulz qui seront
dampnéz, on l'apelle
reprobation repreuvé.
La congnoissance divine, comme soit tres parfaicte, elle congnoist toutes choses parfaitement et distinctement soubz toutes les
conditions
que les choses ont. Et pour tant elle scet les choses qui seront estre advenir, les choses presentes estre presens,
scet aussi les bonnes
choses qui sont et seront a approuver et les mauvaises a reprouver.
Se tu vouldras scavoir comment Dieu scet les choses mauvaises, il est a noter qu'il advient que par deux manieres on congnoist
aucune chose. L'une est par l'espece et forme propre de la chose ou par
forme
estrange et d'aultre chose. Par la premiere, on congnoist les habits ou les habitudes,
comme les
habits du couraige ou d'entendement ou du corps. Comme sapience et science et vertu sont habits de l'ame, force, vigueur, beaulté
des membres
et la disposition d'iceulz et la composition du corps sont habits
corporelz.
Par la seconde maniere sont congneutes les privations, les choses qui rien sont de leur proprieté si non par relation aux choses
qui sont, ausquelles ostent et separent ou soustraient aucune qualité ou
proprieté,
et aussi privation, une inclination ou une aptitude ou disposition estant es choses corporeles et materieles, par quoy
elles tendent a
corruption.
Item par la premiere maniere de congnoistre on congnoist la lumiere,
par la seconde les tenebres. Et pareillement il est a dire que par
la premiere maniere on congnoist le bien et ce qui est bon. Par la seconde le mal, car par la forme de l'habit
opposite, c'est a scavoir par
le contraire. Car mal n'est aultre chose que privation de bien.
Pour quoy il est a dire que Dieu congnoist le bien par ung seul
moyen, c'est par sa propre essence. Le mal congnoist par double
moyen, car par son essence il congnoist l'abit opposé et contraire amalice, et par le moyen de cest habit estant en
lui congnoissant, congnoist
le deffect et deffaulte, et pour tant dist on qu'il congnoist le
mal et les choses mauvaises de loingz.
De predestination.
Les diffinitions de predestination, Saint Augustin assigne quatre. La premiere est que predestination est la prescience
des bienfaitteurs de
Dieu. La seconde est que predestination est une preordonnance et
preparation d'aucun a la glore. La tierce que predestination est ung propoz d'avoir pité et misericorde. La quatriesme est que c'est
une
preparation de grace en ceste vie et de glore en l'aultre. En la premiere diffinition est notee la divine
congnoissance et lapredestination de Dieu, en la seconde la election, en
la tierce voulenté,
en la quatriesme adrescement ou direction en fin.
La cause active ou efficiente de predestination est Dieu quant aux
effects denotéz et contenus ou nom de predestination. La cause materiele est cellui qui est predestiné
et preordonné. Mais
il y a maniere ou ordre en predestination, car premierement est
donnee la grace et aprez la glore. La cause finale est [...] afin que« nous soyons saintz et
purs et
nets sans tache ».
Notez bien la difference que met l'Apostle, c'est a scavoir vocation,
justification, predestination, magnification. Vocation retrait de mal. Justification regarde le premier bien de grace. Predestination
regarde
le bien final, la retribution de la glore eternele. La magnification
est grandeur de la glore de paradis. Ou tu pues dire que predestination ordonne a la glore. Vocation donne la grace et la
presente, justifiement
le conferme et le donne de fait par remission des pechiéz, mais
magnification le multiple par glore.
Il est a scavoir que action ou operation ez choses divines comme ez choses materieles se partist en deux. L'une met dehors en la
chose en laquelle elle euvre, comme la chaleur du feu, qui
eschauffe ou ard. L'aultre ne met riens dehors, comme vision au regard de chose
visible.
Le veu de l'ueil ne met riens dehors en ouvrant en la chose visible par aucune mutation. Et ainsi pareillement en Dieu est double action.
Une
qui met dehors en la chose faicte comme creation, par laquelle Dieu cree et fait les choses. L'aultre ne met riens
dehors, comme predestination
ne fait aucune necessité ou constrainte a ceulz que Dieu dispose
a la glore eternele.
Exemple: Dieu scet se tel mengera aujourd'huy ou non. Toutevoies
iceulz ont pouoir de mengier ou de mettre la main a la bouche. Car se predestination fesist necessité aux choses, pluseurs
inconveniens s'ensievrroient. Car pour neent seroient proposéz les loiers
aux bons et les paines aux mauvais. A tort seroient remuneréz les bons et
pugnis les mauvais. Dieu seroit facteur de noz maulz. Et nulle raison
seroit d'esperer aucune chose ou de supplier. Seroit aussi evacuee et
widié la liberté et franchise de la liberté, qui est
franche a faire ou non faire
equalement.
Item et ne seroient a reprendre ne a vituperer les malfaiteurs, ne a loer les bienfaitteurs. Toutevoies il est a scavoir que ceste
preposition est de double et de deux entendemens. Se Dieu l'a presceut ou
prevenu, il est necessaire qu'il adviengne. Car au sens
conjoinct elle est vraie, au sens diviz et separee elle est faulse, et y est
necessité de l'antecedent, non pas du consequent. Car combien qu'il y
aist habitude et convenience pour inferer l'une proposition cathegorique,
c'est a dire simple, a l'aultre, pour tant n'est il necessité que
les termes
soient de fait.
Exemple a arguer ainsi: se il est homme, il est animé ayant ame, se
est necessité au regard du consequent, non pas de l'entendement, car
homme puet non estre, toutevoies la consequence demeure necessaire.
Et de cela nous avons l'exemple de Boece ou livre DE LA CONSOLATION DE PHILOSOPHIE: se aucun voit ung aultre faisant
une roe, il est necessaire qu'il face la roe, et toutevoies sa veue n'est
pas cause de la faction de la roe. Ainsi Dieu prevoit les maulz que fait
cestui qui les euvre, et toutevoies pas n'est cause des maulz qu'il fait, et
neentmoins,
il sera se il est preveu de Dieu. Item le mesmes Boece met ung aultre exemple: se
aucun auroit l'ueil tant cler et tresperchant que il veist les choses advenir,
non pour tant voit les choses quant a l'avenue, qui est de pouoir avenir
ou non
selon le libere arbitre.
Item le ouvrier en la matere neueuse bien voit le neu ou la deffaulte de l'effect qu'il veult faire, et toutevoies il
n'est pas cause du deffault
qu'il voit.
Ou livre de vie sont deux pages. L'une est de la justice presente ou de la justice presente, de laquelle on puet estre osté et plané.
L'aultre page est de la disposition et ordonnance eternele, de laquelle
nulz sera
plané ne trachié. Il est difference entre predestination et prescience, car
predestination est precedente congnoissance des bons avec les causes et la
causalité
d'iceulz. Mais prescience dit prealable congnoissance des mauvais sans causalité au regard de Dieu, mais est residente envers le
franc vouloir,
qui se dist libere arbitre.
Quant les saints docteurs dient que predestination se aide par orisons, pas n'est a entendre telement que chose temporele soit
cause de l'eternele, mais quant a l'effect de ce que fait predestination,
orison aide, c'est a dire quant a la grace et glore que donne ou est
donnee par predestination, car selon icelles le libere arbitre
bien puet ouvrer et aidier a la predestination. Et pour tant comme Dieu prevoit a
chascun homme estre a saulver, ainsi il prevoit la maniere par laquelle
doibt estre saulvé. Pour quoy soit est qui dist: je vueil faire ce qui
me plaist, car se je doy estre saulvé, je seray saulvé. Et se je doy estre
dampné, je seray dampné. Pareillement soit seroit le malade
disant: je vueil faire mon plaisir beuvant et mengant. Car se je doy garir, je
gariray, et se je doy morir, je morray. Car ainsi les medecines seroient
inutiles.
Et pour dire se Dieu permet le libere arbitre lequel puet et l'un et
l'aultre, cheoir en mal point le permet si non justement. Et de rechief
se il le previent par grace, a nulz fait tort.
Quant dont Dieu repreuve et dampne les mauvais, il euvre selon sa
justice. Quant il predestine, il euvre selon la grace et misericorde,
laquelle
pas forclost justice. Dont il est a noter pour plus grant evidence des
choses dictes que la verité des propositions cathegoriques, c'est a dire simples et
signifiant la verité des oroisons et prononciations par affirmation ou
negation, consiste et est de l'entité, c'est a dire de l'existence des
termes, comme de dire Jehan est sage ou tel est fol. La proposition dont
cathegorique considere comment le predicat compete au subject
et comment le subject se tient et est ordonné au predicat. Mais la verité
des propositions
ypothetiques depent de l'abitude convenable d'une propositioncathegorique a l'autre. Car les propositions ypothetiques
contiennent deux cathegoriques du mains, come« se le soleil est levé, il
est jour ». L'une cathegorique est« se le soleil est levé »,
l'aultre est« il est jour ». La verité de ceste proposition ypothetique est et depent de
l'ordonnance
et habitude ou convenience de ces deux propositions cathegoriques ensemble. Pour tant dont que de la raison de la proposition
condicionele et de sa nature est que se elle est vraie, elle est necessaire,
et s'elle est faulse, elle est impossible, il est a scavoir
que ceste proposition« se Dieu scet ou a prevenu », qui est condicionele,« cestui
devoir estre a saulver, necessairement il y sera saulvé », combien qu'elle
soit une et pareille selon la matere et forme, toutevoies elle est aultre
et aultre selon le sens, selon que cest adverbe« quod », qui est une
diction determinative, c'est a dire restraintive, determine le mot mis
au subject ou au predicat. Se dont aiant regard a Dieu, ce mot ou diction
« necessaire »
determine le mot du subject, adont l'oration comme bien et deuement ordonnee est, comme il apartient et est en sens compost et vraie.
Car il est certain que Dieu, qui est cause loingtaine de cest effect
estre saulvé, attendu que a lui les choses advenir sont
presentes, voiant par
moyen ou par cause prochaine tel estre a saulver et la maniere de la salvation, en son eternité la predestine avec causalité que
Saint
Augustin declaire par sa diffinicion disant que predestination est une precedente ordonnance d'aucune personne a la glore, en laquelle
diffinition est notee la election de Dieu, la cause et maniere,
et par quel moyen se fera sa salvation. Mais se ladicte oroison se partist et
divise de ladicte situation et plus au contraire telement que la diction
« necessario »
determine le mot ou le terme du predicat, ladicte proposition est divisee, c'est a dire de sens divis, et est faulse. Car la
voulenté de Dieu comparee a noz merites ou a la prescience des
merites, se puet
comparer par deux manieres: ou par maniere de antecedent, c'est a dire qu'elle adevance et precede la prescience des merites. Et
ainsi on dist que l'antecedent et son object est la voulenté de Dieu
precedente,
et l'object est cellui qui rechoit la grace faisant et acomplissant la voulenté de Dieu selon la disposition de la
prescience, et apelle on
ledit object le bien deu a nature. Ou se puet comparer par maniere de consequent et ensieuvance. Et ainsi l'object est le bien deu a la
personne,
comme dist ung notable docteur Damascenus.
Car Dieu par sa premiere voulenté« veult tout homme estre saulvé », en tant qu'il est homme. Mais selon
la seconde voulenté pasne veult cest homme malvais estre saulvé, pour tant qu'il est
malvaiz
et reprouvable.
La voulenté de Dieu precedente est selon l'ordre et le cours de nature finablement, ainsi qu'elle a esté creee de Dieu. La
voulenté de Dieu consequente, ensieuvante, regarde l'ordre de
la personne, selon
que par son libere arbitre ou du sien ou de l'aultre est finablement
disposee. Et ce que dit est, est a entendre et est dit selon la realité et
la verité reale, mais a parler selon les termes de logique, on puet dire en
ceste maniere que comme le saulvement de l'homme soit
de nature contingente,
comme des choses qui peuent advenir et non advenir, elle ne puet estre necessité ou restrainte par necessité. Ce que puet
estre et non estre, il est contingent et point necessaire, comme dist le
philosophe
Aristotiles ou second livre qui s'apelle PERI ARMENIAS. Se on demande pour quoy Dieu a predestiné ou esleu
tel ou tel et non cellui ne cellui, on ne le pourroit dire ne expliquier en
ceste vie mortele. Et pour ceste cause, l'Apostle escrie en l'onzieme
chapitle de
l'epistle aux ROMMAINS:« O autteur des richesses de la sapience et science de Dieu. En quant sont sans comprehension et
incomprehensibles sont ses jugemens, c'est a dire que les jugemens
de Dieu et
ses dispositions des choses nulz ne puet entendre ne comprendre. »Se tu dis que les reprouvéz reboutent la grace, il est vray, mais
se ilz fussent predestinéz non finablement ne jusques a la fin, ilz le
rebouteroient.
Pour quoy Saint Augustin ou livre DE LA PREDESTINATION DES SAINTS dist: la grace que secretement et
couvertement est
donnee aux cuers humains ne est refusee ou reboutee d'aucun cuer dur, car pour tant est donnee, afin que dureté du cuer soit
reboutee.
De reprobation.
Reprobation ou reprouvement, comme dist Saint Augustin, est prescience de l'iniquité d'aucuns et preparation
de leur dampnation.
Et pour tant notez que en reprouvement sont trois choses. L'un est le reprouvement depuis l'eternité de l'iniquité, c'est a dire
que Dieu eternelement a prevue l'iniquité de ceulz qui doivent estre
dampnéz. L'aultre est le obduration ou l'obstination d'iceulz, c'est
a scavoir le abstraction de grace ou present de leur vie. Le
tiers est la preparation
de la paine eternele en l'aultre siecle advenir.

Se dont on demande, se reprobation a cause du costé de l'homme quant a la premiere deserte ou merite de l'home, il n'est
cause nulle. Quant au second, il y a cause meritoire et effective ou active.
Quant au tiers, il y a cause meritore, mais pas effective.
Et par contraire en la predestination sont trois choses contraires. Mais en ce est
difference,
car predestination ordonne la glore selon le bon plaisir, mais reprobation prepare et appareille la paine selon la requeste des
merites
ou demerites. De l'enduricement ou obduration il est a scavoir
que obduration dicte [...] selon la similitude de l'enduricement ez corps.
A la dureté des corps s'ensieuvent trois proprietés. La premiere est non
estre abile, ne disposee a recepvoir aucune emprainture. La seconde est
stabilité
et ferme pour demourer en soy. La tierce est force pour resister. Par ces trois manieres le cuer humain est dit
endurcy en soy mesmes.
Premierement par inhabilité de recepvoir la grace. Secondement par ferme adhesion, c'est a dire par force adherence et
aherdement au
pechiet. Tiercement par rebellation des inspirations divines et des
commandemens. Et pour ce il est a demander, se les prescheurs de Dieu ne peuent deservir et les obduréz et reprouvéz
deservir. A quoy il
est a dire que la science de Dieu est comparee aux choses creees, comme l'art de l'ouvrier aux choses faictes selon l'art. Et
pour tant ainsi que l'art non seulement est congnoissance, mais aussi
faisant et ouvrant les choses qui se font selon l'art, mais congnoist des
choses qui se fourvoient des rieules de l'art seulement,
ainsi la science de Dieu congnoist et fait [...] elle congnoist et voit les maulz
et pechiéz, qui sont desvoiemens de la loy eternele, et au regard d'icelles
n'est pas
factive ne cause. Et par ce appert que les bons qui par grace sont justifiéz ne sont seulement congneus eternelement de Dieu,
mais aussi sont esleuz pour avoir grace. Les pecheurs qui
ne sont pas justifiéz par grace ne sont pas esleuz ne preordenéz de Dieu a la coulpe,
mais seulement
sont presceus que pas n'auront grace et que ilz seront relenquis a leur nature. Et pour tant que tous agens ou facteurs ne peuent
riens en ce qui est par desseure eulz, pareillement nature ne puet en
aucun fait meritore qui passe sa faculté et son pouoir,
mais elle puet au fait
de pechiet, qui est demeritore et desert paine, comme en aucune
chose dedens et dessoubz humaine nature. L'homme en pechantdescend de la dignité de sa nature, et ainsi appert que les
presceus
peuent demerir et deservir paine perpetuele par leurs demerites et
malices.
De la voulenté de Dieu. La voulenté de Dieu est distinguee en deux. L'une qui se dist
le bon plaisir, et encores ceste est de deux manieres. L'une qui se dist
precedente,
laquelle aucune fois ne est complete ne acomplie. L'aultre qui s'apelle consequente ou ensieuvante, laquelle
jamais demeure incomplete
ou imparfaicte. L'aultre qui se dist voulenté de signe qui se remonstre par
aucuns
signes de dehors, et ceste demeure aucune fois non complie.
Raison est, car la voulenté de Dieu puet estre prinse doublement, c'est a dire proprement. Et ainsi a prendre on
l'apelle le bon plaisir de Dieu ou on le puet prendre par maniere de translation en
usurpant. Et par tele maniere de voulenté selon la premiere acception,
Dieu est dit vouloir aucune chose, et ce vouloir est Dieu. Mais selon la
seconde
maniere, qui est une samblance de vouloir, comme de cellui qui samble vouloir aucune chose, tel vouloir ou tele
voulenté n'est pas Dieu. Ceste division ou distinction n'est pas reale, mais
vocale selon
la voix, comme ire puet estre dicte proprement mouvement de ire, ou par methaphore, c'est a dire par translation et similitude, est
dicte
signe de ire. La voulenté de Dieu qui est dicte le bon plaisir
de Dieu consequente
est droicte et souffissante ou d'effect et sans reprehension. Et pour ce qu'elle est droicte, nulz est droit se il ne se
conforme a elle, c'est a dire que sa voulenté soit la voulenté de Dieu en
soy raportant
a elle. Item pour ce qu'elle est souffissant de faire
et acomplir ce qu'elle veult, riens contre elle puet estre fait par nulle quelconque
creature,
ne estre empeschié. Item et pour ce qu'elle est sans reprinse ou reproce, riens
commande ou seuffre si non justement, riens ne conseille ne fait si non
bien. Cincq sont signes du bon plaisir de Dieu, c'est
a scavoir ce qu'il commande, ce qu'il deffend, ce qu'il conseille, ce qu'il
permet sans commander et ce qu'il fait ou a fait par operation, desquelz
cincq le
nombre se prend par ceste maniere.

La voulenté divine proprement a parler ou elle est au regard des choses presentes ou de celles a advenir. S'elle
est au regard des presentes,
qui sont bonnes, elle est apellee complissement ou operation. S'il est mal, elle se dist permission ou souffrance. S'elle est
au regard des choses advenir, ce puet estre par trois manieres. Ou c'est
mal, et ainsi elle se dist prohibicion, deffense, ou c'est bien
necessaire, et adont se dist commandement ou bien surhabondant, et
se apelle tele
voulenté de Dieu conseil. Contre les trois premiers signes, est a scavoir commandement,
prohibition
et conseil, puet aucune chose faire, car ilz sont ou se tiennent
comme en faire. Mais contre les deux derrenieres ne puet on riens faire, c'est a scavoir permission et operation,
car ilz se ont come en
estre fait, et ce qui est fait ne puet non estre fait. De ces [...] notez que commandement dit obligation a faire
bien et ce qui est bon. Prohibicion dit obligation a fuir et non faire
le mal. Conseil dit la doctrine par laquelle nous scavons que se on fait
ce que est conseillié, bon loyer aporte. Et se il n'est
fait, il aporte paine et
tourment.
Permettre ou permission dist et emporte privation de deffension, car point deffent, et est signe de la voulenté divine, non par
regard du
mal qui est permis, mais par regard du bien qui se fait du mal qui est permis. Car Dieu ne seuffre aucun mal estre fait
si non pour en extraire
aucun bien, comme il apert ez temptations du deable, lesquelles
prouffitent aux saints en beaucop de manieres.
Et encores se le mal ne fut ou bien, en ce qui est bon ne seroit
aucune beauté absolute parfaicte, car le bien par comparison au mal plus reluist et se demonstre. Comparison ou
comparer une chose a aultre segnefie aucun fait ou operation en la chose par qui se
compare
et raporte la creature au createur. De la confermeté ou pareilleté de nostre voulenté a Dieu,
il est a scavoir qu'il y a deux manieres de conformités. L'une s'apelle
conformeté de proposition et l'aultre conformeté de
proporcionaleté. Conformeté
de proportion est une pareilleté de voulentés en elles selon la raison d'essence. Et ce est impossible, car nulle proportion
est ne puet estre de ce qui est finis et determiné a ce qui est infinit
sans
terme et mesure. Secondement puet estre aucune conformeté qui se dist selon la pareilleté ou pareillement soy
avoir. Car il est possible une mesmes chose estre volue de l'un et de l'aultre, c'est
assavoir quel'homme vueille ce mesmes que Dieu veult selon le vouloir que
il veult que nous voulons. Se nous atendons a ceste conformeté en la
forme de vouloir, adont se nous voulons avoir loyer de nostre euvre, il
convient que toudis soyons conformes a lui en la forme de
vouloir.
Et se on demande se absolutement nous sommes a ce tenus, il est a
dire que il est conformeté actuele et en fait a laquelle ne sommes
tenus si non par le moyen de charité estant de fait en nous, et non
aultrement si non pour le temps et le lieu. Quant aucun pense a la verité de Dieu, il le doit croire, quant il pense
a la bonté de Dieu, il le doibt amer. Il est aussi une conformeté selon l'abit et l'abitude,
qui
est par dedens habituelement, a laquelle on n'est pas tenu, si non quant il souvient de fait de la bonté de Dieu en pensant et
meditant,
et adont se doibt preparer a la charité et amour de Dieu. De la conformeté au regard de ce qui est volut et
que on veult, il est a scavoir que selon la voulenté de la sensualité, selon l'ame
sensible,
nous ne sommes tenus d'estre conformez a la voulenté divine, ne
en la chose voulue, ne en la forme de vouloir.
Voulenté de sensualité est seulement es bestes mués. Et pour ce
quant a ceste tele voulenté point pecheriesmes, se nostre raison ne fust joincte a icelle par accord a laquelle raison apartient de
refrener ou restraindre et retraire la sensualité, mais par voulenté de
raison deliberee et advisee nous sommes tenus estre conformez et nous
conformer
en la chose voulue, dont il apert a nous absolutement sans doubte, mais qu'il nous conviengne et apartiengne
Dieu ce voloir a nous. Mais s'il ne nous duit et n'est prouffitable, combien
qu'il soit
bon en soy, Dieu ne veult pas ce nous vouloir et ne sommes tenus de
ce vouloir. Et pour tant se je scay que Dieu veult la mort de mon pere, je puis neentmoins vouloir sa vie et labourer a ce, car
Dieu ne veult pas que je vueille ce qui est contraire a
mon pere.
Par voulenté condicionee ne sommes tenus d'estre conformez a Dieu. Et pour ce quant il pluit, nous vouldriesmes qu'il ne
pluist pas, se Dieu voulsist, car par non vouloir sans condicion, pas ne
descordons a la voulenté de Dieu, car ce n'est pas vouloir simplement, ce
que Dieu ne veult simplement et absolutement, comme la
sentence de Dieu en
menasçant que aucunes fois il change et mue, quant les merites se
muent, et tele voulenté menachable ne sommes tenus de vouloir.
Conformeté de la divine voulenté puet estre consideree en quatre manieres selon l'habitude et la disposition de soy avoir des
quatre
causes.

Premierement selon l'habitude de la cause materiele, comme quant une mesmes chose est volue ou non vueillé, qui se raporte et a
comme matere au regard de ce que le fait de la voulenté se tourne. Et
pour
tant ceste conformeté est seulement selon aucune maniere d'estre seulement et non simplement, car l'estre simplement
ne procede pas
de la matere ou de la forme. Secondement se prend conformeté selon la cause faisant et
effective,
comme quant aucun c'est a scavoir veult que Dieu veult qu'il vueille, car Dieu en lui a fait ceste voulenté. Dieu une
chascune voulenté
a ordonné en bien, et ce veult que nous veullons.
Tiercement selon la cause finale, comme quant aucun ordonne ses fais a la glore de Dieu, pour laquelle Dieu fait toutes choses.
Et en ces
deux manieres toute conformeté consiste essencielement.
Quartement se considere conformeté selon la cause formele, comme que aucun vueille par charité ce que Dieu
veult, comme Dieu veult toutes choses par charité. Et en ceste maniere consiste et
gist la perfection de conformeté, c'est a scavoir que le fait de nostre
voulenté d'autant soit plus conforme a la voulenté divine en quant est
meilleur
et plus parfait. Des choses dessus dictes recueilliez que plaine
conformeté a Dieu
contient et comprent quatre choses. Premierement que nous vueillons
ce que Dieu veult. Secondement que nous vueillons ce que Dieu veult
que nous vueillons. Tiercement que vueillons pour quoy il veult.
Quartement que nous vueillons par tele maniere qu'il veult. Mais conformeté est tresble de trois manieres.
Premierement se
conforme a Dieu en la chose voulue seulement, comme les Juiz
estoient conformes a Dieu en la mort de Jhesu Crist. Secondement
quant on se conforme en la chose volue et en la fin, mais point en la maniere, comme quant on fait aucune chose non par charité.
Tiercement quant se conforme en la chose voulue et en la
maniere, mais pas
en la fin, comme quant l'intention du faisant se extend et retort en
aultre fin bonne.
De la justice de Dieu.
Justice se prend en trois manieres. Premierement quant on rend a aucun ce qu'il a deservi. Secondement quant on
acomplit en payant ce que on a promis. Tiercement quant ce que est imparfait se
parfait.

Selon la permiere maniere la remuneration des bons et la pugnition des mauvais est euvre de justice. Selon la seconde maniere
l'incarnation de Jhesu Crist est euvre de justice, car ce fu promis par les
prophetes. Tiercement est apellee euvre de justice, quant
Dieu justifie les pecheurs, quant ilz se habilitent et ordonnent a la grace en
faisant ce
qui est en eulz. Notez que en toutes les euvres de Dieu on treuve justice et
misericorde. Mais justice aucune fois est couverte, et misericorde est
manifesté, comme ou justifiement d'un pecheur malvais et
sans pitié et au premier advent et a la premiere venue, quant fu né de vierge.
Aucune fois au contraire la justice est manifesté et la misericorde
couverte, comme en la pugnition des enfans qui meurent sans baptesme et
en sa seconde venue au jugement derrain. Aucune fois et l'un et
l'aultre est
couvert, comme en la tribulation des justes et innocens, comme en Job et ez maladies des petis enfans. Aucune fois l'un et l'aultre
est
manifesté, comme en la remuneration des Juiz et en la dampnation des mauvais. Car les Juiz remunera et retribua par dessuz leurs
desertes et les reprouvéz pugnit moins qu'ilz n'avoient deservi,
laquelle chose est misericorde. Mais aux ungz et aux aultres
rendit selon leurs merites,
c'est a dire aux bons bien et aux mauvais mal, et ce est justice. Se tu veulz scavoir par quele justice l'homme est pugnis
eternelement
pour ung pechié qui passe fait en ung moment, regarde premierement
l'auctorité de Ysaie le prophete:« Leur ver ne morrera et leur feu ne se extaindera. »Et le Psalmiste:« Ilz
yront selon et en la generation de leurs peres et jamais ne verront clareté ne lumiere. »Et
Saint Mathieu l'evvangeliste dist en la personne de Jhesu Crist:
« Alez, les
mauldis, au feu eternel. »Et ou livre de L'APOCALIPSE:« Et la
fumiere montera a tousjours sans fin. »Encores par raisons ce se preuve et est demonstré.
La premiere est, car l'homme pecha en son eternel, c'est a dire en Dieu, qui est
eternel,
et pour tant a juste cause sera et doibt estre pugny en l'eternel de
Dieu. Item la matere du feu est eternele, c'est a dire la tache et
l'ordure du pechié, et pour tant la paine doibt durer sans
fin.
Item le pechié est commis contre cellui qui est infini sans fin. Et pour ce, la paine doibt estre tele, mais ce ne puet estre par
dureté et aspreté, car celle ne puet estre infinie, dont il convient que
ce soit par
durance de temps sans fin. Item quant l'homme peche, il erre aucunement
infinitement sans fin selon les parties de lui qui est raisonnable, irascible et
concupiscible.
Quant il propose,ileslit le finit devant l'infinit
jugant par la partie raisonnable la chose finie estre meilleure que celle qui est
sans fin, et aherdant et tenant par la partie de l'ame dicte irascible plus
a ce qui est fini et a fin que a ce qui est infini et sans
fin, et desirant et convoitant
ou appetissant comme meilleur le transitore et finit que ce qui est perdurable et sans fin. Et pour tant il affiert et apartient
que la
paine soit infinie a perpetuité. Item la mauvaise voulenté des reprouvéz est eternele, pour
quoy la
paine doibt estre tele.
Item il se demonstre par exemples: vendicion faicte comme en ung
moment donne droit de possesser a tousjours.
Item une playe faicte en tres petit et pou de temps fait une fissure
perpetuel. Item par cheoir en une fossé par adventure fait
demourer a perpetuité
en icelle. Item le criesme de leze majesté est temporel, et toutevoies la
paine
servile et de servitude est a tousjours. Item effossion des yeulx esracier et les extraire est cause de
aveugleté
perpetuele. Saint Augustin dist que Dieu rend mal pour mal, c'est a dire
paine
pour pechiéz, et ce par justice, car il est juste.
Item rend bien pour mal, c'est a dire grace aux injustes, car il est
bon. Item rend bien pour bien, c'est grace pour grace,
car il est bon et
juste. Jamais ne rend mal pour bien, car point est injuste.
Est encores a scavoir que aucun est pugnis en ceste vie pour soy
mesmes, afin que le pechié par lui commis soit purgié. Comme dist Saint Jehan evvangeliste de nostre Seigneur:« Tantost qu'il
eut gary ung malade, il lui dist: advise toy, tu ez gary
et sain, que tu ne peche
plus. »
Item afin que pour le pechié soit perpetuelement tourmenté en
ceste vie et en l'aultre comme Herode. Item afin que coulpe soit evitee ou eschevee. Exemple de Saint
Pol, qui estoit tempté continuelement de l'esperit
malvais de vaine glore pour les miracles et les choses merveilleuses qu'il faisoit,
pour quoy requist a Dieu qu'il lui ostast et Dieu ne le voult faire,
afin qu'il fust tousjours sur sa garde et tant plus humble se tenist en humilité
considerant
sa fragilité. Pour quoy disoit:« Afin que la grandeur des revelations divines ne me eslievent par orgueil,
Dieu m'a donné l'angele
de Sathanas mon adversaire, qui me collafise », c'est a dire me
donne buffes de vaine glore. Item afin que la glore eternele soit donnee en l'aultre vie.
Comme il
est escript au livre des ACTES des apostles:« Il convient que par pluseurs temptations et tribulations nous entrons
ou royaume des
cieulz. »
Ez premiers deux cas Dieu excercite et demonstre sa justice, es
deux aultres sa misericorde. Item est on pugnis en ceste vie pour Dieu, c'est a dire afin que
Dieu
soit glorefié, comme avons exemple en l'evvangile de Saint Jehan de
l'aveugle néz, quant ses apostles lui demanderent:« Qui esse? Qui a pechié, ou cest aveugle ou ses parens? »Et nostre Seigneur
respondit
que nulz d'eulz, mais afin que Dieu soit glorefiet en lui. Item Dieu pugnist aucuns, afin que les promes soient edefiéz.
Ainsi fu pugniz Thobie, afin qu'il donnast aux aultres
exemple de
pacience. Par ceste maniere sont pugnis les innocens et enfans, afin qu'il
ne samble inconvenient aux pecheurs, se aucune fois sont tribuléz
par le juste jugement de Dieu, et jugiéz ou ceulz qui abusent des
choses consedees et prestees de Dieu, ou ceulz qui s'enforcent
de ravir les choses
non ottroyees.
De la misericorde de Dieu. Misericorde se dist en trois manieres selon l'ethimologie, c'est
a dire
selon l'interpretation. Premierement misericorde est interpretee come
partissant ou dividant la misere du cuer, et en tele signification est elle prinse en
celle auctorité: les angeles et ceulz qui sont en paradis n'ont
besoing de misericorde, car en eulz nulle misere est. Et par ceste maniere
misericorde
est seulement en terre.
Secondement misericorde est interpretee comme mettant arriere la rigoeur du cuer, et ainsi est acceptee en celle auctorité:
« Misericorde et verité se sont rencontrees », car verité procede selon
la rigueur. Mais misericorde met arriere ceste rigueur rendant loyer par
dessus la deserte et pugnissant moins qu'on a desservi. Et par ceste
maniere
misericorde est aussi en enfer.

Tiercement misericorde est dicte comme merveilleuse doulceur arrousant les cuers, et par ceste maniere misericorde est
principalement
ez cieulz.
Combien que Dieu est juste comme il est misericors, toutevoies on dist qu'il lui est propre d'estre misericors
plus que estre juste, car riens est requis pour acomplir l'euvre de misericorde si non sa
voulenté.
Mais pour acomplir l'euvre de justice, aucune chose est requise du
costé de l'homme, comme l'exigence et la requeste des merites. La misericorde de Dieu apert par les effects des benefices de
Dieu, car il pardonne aux coulpables en delaissant la
coulpe du mesfait et les paines qui s'ensieuvent au pechiet, desquelz deux parle le
Psalmiste quant au premier dist:« Dieu est propice en apaisant et
secourant a toutes noz iniquitéz »et« garist toutes noz maladies »
quant au second.
Item il donne grace aux justes en donnant l'habit de vertu et le mouvement de vertu, afin que par le premier il
face l'homme agreable a Dieu et digne de la vie eternele. Mais par le second sa
deserte croist et est augmentee. De ces deux parle le PSALME:« Dieu te
corone », c'est a dire advironne en coronant,« de la corone de grace
et de misericorde »quant au premier, et« en miserations »quant au second. A
misericorde apartient de bien vouloir. L'office de miseration
est de bien faire, car miseration est comme accion de misericorde. Car
misericorde est proprement le piteux affect et vouloir du cuer seulement,
mais miseration
demonstre de fait la misericorde. Item donne aux saints glore, et ce par deux manieres, car
maintenant en espoir et en aprez en fait. De ces deux
dist le PSALME:« Dieu est qui en bien remplist ton desir »quant au
premier, et« ta jonesse
sera renouvellee comme l'aigle »et ce quant au second. L'aigle, quant il s'enviellist et ne puet plus prendre viande,
il vole par dessus les nuees en approchant le soleil tant que puet. Et
tant que estant tres eschauffé, se transporte et quiert une fontaine
tres froide en laquelle il se plonge trois fois. Et puis il retourne a son
nid, et ses jones pouchins le soustiennent et nourrissent, et commence a
trambler comme aiant les fievres, et commence aprez a suer. Et par celle
sueur il oste ses plumes. Et aprez qu'il les a recouvrees, il va et
quiert une roche de pierres, et tappe et fiert son bec a la
plus aspre et dure pierre de la roche, tant qu'il oste son becq et lui en revient ung
nouvel, et
prend viande aussi bien qu'il fist onques, et ainsi se renouvelle et
ajovenist. Et ainsi doit faire chascun pecheur et soy renouveller. Et ce j'ay dit pour les posicions de l'auctorité dessus dicte qui
parle du
renouvellement de l'aigle.
Item Dieu par sa misericorde atend patiaument les pecheurs et les
rapelle benignement et dissimule, afin de non pugnir et soy vengier et
preserve de pluseurs perilz. Il donne sa grace liberalement sans deserte et le multiplie, et
aprez le conserve et garde, et que plus est, il le
recompense par remuneration
ez cieulz et en la glore eternele. Item Dieu par sa misericorde rechoit joyeusement le pecheur
retournant
envers lui, et esmolit son cuer a faire penitance, et legierement
pardonne l'offence, et aprez le pardon plus ne lui souvient de
l'injure a lui faicte.
Item par misericorde Dieu donne adversité pour purgier le pechié.
Item il donne prosperité et provoque a son amour.
Item donne les sacremens pour acroistre les merites.
Item donne commandemens pour ceulz qui les gardent enrichir par
bon loyer.
Item par misericorde reduit les errans et fourvoians a soy, ceulz qui vont maine a lui, les trebuchans relieve, ceulz qui sont drois et
estans, il les tient sans delaissier, les perseverans introduit en sa
glore.
Cy fine le premier livre de ce present volume.
